ހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ކޮޅުމަޑުލު އޮމަދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު - The President's Office\nހައްދުންމައްޗަށާއި ކޮޅުމަޑުލަށް ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް ކުރެއްވި ދަތުރުފުޅުގައި ކޮޅުމަޑުލު އޮމަދޫގެ ރައްޔިތުންނާ ބައްދަލުކުރައްވައި ދެއްކެވި ވާހަކަފުޅު\n14 މާރިޗު 1982، ރިފަރެންސް: MAG/1982/30\nއޮމަދޫއަށް އައިސް އޮމަދޫގެ ރައްޔިތުންނާ ބައްދަލުކޮށްލުމަށް މި ލިބުނު ފުރުޞަތަކީ، ވަރަށްވެސް އުފާވެރި ފުރުޞަތެއް. އަޅުގަނޑު މިހާރު މިއުޅެނީ ކޮޅުމަޑުލުގެ، މީހުން އުޅޭ ރަށްރަށަށް ކުރާ ދަތުރެއްގައި.\nއާދެ، މިރަށަކީ، އޮމަދޫއަކީ ކޮޅުމަޑުލުގެ ރަށްތަކުގެ ތެރެއިން ވަރަށް ޚާއްޞަގޮތެއްގައި ފާހަގަކޮށްލެވޭ ރަށެއް. ރަށުގެ ރައްޔިތުންނަކީ، ވަރަށްހީވާގި މަސައްކަތްތެރި ބައެއް. ރަށަކީ ތަނަވަސް ރަށެއް. ހަމައެފަދައިން، ރަށުގެ ރައްޔިތުންނަކީ ދީނަށް ލޯބިކުރާ، އަޚުލާޤު ރަނގަޅު އަދި ވަރަށް ހަމަޖެހޭ އެކުވެރި ދިރިއުޅުމެއް ދިރިއުޅެމުން އަންނަ ބައެއް. އެހެންވުމާއެކު، މިރަށަށް އައުމަކީ އަދި މިރަށަށް އައިސް ރަށުގެ ވެރިންނާއި ރައްޔިތުންނާ މުޚާޠަބުކޮށް ވާހަކަ ދެއްކުމަކީ ވަރަށްބޮޑު އުފަލެއް އަޅުގަނޑަށް ލިބޭކަމެއް. ރާއްޖޭގެ މީހުން އުޅޭ ރަށްރަށަށް، އަޅުގަނޑު ރައީސްކަމުގެ ހައިސިއްޔަތުން މިކުރާ ދަތުރުތަކުން ލިބޭ އުފަލުގެ އިތުރަށް، އޮމަދޫއަށް އައުމުން ލިބޭ ޚާއްޞަ އުފަލެއްވެސް އެބައޮތް. އާދެ، ތިޔައިގެ ތެރެއިން ބައެއް ބޭފުޅުން ހަނދުމަފުޅު ހުންނާނެ ފަދައިން، ވަރަށްކުރީ ޒަމާނެއްގައި، މީގެ ވަރަށްގިނަ އަހަރުތަކެއްގެ ކުރިން އަޅުގަނޑު މިރަށަށް އައިން، އަޅުގަނޑުގެ ޅަޢުމުރުގައި ވަރަށް ކުޑައިރު. އަޅުގަނޑާއި އަޅުގަނޑުގެ އަޚު ޢަބްދުﷲ ޙަމީދު، އަޅުގަނޑުމެން ދެބޭން މިރަށުގައި ދުވަސްކޮޅެއް ހޭދަކުރިން، އަޅުގަނޑުމެންގެ ބައްޕަޔާއެކުގައި. އެހެންވީމާ، ޅައިރުގެ ހަނދާންތައްވެސް މިއަދު އަޅުގަނޑަށް އިތުރުއުފާތަކެއް ގެނެސްދޭ. އެހެންވުމާއެކު، މިރަށަށް އައުމުން އަމިއްލަގޮތުން ލިބޭ އުފަލުގެ ވާހަކަވެސް ދަންނަވައިލުމަކީ، މިފުރުޞަތުގައި އަޅުގަނޑު ކޮށްނުލައި ދޫކޮށްނުލެވޭވަރުގެ ކަމެއް.\nއާދެ، ކޮންމެއަކަސް ރާއްޖެތެރޭގައި މީހުން ދިރިއުޅޭގޮތް ބަލައިލައި، ރާއްޖެތެރޭގެ ރައްޔިތުންނަށް އެކިގޮތްގޮތުން ސަރުކާރުގެ ފަރާތުން އެހީވެދީ، ރާއްޖެތެރެ ކުރިއަރުވައި ތަރައްޤީ ކުރުމަށް ސަރުކާރުން މަސައްކަތް ކުރުމުގެ ގޮތުން، އަޅުގަނޑު މި ދަތުރުކުރަމުން ގެންދަނީ. މިހާރު ރާއްޖޭގައި މީހުން އުޅޭ ރަށްރަށުގެ ތެރެއިން ވަރަށްގިނަ ރަށްރަށަށް އަޅުގަނޑަށް ދެވިއްޖެ. ވަރަށްގިނަ އަތޮޅުތަކަށް ޒިޔާރަތް ކުރެވިއްޖެ. އެ ދަތުރުތަކުން ލިބިފައިވާ މަޢުލޫމާތާއި، ފެނުނު ކަންތައްތަކާ އަދި އަޅުގަނޑު ފިޔަވައި، ސަރުކާރުގެ އެހެން، ކަންކަމާ ހަވާލުވެ ތިއްބެވި ވެރިންވެސް ރާއްޖެތެރެއަށް ކުރައްވަމުން ގެންދަވާ ދަތުރުފުޅުތަކުން ލިބިވަޑައިގަންނަވާ މަޢުލޫމާތާ، މިހުރިހާ ކަންތައްތަކުގެ މައްޗަށް ބަލައިފައި، ރާއްޖެތެރެ ކުރިއަރުވައި ތަރައްޤީ ކުރުމަށް މަޝްރޫޢެއް ސަރުކާރުން ވަނީ ރާވައިފައި. އަދި އެ މަޝްރޫޢުގެ ދަށުން މިހާރު މަސައްކަތްތައް ހިނގަމުން އެބަދޭ. އޮމަދޫގެ ރައްޔިތުންނަށްވެސް އެނގިވަޑައިގަންނަވާނޭ ފަދައިން، ރާއްޖެތެރެވަނީ ވަރަށް ހިތާމަވެރި ދަރަޖައަކަށް ވެއްޓިފައި، ހުރިހާގޮތަކުންވެސް. އެހެންވީމާ، ރާއްޖެތެރެވަނީ އެހުރިހާރޮނގަކުން ތަރައްޤީކުރަންވެފައި. ވަރަށް ގިނަ ދުވަސްތަކެއް ވަންދެން ރާއްޖެތެރެއަށް އެކަށީގެންވާ ސަމާލުކަމެއް ސަރުކާރުގެ ފަރާތުން ނުދީ އޮތުމުގެ ސަބަބުން ރާއްޖެތެރޭގެ ކަންތައްތައްވަނީ އެއްފަހަރާ އެއްގޮތަކަށްވެސް ރަނގަޅުނުކުރެވޭ ހިސާބަށް ދަށަށް ގޮސްފައި.\nއާދެ، ކޮންމެ ރޮނގަކުން ވިސްނިޔަސް، މިއީ ހަމަ ކަންތައް އޮތްގޮތް. ތަޢުލީމުގެ ގޮތުން ބެލިޔަސް، މީގެކުރިން ރާއްޖެތެރޭގައި ސަރުކާރުގެ ފަރާތުން ހިންގާ އެއްވެސް މަދަރުސާއެއް ނެތް. މިހާރު މާތްﷲގެ ވާގިފުޅާއެކު، ކޮންމެއަތޮޅެއްގައި ސަރުކާރުގެ ހަރަދުގައި ހިންގާ މަދަރުސާއެއް އެބަހުރި. އަދި ބައެއްއަތޮޅުތަކުގައި އަތޮޅުތަޢުލީމީމަރުކަޒުތައް މިހާރުވަނީ އުފެދިފައި. މިއަތޮޅުގައިވެސް އާދެ، ތިމަރަފުށީގައި މިއަތޮޅުގެ ތަޢުލީމީމަރުކަޒު މިހާރު ހިނގަމުން އެބަދޭ. އޭގެއިތުރުން ބައެއް އެހެން މަދަރުސާތައްވެސް ބައެއް އަތޮޅުތަކުގައި ސަރުކާރުން ހުޅުވާގޮތަށްވަނީ ހަމަޖެހިފައި. އަދި ސަރުކާރުގެ ހަރަދުގައި އެ މަދަރުސާތައް ހިންގޭނެ. މިކަންކަން ސަރުކާރުގެ ފަރާތުން އެކުރަނީ ރާއްޖެތެރޭގެ ރައްޔިތުންނަށް ކުރާ ޚިދުމަތެއްގެ ގޮތުގައި. އަދި ޚާއްޞަކޮށް، ރާއްޖެތެރޭގައި ދިރިއުޅޭ، ކިޔަވާ ޢުމުރުގެ ކުދިންނަށް ތަޢުލީމު ހާސިލުކުރުމުގެ ފުރުޞަތު ހޯދައިދިނުމަށްޓަކައި.\nއާދެ، ތަޢުލީމުގެ ބޭނުމާއި، އޭގެ މަޤްޞަދު އެއީ އެއްގޮތަކަށްވެސް މާ ދިގުކޮށް އެއާ ދޭތެރޭގައި ވާހަކަ ދައްކަން ބޭނުންވާ މައުޟޫޢެއް ނޫން. މިރަށުގެ ރައްޔިތުންނަށްވެސް އެކަން ރަނގަޅަށް އެނގިވަޑައިގަންނަވާނެ، ތަޢުލީމާ ނުލައި އަޅުގަނޑުމެންނަށް ކުރިއަށް ނުދެވޭނެކަން. ތަޢުލީމަކީ ތަރައްޤީއަށްޓަކައި އެންމެ ފުރަތަމަ ބޭނުންވާ ކަންތައްކަން. އަދި އަޅުގަނޑުމެންގެ ދަރިންނަށް އެދެވޭ އުފާވެރި ހަމަޖެހޭ ހަޔާތެއް ފެންނާނީވެސް އެކުދިންނަށް ތަޢުލީމު ލިބިގެންކަން. އެހެންވީމާ، މިހާރު ދައުލަތުގެ ސިޔާސަތަކީ ތަޢުލީމަށް އެންމެމަތީ އަހަންމިއްޔަތު ދިނުން. ޚާއްޞަކޮށް، ރާއްޖެތެރޭގެ ތަޢުލީމަކީ ވޭތުވެދިޔަ އެތައް ޖީލުތަކެއްގެ ދުވަސްތަކުގައި އެއްވެސްކަހަލަ ޚިދުމަތެއް އެއަށް ކުރެވިފައިނުވާ ކަމަކަށްވާތީ. އެހެންވީމާ، މިހާރު ސަރުކާރުގެ ފަރާތުން ރާއްޖެތެރޭގެ ތަޢުލީމަށް ވަރަށްބޮޑު އަހަންމިއްޔަތެއްދޭ. އާދެ، އޭގެ ސަބަބުން އަޅުގަނޑު ކުރިން މިދެންނެވި މަދަރުސާތައް ސަރުކާރުގެ ފަރާތުން ރަށްރަށުގައި ހިންގަމުން އެ ގެންދަނީ.\nސަރުކާރުގެ ފަރާތުން އަތޮޅުތަކުގައި މިހާރު ހިންގަމުން މިގެންދާ މަދަރުސާތައް ހިންގުމުންވެސް އަދި އެކަށީގެންވާ އަދަދަކަށް ކިޔަވާ ކުދިންނަށް ތަޢުލީމު ހާސިލުކުރުމުގެ ފުރުޞަތު ލިބިދެވޭނެ ކަމަކަށް ނުފެނޭ. އެއީ ކޮންމެ އަތޮޅެއްގައި ސަރުކާރުގެ ފަރާތުން އެއް މަދަރުސާ ނުވަތަ ދެ މަދަރުސާ ނުވަތަ ތިން މަދަރުސާ ހިންގި ކަމުގައިވިޔަސް، އަތޮޅުގެ ކިޔަވާ ކުދިންނަށް، އެ ތިން ތަނުން ނުވަތަ އެ ދެ ތަނުން ނުވަތަ އެ މަދަރުސާއަކުން ޖާގައެއް ނުލިބޭނެ. ނުވަތަ ތަޢުލީމު ހާސިލުކުރުމުގެ ފުރުޞަތެއް ނުލިބޭނެ. އެހެންވުމާއެކު، ސަރުކާރުން އެކުރާ މަސައްކަތްތަކުގެ އިތުރަށް، އަމިއްލަފަރާތްތަކުންވެސް، އާދެ، ރަށްރަށުގެ ރައްޔިތުންގެ ފަރާތުންވެސް ވަރަށްބޮޑު މަސައްކަތްތަކެއް އަދިވެސް ކުރައްވަންޖެހޭނެ. ކޮންމެރަށެއްގައިވެސް މަކްތަބެއް އުފައްދައިގެން ހިންގުމަކީ، އެރަށުގެ ރައްޔިތުންގެ މަސްއޫލިއްޔަތަކަށް ވާންވާނެ. ރަށުގައި ތިބޭ، ތަނަވަސްކަން ލިބިފައި ތިބޭ މީހުންގެ އެހީގައި ނުވަތަ ރަށުގެ ރައްޔިތުންގެ އެހީގައި އެފަދަ ކަންތައްތައް ރާއްޖޭގައި ކުރިއަށް ގެންދެވެންވާނެ.\nއާދެ، އަޅުގަނޑަށްވެސް އެނގޭ، މިރަށުގައިވެސް މަކްތަބެއް ހިނގަމުންދާކަން. އޭގެ މާނަޔަކީ މިރަށުގެ ރައްޔިތުން ތަޢުލީމަށް އަހަންމިއްޔަތު ދެއްވާކަން. މިރަށުގެ ރައްޔިތުންގެ ފަރާތުން އެކިއެކި އެހީ ތަޢުލީމު ކުރިއެރުވުމަށްޓަކައި ލިބެމުންދާކަން. އަދި ޚާއްޞަކޮށް، ރަށުގެ ރައްޔިތުންގެ ތެރެއިން ތަނަވަސްކަން ލިބިގެންވާ މީހުންގެ އެހީވެސް އެތަންތަނަށް ލިބެމުންދާކަމުގެ ހެތްކެއް އެއީ. ކޮންމެއަކަސް އޮމަދޫއަކީ ހުރިހާ ގޮތަކުންވެސް ވަރަށް އެދެވޭ ފެންވަރަކަށް ކަންތައްތައް ހުރި ރަށެއްކަން ޔަޤީން. އޮމަދޫގެ ރައްޔިތުންނަކީ އަޅުގަނޑު ކުރިންވެސް ދެންނެވި ފަދައިން، ވަރަށް ހަމަޖެހޭ، އެކުވެރި އަދި އުފާވެރި ދިރިއުޅުމެއް އުޅެމުންދާ ބައެއް. ދީންވެރި ބައެއް. ޖަމާޢަތުގައި ހުރިހާ ވަގުތެއްގައިވެސް ނަމާދުކުރުމަށް ޚާއްޞަ ސަމާލުކަމެއްދޭ ބައެއް. އެހެންވުމާއެކު، މިރަށުގެ ރައްޔިތުންގެ ފަރާތުން މިދެންނެވި ފަދަ އިޖުތިމާޢީ ޚިދުމަތްތަކަށް ވަރަށް އެކަށީގެންވާ ސަމާލުކަމެއް ލިބޭނެކަމީ އެއްވެސް ޝައްކެއްހުރި ކަމެއް ނޫން. މިރަށުގައި ހިނގަމުންދާ މަކްތަބު، އެމަކްތަބަށް އިތުރު އެހީތައް ރައްޔިތުންގެ ފަރާތުން ލިބޭނެކަން ޔަޤީން. އަދި ރައްޔިތުންގެ އެހީއާއި، ވެރިންނާއި ރައްޔިތުން އެކުވެގެން އެ ކުރައްވާ މަސައްކަތްތަކުގެ ސަބަބުން މިރަށުގެ ދަރިންނަށް ތަޢުލީމު ހާސިލު ކުރުމުގެ މަގު މިހާރަށްވުރެ ފަހިވާނެކަމަށް އަޅުގަނޑު އުންމީދު ކުރަން.\nއާދެ، އަޅުގަނޑު ކުރިން ދެންނެވި، ރާއްޖެތެރެ ތަރައްޤީ ކުރުމުގެ މަޝްރޫޢުގެ ދަށުން މިރަށަށް ކަނޑައެޅިފައިވާ ބައެއް ކަންތައްތައް އެބަހުރި. އާދެ، އެއީ ވަރަށްގިނަ ރަށްރަށުގައި މިހާރު ކުރަން ޖެހިފައިވާ ކަމެއް. އެއްކަމަކީ ފަޅުތެރެ ފުންކުރުން. އެއީ، ވަރަށްގިނަ ރަށްރަށަށް ލަފައިފުރައި އުޅުމަކީ ވަރަށްދަތި ކަމަކަށްވެފައި އޮންނަނީ. ފަޅުގެ ދަތިކަމުން، ފަޅުގެ ތިލަކަމުން. އެހެންވީމާ، ފަޅުފުންކުރުން އެއީ ރާއްޖެތެރޭގެ ވަރަށްގިނަ ރަށްރަށުގައި މިހާރު ކުރަން ޖެހިފައިވާ މަސައްކަތެއް. އެކަން ކުރުމަށް ހަމަޖެހިފައިވަނީ، މިދެންނެވި މަޝްރޫޢުގެ ދަށުން ރަށުގެ ރައްޔިތުން ކުރާގޮތަށް، ސަރުކާރުން ހަރަދުދިނީމާ. އެހެންވީމާ، މިރަށުގެ ރައްޔިތުންވެސް އެ މަސައްކަތް ފެށްޓެވީމާ ނުވަތަ ފަށްޓަވަން ގަސްދުކުރެއްވީމާ، ސަރުކާރުން އެކަމަށް ކަނޑައެޅިފައިވާ ފައިސާ ދޫކުރާނެ. އޭރުން އެކަންތައް ކުރިއަށް ގެންދެވިދާނެ.\nދެންއޮތްކަމަކީ ނެރު ގޮއްވުން. އާދެ، އެއީ ރަށުގެ ރައްޔިތުންނަށް ވާވަރަށްވުރެ މާބޮޑު މަސައްކަތެއް. އެ މަސައްކަތުގައި ޚާއްޞަ ސާމާނުތަކެއް ބޭނުންކުރަންޖެހޭ. އަދި ވަކިބަޔަކަށް އެކަން ކުރެވެނީ. އެހެންވީމާ، އެކަން ސަރުކާރުގެފަރާތުން އިރާދަކުރެއްވިއްޔާ ކުރިއަށް ގެންދާނެ. މިހާރުވެސް ނެރު ގޮއްވުމުގެ މަސައްކަތް ފޯއްމުލަކުގައި ކުރެވެމުން އެބަދޭ. އޭގެކުރިން ށ. އަތޮޅުގައި އެ މަސައްކަތް ކުރެވުނު. އެހެންވީމާ، އެ މަސައްކަތްވެސް ދަނީ ކުރިއަށް. ކުރެވެމުންދަނީ. އެހެންނަމަވެސް އެކަންތައްތައް ކުރަންވެފައިވާ ރަށްރަށް ގިނަކަމާއެކު، އަދި އެ މަސައްކަތް ކުރެވެނީ، އެމަސައްކަތުގެ ބާވަތުން ވަކިމޫސުމެއްގައި ކަމަށްވާތީ، ހުރިހާރަށެއްގައި އަދި އެމަސައްކަތް ނުފެށެނީ. އިރާދަކުރެއްވިއްޔާ، މިރަށަށްވެސް އެ މަސައްކަތްކުރާމީހުން އައިސް އެކަންތައް ކުރާގޮތަށް ހަމަޖެހޭނެ.\nއާދެ، އަޅުގަނޑު ދެންނެވި، ރާއްޖެތެރެ ތަރައްޤީކުރުމުގެ މަޝްރޫޢުގެދަށުން މިދެންނެވި ކަންތައްތަކުގެ އިތުރަށްވެސް ކަންތައްތައް އެބަ ހިނގަމުންދޭ. ކޮންމެއަކަސް ތަރައްޤީ ކުރުމުގެ މަސައްކަތަކީ ހަމައެކަނި ސަރުކާރުން ކުރެވޭނެ ކަމެއްނޫން. ސަރުކާރުން އެކަމާ އެހީވެވިދާނެ. ބައެއް މަޝްރޫޢު ރޭވިދާނެ، އޭގެ އެންމެ ފޮނި ނަތީޖާ ފެންނާނީ، ރައްޔިތުން އެއްބާރުލައްވައިގެން އެ މަސައްކަތްތައް ކުރިއަށް ގެންދެވި މިންވަރަކުން.\nއާދެ، ތަރައްޤީގެ މަގުގައި ކުރަންހުރި ކަންތައްތަކަކީ ހަމައެކަނި މިދެންނެވީކީނޫން. ތަރައްޤީގެ މަގުގައި ކުރަންއޮތް ވަރަށްބޮޑުކަމެއް، މަސައްކަތްތެރިކަން އިތުރުކުރުން. މަސައްކަތުން ލިބޭ އާމްދަނީ އިތުރުކުރުން. އެހެން ޢިބާރާތަކުން ދަންނަވަންޏާ، އިޤުތިޞާދީ ގޮތުން ކުރިއަށް ގެންދިޔުމަށްޓަކައި މަސައްކަތް ކުރުން. އެއީ ވަރަށްބޮޑު އަހަންމިއްޔަތެއް، އަޅުގަނޑުމެންގެ ރާއްޖެ މިއަދު ދޭންވެފައިވާ ކަމެއް. ރާއްޖެއަކީ ދުނިޔޭގައިވާ ޤައުމުތަކުގެ ތެރެއިން ބޮޑު ޤައުމެއް ނޫން. ތަނަވަސް ޤައުމެއްވެސް ނޫން. އަޅުގަނޑުމެންގެ ރާއްޖެއަކީ ކުޑަކުޑަ ޤައުމެއް. އެއްވެސްކަހަލަ ޤުދުރަތީ މުއްސަނދިކަމުގެ ވަސީލަތްތަކެއް ނެތް ތަނެއް. މިދެންނެވީ ތެޔޮކަހަލަ، އެކިއެކި މަޢުދަން ކަހަލަ، އެއްވެސް އެބާވަތުގެ ޤުދުރަތީ މުއްސަނދިކަމުގެ ވަސީލަތެކޭ ބުނެވޭކަހަލަ އެއްޗެއް ރާއްޖެއަކު ނެތް. އަޅުގަނޑުމެންގެ ރާއްޖޭގައި ހުރިހާވެސް އެއްޗަކީ އަޅުގަނޑުމެން ބާނާމަސް ނުވަތަ އަޅުގަނޑުމެންގެ ވަށައިގެންވާ ކަނޑުގައި اللّـه سبحـانـه وتعـالى ލައްވައިފައިވާ ބޮޑު ނިޢުމަތް. އާދެ، އޭގެ ބޭނުން އަޅުގަނޑުމެން މިގެންދަނީ ކުރަމުން. އެއިން ލިބޭ އެއްޗަކުން މިހާތަނަށް ދިވެހިރާއްޖެ ދިރިއުޅެފައިވަނީ ނުވަތަ ދިވެހިރާއްޖޭގައި އަޅުގަނޑުމެން ދިރިއުޅެމުން އައިސްފައިވަނީ. ހަމައެއާއެކުގައި މިހާރުވެސް އަޅުގަނޑުމެންގެ ކުރިމަތީގައި އޮތް އެންމެބޮޑު ނިޢުމަތަކީ އެއީ. އަޅުގަނޑުމެންގެތެރެއިން އެންމެގިނަމީހުން ކުރާ މަސައްކަތަކީވެސް މަސްވެރިކަމާބެހޭ މަސައްކަތްތައް. އާދެ، އެއީ ކަނޑުމަސްވެރިކަން ކަމުގައިވިޔަސް، ފަރުމަސްވެރިކަން ކަމުގައިވިޔަސް، ކެޔޮޅުކަމުދިޔުން ކަމުގައިވިޔަސް، އަދި އެނޫންވެސް މަސްވެރިކަމާ ގުޅޭގޮތުން ކުރެވޭ މަސައްކަތްތައް ކަމުގައިވިޔަސް، އަޅުގަނޑުމެންގެ މުޅި ދިރިއުޅުން ބިނާވެފައިވަނީ ކަނޑުގެ މައްޗަށް.\nއެހެންވީމާ، މަސްވެރިކަމާބެހޭ ހުރިހާ ކަމެއްވެސް ތަރައްޤީކޮށް، ކުރިއަށް ގެންދިޔުމަކީ، އިޤުތިޞާދީ ގޮތުން ކުރިއަށް ދާ ދިޔުމުގައި، އަޅުގަނޑުމެން ޚާއްޞަ ސަމާލުކަމެއް ދޭންޖެހޭނެކަމެއް. އެގޮތުންވެސް ސަރުކާރުން ކުރަމުންގެންދާ މަސައްކަތްތައް، އޮމަދޫގެ ރައްޔިތުންނަށް ވަންހަނާވެގެނެއް ނުވާނެ. މަސްދޯނިފަހަރުގައި އިންޖީނު ބަހައްޓައިދިނުން، ރާއްޖެތެރެއިން ތެޔޮ ލިބޭނެ އިންތިޒާމު ހަމަޖައްސައިދިނުން، ނިޔަމިކަމަށް އެހީވެދޭ ބައްތިތައް ރާއްޖެތެރޭގައި ބެހެއްޓުން މިހެންގޮސް ތަފާތު ކަންތައްތައް މިހާރުވެސް ކުރެވެމުން އެބަދޭ. އެހުރިހާ ކަމެއް އަދި ފުރިހަމަނުވިކަމުގައި ވިޔަސް، މަސައްކަތް ދަނީ ކުރެވެމުން. އިރާދަކުރެއްވިއްޔާ، މާލަސްތަކެއްނުވެ އެކަމުން ލިބޭ ފައިދާތައް، ރާއްޖެތެރޭގެ ރައްޔިތުންނަށްވެސް އިހުސާސް ކުރެއްވެން ފަށާނެ.\nއާދެ، ސަރުކާރުން އެކުރާ މަސައްކަތްތަކުގައި ރައްޔިތުން ވަރަށްބޮޑަށް އެއްބާރު ލައްވަންޖެހޭނެ. އެއީ ސަރުކާރުން ކިތަންމެބޮޑު މަޝްރޫޢެއް ރޭވިޔަސް، އަދި ކިތަންމެ ގިނަ ހަރަދެއް ކުރިކަމުގައިވިޔަސް، އެއިން އެދެވޭ ނަތީޖާއެއް ފެންނާނީ ރައްޔިތުން އެކަމުގައި ބައިވެރިވެގެން އެއްބާރުލެއްވި މިންވަރަކުން ކަމަށްވާތީ. ސަރުކާރުން މަސްދޯނިފަހަރުގައި އިންޖީނު ބަހައްޓައިދިން ކަމުގައިވިޔަސް، މަސްދޯނިފަހަރު މަހަށް ފުރައިގެން އެއިން އެއްޗެއް ލިބޭނީ. އެހެންވީމާ، ސަރުކާރުން އެކުރާ މަސައްކަތްތަކުގައި ފިސާރި ތެދުވެރިކަމާއެކު ރައްޔިތުން ބައިވެރިވުމަކީ، އެކަންކަމުން އެދެވޭ ނަތީޖާއެއް ލިބުމަށްޓަކައި ކޮންމެހެން ބޭނުންވާ ކަމެއް.\nއާދެ، މަސްވެރިކަން ތަރައްޤީކުރުމާ ދޭތެރޭގައި، މާގިނަ ވާހަކަތަކެއް ދައްކާކަށް ނުޖެހޭނެ. އެއީ މިރަށުގެ ރައްޔިތުންނަށްވެސް ވަރަށް ރަނގަޅަށް އެނގިވަޑައިގަންނަވާނެ ކަމެއް. ރަށަކީ މަސްވެރި ރަށެއް. އާދެ، އެއް މޫސުމެއްގައި މަސްވެރިކަން ވަރަށް ރަނގަޅަށް ކުރާ ރަށެއް. އެހެންވީމާ، މަސްވެރިކަން ތަރައްޤީ ކުރުމުން ލިބޭނެ ފައިދާތައް، މިރަށުގެ ރައްޔިތުންނަށް ރަނގަޅަށް އެނގޭނެ. މަސްވެރިކަމުގެ އިތުރަށް، މިރަށުގައި ކުރެވޭ އެހެން މަސައްކަތްތައްވެސް އެބަހުރި. އާދެ، އެންމެބޮޑު އެއް މަސައްކަތެއްކަމަށް އަޅުގަނޑަށް އެނގިފައިވަނީ ބިމުގައިކުރެވޭކަހަލަ މަސައްކަތްތައް. އެކިބާވަތުގެ އެއްޗެތި ހެއްދުން. ޚާއްޞަކޮށް، މިރުސް. މިރުސް ހައްދައިގެން މިރަށުގެ ރައްޔިތުންނަށް ވަރަށްބޮޑު ތަނަވަސްކަމެއް ލިބެމުންދާކަން އަޅުގަނޑަށް އެނގޭ. އެއީ ވަރަށް އުފާކުރުން ޙައްޤު ކަމެއް. އެހެންވީމާ، އެކަހަލަ މަސައްކަތްތައްވެސް އިތުރުކުރައްވައިގެން، އެއިންވެސް ލިބޭ އާމްދަނީ އިތުރުކުރެއްވޭތޯ ބެއްލެވުމަކީ، ކޮންމެހެން ކުރައްވަންޖެހޭނެ ކަމެއް. އަޅުގަނޑުމެންނަށް ލިބޭ އާމްދަނީއެއް އިތުރުވެގެން، އަޅުގަނޑުމެންގެ ދިރިއުޅުން މިހާރަށްވުރެ ތަނަވަސްވާނީ، އަދި ކުރިއަށްދާނީ.\nއާދެ، ކޮންމެއަކަސް އަޅުގަނޑު ކުރިންވެސް ދެންނެވި ފަދައިން، މިރަށަކީ اللّـه سبحـانـه وتعـالىގެ ހެޔޮ ރަޙްމަތްފުޅުން، އެހެން ރަށްރަށާ އަޅައިބަލާއިރު ތަނަވަސް ރަށެއް. މަސައްކަތްތެރި، ހީވާގިބަޔަކު އުޅޭރަށެއް. އެހެންވީމާ، މިމޭރުމުން މާގިނަ ވާހަކަތަކެއް މިރަށުގައި ދައްކާކަށް ނުޖެހޭނެކަން އަޅުގަނޑަށް އެނގޭ.\nއާދެ، ކޮންމެއަކަސް އަޅުގަނޑު ދާ ހުރިހާ ރަށެއްގައިވެސް މިނުކުތާތަކުގެ މައްޗަށް އަލިއަޅުވައި ވާހަކަދައްކައި ހަދަން. މަސައްކަތްތެރިކަން އިތުރުކުރުން. ޚާއްޞަކޮށް، މަސްވެރިކަން ކުރިއަށް ގެންދިޔުން. އަދި އެނޫންވެސް އެހެން މަސައްކަތްތައް ކޮށްގެން، އަޅުގަނޑުމެންގެ އާމްދަނީ އިތުރުކުރެވޭތޯ ބެލުން. ތަޢުލީމަށް އަހަންމިއްޔަތުދީގެން، އަޅުގަނޑުމެންގެ ދަރިންނަށް ތަޢުލީމު ހާސިލުކޮށްދިނުމުގެ ފުރުޞަތު، އަޅުގަނޑުމެން އަމިއްލައަށްވެސް ތަނަވަސްކޮށްދިނުން. ސަރުކާރުން ވެދޭ އެހީތަކުގެ އިތުރަށް، އަޅުގަނޑުމެންގެ މަސައްކަތުން އެކުދިންނަށް ކިޔަވައިދެވޭތޯ ބެލުން. އަދި އެއާއެކުގައި އަޅުގަނޑުމެންގެ ތެރޭގައި އޮންނަ ގުޅުންތައްވެސް ރަނގަޅުކުރުން. އަޅުގަނޑުމެންނަކީ މުސްލިމުން ކަމަށްވެފައި، އެއް ޤައުމެއްގެ އަހުލުވެރިން ކަމަށްވާތީ، އަޅުގަނޑުމެންގެ މެދުގައި އޮންނަންވާނީ އެކުވެރިކަމާއި އެއްބާރުލުމުގެ ގުޅުންކަން ރައްޔިތުންނަށް ހާމަކޮށްދީ، އެކަމަށް ބާރުއެޅުން. އެރޮނގުންވެސް މާގިނަ ވާހަކަތަކެއް ދައްކާކަށެއް މިރަށުގައި ނުޖެހޭ. މިރަށަކީ އެއްގޮތަކަށްވެސް މީހުންގެ މެދުގައި މައްސަލަޖެހޭ ރަށެއް ނޫން. އެހެންވީމާ، މިރަށުގެ ރައްޔިތުންނަށް އެކަން ވަރަށް ރަނގަޅަށް މިހާރުވެސް އިހުސާސް ކުރެއްވޭ. އަޅުގަނޑުގެ އެދުމަކީ އެކަން އެގޮތަށް ދެމިއޮތުން. އަބަދުވެސް އޮމަދޫގެ ރައްޔިތުންނަކީ އެކުވެރި ބަޔަކު ކަމުގައިވުން. މިހާރުވެސް ތިޔަ ތިއްބެވި ފަދައިން، ކޮންމެ މީހަކުވެސް އަނެކުންގެ ޙައްޤުތަކަށް ރައްކާތެރިވުން. ކޮންމެ މީހަކުވެސް އެހެން މީހުންނަށް ކަމޭހިތައި، އެހެން މީހުންނަށް އިޙުތިރާމު ކުރަމުން ގެންދިޔުން. އެއްވެސް މީހަކު ކުރާ ކަމަކުން ނުވަތަ ބުނާ އެއްޗަކުންވެސް އެހެން މީހަކަށް އެއްވެސްކަހަލަ އުނިކަމެއް، ގެއްލުމެއް، އަނިޔާއެއް ލިބޭގޮތްނުވުން. އެންމެންނަކީ އެކުވެރި އުޚުއްވަތްތެރި ބައެއް ކަމުގައި އަބަދުވެސް ތިބުން. އާދެ، އެގޮތުގެ މަތީގައި މިރަށުގެ ރައްޔިތުން ދެމިތިއްބެވުމަށް އަޅުގަނޑު ނަޞޭޙަތްތެރިވަން. އޭރުން މިހާރަށްވުރެވެސް ބޮޑަށް ތަނަވަސްކަން ލިބި، މިހާރަށްވުރެވެސް ހުރިހާ ކަންތައްތައް ކުރިއަށްދާނެކަން ޔަޤީން.\nއާދެ، އަޅުގަނޑުގެ ވާހަކަކޮޅު ނިންމައިލާނީ، މިރަށުގެ ރައްޔިތުންގެ ފަރާތުން އަޅުގަނޑަށް ތިޔަ ފާޅުކުރެއްވި މަރުޙަބާގެ ޝުޢޫރުތަކަށްޓަކައި އިޚުލާސްތެރިކަމާއެކު މިރަށުގެ ރައްޔިތުންނަށާއި ވެރިންނަށް ޝުކުރު ދަންނަވަމުން. މިރަށަށް އައުމަކީ އަޅުގަނޑު ކުރިންވެސް ދެންނެވި ފަދައިން، އަޅުގަނޑަށް ވަރަށްގިނަ ގޮތްގޮތުން އުފާ ލިބޭކަމެއް. އަދި މިރަށުގެ ރައްޔިތުންގެ ފަރާތުން އެހާ އިޚުލާސްތެރިކަމާއެކު އަޅުގަނޑަށް މަރުޙަބާ ވިދާޅުވެ، މިހުރިހާ ކަމެއް ފެނިގެން ދިޔުމުގެ ސަބަބުންވެސް އިތުރު އުފާތަކެއް އަޅުގަނޑަށް އިހުސާސް ކުރެވިއްޖެ. އެހެންވީމާ، އެކަންކަމަށްޓަކައި މިރަށުގެ ވެރިންނަށާއި ރައްޔިތުންނަށް އަޅުގަނޑުގެ ހިތުގެ އެންމެ ފުންމިނުން ޝުކުރު އަދާކުރަން. ހަމައެއާއެކުގައި އޮމަދޫގެ ރައްޔިތުންނަށް ބާއްޖަވެރި އުފާވެރި ހަޔާތެއް اللّـه سبحـانـه وتعـالى ދެއްކެވުން އެދި ދުޢާކުރަން. އަދި މިރަށުގެ ރައްޔިތުން ކުރައްވާ މަސައްކަތްތަކުގައި ހެޔޮ ތައުފީޤު ލެއްވުމަށާއި، އަބަދުވެސް ހެޔޮގޮތުގައި އެކުވެރިކަމާއެކު ހުރިހާ އެންމެންވެސް ކުރިއަށްދިޔުމުގެ މަގު ތަނަވަސްކޮށްދެއްވުން އެދި އެކަލާނގެ ޙަޟްރަތަށް ދުޢާކުރަން.


Lebanon ga Kurevey Muzahara thah; Baarugadha Govumuge Zimma Ufulan Jeheyny Sarukaarun | Dhiislam\nބައިރޫތުގެ ބަނދަރުގައި ގޮވި ބާރުގަދަ ގޮވުމުގެ ޒިއްމާ އުފުލަން ޖެހޭނީ ސަރުކާރުންކަމަށް ބުނެ ލުބްނާނުގައި މުޒާހަރާ ކުރެވެމުން އެބަދެއެވެ.\nމި އޮގަސްޓު މަހުގެ4ވަނަ ދުވަހުގައި ހިނގި ބައިރޫތުގެ ބާރުގަދަ ގޮވުމުގައި 158 މީހުން މަރުގެ، 6000 އަށްވުރެ ގިނަ މީހުންވަނީ ޒަޚަމުވެފައެވެ. މިކަމާއި ވިދިގެން މިހާޜު ކުރެވެމުންދާ މިދާ މުޒާހަރާތަކުގެ ތެރޭގައި މިހާތަނަށް ވަނީ ސަރުކާރުގެ ޢިމާރާތްތަކަށް ޢާއްމުން ވަދެ އެ ތަންތަން ހިޞާރުކޮށްފައެވެ.\nބަނދަރުގެ ގޮވުމުގެ ޙަދިޘާ ހިނގާފައިވަނީ ސަރުކާރު ފެއިލު ވެއްޖެ ކަމަށްބުނެ ރައްޔިތުން މުޒާހަރާތައް ކުރަމުން ދިޔަ ދަނޑިވަޅެއްގައެވެ. މިގޮތުން މިހާރު ކުރެވެމުން މިދާ މުޒާހަރާތަކުގައި ރައްޔިތުންވަނީ ސަރުކާރުގެ އިދާރާތަކަށް ވަދެ އެތަންތަނަށްވަނީ ބޮޑެތި ގެއްލުންތަކެއް ދީފައެވެ. މީގެ އިތުރުން ސަރުކާރު އިސްތިއުފާ ދިނުމަށް ގޮވާލާ، ބައިރޫތުގައި ޙާދިޘާގެ ޒިންމާ ސަރުކާރުން އުފުލަން ޖެހޭނެކަމަށާއި، އަދި އެކަމުގެ ޙައްޤު އަދަބު ސަރުކާރުގެ އިސްވެރިންނަށް ލިބެން ޖެހޭކަމަށްވެސް މިމުޒާހަރާގެ ބައިވެރިންވަނީ ގޮވާލާފައެވެ.\nބައިރޫތުގެ އެކި ސަރަޙައްދުތަކަށް އެތައް ހާސް ބަޔަކު އެއްވެ، ފުލުހުންނާ ދެމެދު ހިނގި ކުރިމަތިލުންތަކުގައި ފުލުހުންނާއި ދިމާއަށް ރައްޔިތުންވަނީ ބަޑިބޭހާއި ގައު އުކާފައިވެއެވެ. މީގެ ރައްދު ހަމަލާއެއްގެ ގޮތުން ބައިރޫތުގެ ދިފާޢީ ބާރުތަކުންވަނީ ރަބަރު ވަޒަނާއި ކަރުނަ ގޭސް ފަދަ ތަކެތި ބޭނުންކޮށްފައެވެ. މި ކުރިމަތިލުން ތަކުގައި ފުލުހުންގެ ތެރެއިން އެކަކު މަރުވެ ޢާންމުންގެ 200 މީހުންވަނީ ޒަޚަމުވެފައެވެ. ބައެއް ސަރަޙައްދުތަކުގައި އަލިފާނުގެ ޙާދިޘާތައްވެސް ވަނީ ހިނގައިފައެވެ.\nބައިރޫތުގެ ރައްޔިތުން ބުނާ ގޮތުގައި އެ ހާދިޘާ މެދުވެރިވީ ކަމާބެހޭ އިދާރާތްތަކުގެ އިހުމާލުންކަމަށް އިބްތިދާއީ ތަހުޤީގުތަކުންވަނީ ޘާބިތުވެފައެވެ.


Baleege haalathu goas viyas qaumu hulhuvaanulai vaakah nei: Imran Khan - vNews.mv\nބަލީގެ ހާލަތު ގޯސްވިޔަސް ގައުމު ހުޅުވާނުލައި ވާކަށްނެތް: އިމްރާން ޚާން\nސައިފް އަޒްހަރު 22 June 2020, 21:47\nޕާކިސްތާނު މިހާރު ވެފައިވަނީ، ދުނިޔޭގައި ކޮވިޑް-19 ބަލިޖެހިފައިވާ މީހުން އެންމެ ގިނަ އެއް ގައުމަށެވެ.\nބަލިމީހުންނާއިގެން ހޮސްޕިޓަލްތައް ފުރި ބާރުވެފައިވާއިރު، ބައެއް ހިސާބުތަކުގައި ހޮސްޕިޓަލްތަކުން ގެންދަނީ ބަލިވެގެން އަންނަ މީހުންނަށް ފަރުވާ ދިނުމަށް ދެކޮޅުހަދައި އަނބުރާ ފޮނުވާލަމުންނެވެ. ފަރުވާ ދެވޭނެ ގޮތެއް، ޖާގައެއް ނެތުމުގެ ސަބަބުންނެވެ.\nބަލީގެ ހާލަތު ވަރަށް ބޮޑަށް ގޯސްވަމުން ދިއުމާއެކުވެސް، ޕާކިސްތާނު ސަރުކާރުން ގެންދަނީ، ގައުމު ހުޅުވާލުމަށް މަސައްކަތް ކުރަމުންނެވެ. އިނދަޖެހެމުންދާ އިގްތިސާދު ސަލާމަތްކުރުމުގެ ގޮތުންނެވެ.\nބަލި ފެތުރުން ހުއްޓުވަން އަޅާފައިވާ ފިޔަވަޅުތަކުގެ ނަތީޖާއެއްގެގޮތުން އިގްތިސާދަށް އަންނަމުންދާ ހީނަރުކަމުގެ ސަބަބުން މިހާރަށްވެސް އެތައް މިލިއަން ބަޔަކު ފަގީރު ހާލަތަށް ގޮސްފައިވާ ކަމަށް ޕާކިސްތާނުން ބުނެއެވެ.\nޕާކިސްތާނުގެ ބޮޑުވަޒީރު އިމްރާން ޚާން ވިދާޅުވީ، ޕާކިސްތާން ފުރިހަމަ ލޮކްޑައުންއަކަށް ނުދިއުމުގެ ސަބަބުން ގައުމުގެ އިގްތިސާދު މުޅީން އިނދަޖެހުމުން ސަލާމަތް ކުރެވިފައިވާ ކަމަށެވެ.\nޓީވީ މެދުވެރިކޮށް ގައުމާ މުޚާތަބު ކުރައްވާ ވާހަކަފުޅު ދައްކަވަމުން ބޮޑުވަޒީރު އިމްރާން ޚާންވަނީ، ބައްޔާމެދު ސީރިއަސް ވުމަށާއި، މާސްކް އެޅުމަށާއި، ބައްޔާ ގުޅޭގޮތުން ފަތުރާ ސާބިތުނުހިފޭ ވާހަކަތާ ދުރުހެލިވުމަށް ޕާކިސްތާނުގެ ރައްޔިތުންގެ ކިބައިން އެދިވަޑައިގެންފައެވެ.\nކޮވިޑް-19 ބަލިމަޑުކަން އަލުން ފެތުރޭން ފެށުމާ ގުޅިގެން ޕާކިސްތާނުން މިދިޔަ ހަފްތާގައިވަނީ ވެރިރަށް އިސްލާމްއާބާދާއި، ޕާކިސްތާނުގެ އެހެން ރަށްތަކުގެ ބައެއް ސަރަހައްދުތައް އަލުން ބަންދުކޮށްފައެވެ.\nއެހެން ނަމަވެސް، ބަލި ފެތުރުން ހުއްޓުވަން މާޗްމަހުގެ މެދުތެރެއިން ފެށިގެން އަޅާފައިވާ ގިނަ ފިޔަވަޅުތަކަށް ސަރުކާރުން ވަނީ މާ ގިނަދުވަހެއް ނުވަނީސް ލުއިތައް ދޭން ފަށާފައެވެ.\nޕާކިސްތާނުގައި ބަލީގެ ހާލަތު ހައްތަހާ ގޯސްވަމުންދާތީ، މުޅި ގައުމު އަލުން ލޮކްޑައުންއަށް ދިއުމަށް ދުނިޔޭގެ ސިއްހަތު ޖަމްޢިއްޔާއިން އިރުޝާދު ދިން ނަމަވެސް، ޕާކިސްތާނުން ވަނީ އެކަން ކުރަން އިންކާރުކޮށްފައެވެ. ބުނެފައިވަނީ، ޕާކިސްތާނުން އަޅަމުންދާ ފިޔަވަޅުތަކަކީ ހާލަތަށް ބަލައި ޕާކިސްތާނަށް ފެންނަ އެންމެ ރަނގަޅު ފިޔަވަޅުތައް ކަމަށެވެ.\nކޮރޯނާވައިރަސް ސިއްހަތު ޕާކިސްތާން ދުނިޔެ


Iboo Mifaharu Vaudhu Vee Bainalagvaamee Gaanoonu Thakaa Hilaafu Kameh Kuran - Vaguthu\nކޮވިޑް-19: ރާއްޖޭގައި އޮތީ ޝަކުވާތަކާއި، ކަންބޮޑުވުމާއި، ބިރުވެރިކަން - 17 ގަޑިއިރު ކުރިން\nއިބޫ މިފަހަރު ވައުދުވީ ބައިނަލްއަޤްވާމީ ޤާނޫނުތަކާ ޚިލާފު ކަމެއް ކުރަން\n1 އަހަރު ކުރިން ( ސެޕްޓެމްބަރު 14, 2018 )\nއިދިކޮޅު އިއްތިހާދުގެ ކެންޑިޑޭޓް އިބްރާހީމް މުޙައްމަދު ސޯލިހު (އިބޫ) - ފޮޓޯ: އެމްޑީޕީ\nބައިނަލްއަޤްވާމީގޮތުން މަނާ ކަންކަން ދިވެހި ކަނޑުތަކުގައި ކުރައްވާނެ ކަމަށް އެމްޑީޕީގެ ރިޔާސީ ކެންޑިޑޭޓް އިބްރާހީމް މުޙައްމަދު ޞާލިޙް (އިބޫ) ވައުދު ވެވަޑައިގެންފައިވާތީ، ފިޝަރީޒް މިނިސްޓަރު މުޙައްމަދު ޝައިނީ ކަންބޮޑުވުން ފާޅުކުރައްވައިފިއެވެ.\nޝައިނީ ވިދާޅުވީ، އެމްޑިޕީގެ މެނިފެސްޓޯގައި ލިޔެ، އިބޫ ވައުދުވެފައިވާ ކަންތައްތަކުގެ ތެރެއިން ކަނޑުގެ ސަރަހައްދުގައި "ޓްރާންޝިޕް" ކުރުމަށް ވައުދުވެވަޑައިގެންފައިވާ ކަމަށާއި، އެއީ ކަނޑައެޅިގެން މަނާ ކަމެއް ކަމަށެވެ.\n"މަސްވެރިކަމާ ބެހޭގޮތުން އެމްޑީޕީގެ ސިޔާސަތު ފޮތެއްގައި ލިޔެފައި އޮންނަ ސިޔާސަތެއްގައިވެސް މިއޮންނަނީ "ޓްރާންޝިޕް" ކުރާނަމޭ، ކަނޑުމަތީގައި އެއް އުޅަންދުން އަނެއް އުޅަނދަށް މަސް ބަދަލުކުރާނަމޭ. ހަމަ ބޮޑު ވައުދެއްގެ ގޮތުގައި ވެފައި އެއޮތީ. އިހަށްދުވަހަކު އެވާހަކަ ދައްކައިފި." އިބޫ ވެވަޑައިގަތް ވައުދާ ގުޅޭގޮތުން ޝައިނީ ވިދާޅުވިއެވެ.\nޝައިނީ ވިދާޅުވީ އިބޫ ވައިދުވެފައިވަނީ ބައިނަލްއަޤްވާމީގޮތުން މަނާ ކަމަކަށް ކަމަށާއި، ނަމަވެސް އެކަންވެސް ދިވެހި ރައްޔިތުންނަށް ކޮށްދެއްވަން އިބޫ ވައުދުވެވަޑައިގެންފައިވާ ކަމަށެވެ. އަދި އެފަދަ ކަމެއް ކޮށްފިނަމަ ދިވެހިރާއްޖެއަށް، މަސްވެރިކަމުގެ ސިނާއަތަށް ފޫ ނުބެއްދޭވަރުގެ ބޮޑު ގެއްލުމެއް ވާނެ ކަމަށް ޝައިނޫ ވިދާޅުވިއެވެ.\n""ޓްރާންޝިޕްމަންޓް އެޓް ސީ" އެއީ މިހާރު ބައިނަލްއަޤްވާމީގޮތުން މަނާކަމެއް. އެއް އުޅަނދުން އަނެއް އުޅަނދަށް މަސް ބަދަލުކުރާ ހިސާބުން ފެށިގެން ރާއްޖެ ބްލެކްލިސްޓަށްލާނެ، ރާއްޖޭގެ އެއްވެސް މަހެއް ޔޫރަޕަކަށްވެސް އެހެންތާކަށްވެސް ނުވިއްކޭނެ." ފިޝަރީޒް މިނިސްޓަރު ވިދާޅުވިއެވެ.\nކަންކަމުގެ ހަޤީގަތާއި، ކަންކަން ވާނުވާ ބަލާނުލާ މިކަހަލަ ވައުދުތައް ވުމަކީ އެއީ ރައްޔިތުން ވަރަށް ބޮޑަށް ވިސްނަންޖެހޭ ކަމެއް ކަމަށާއި، އެމްޑީޕީގެ ރިޔާސީ ކެންޑިޑޭޓް، އިބްރާހީމް މުޙައްމަދު ޞާލިޙްވެސް ޒިންމާދާރުވާންޖެހޭ ކަމަށް ޝައިނީ ވިދާޅުވިއެވެ.\n"ބައިނަލްއަޤްވާމީގޮތުން މަނާކަމެއް ކުރަން މިއޮތީ ވައުދުވެފައި، ނުވަތަ ރައްޔިތުންނަށް ކޮށްދޭނަމޭ ބުނެފައި. އެހެންވީމަ ތެދު ދޮގު ބަލާނުލާ މިކަހަލަ ވައުދުތައް ވުމަކީ އެއީ ރައްޔިތުން ވަރަށް ބޮޑަށް ވިސްނަންޖެހޭ ކަންކަން. އަޅުގަނޑު ދަންނަވާނީ ރައްޔިތުންގެ ކުރިމައްޗަށޭ ތި ނިކުންނަނީ، ރައްޔިތުންގެ ކުރިމަތީގައި ޒިންމާދާޜުކަމާ އެއްކޮށް ބުނުއްވާ އެއްޗެއް ބުނުއްވާށޭ." ޝައިނީ ވިދާޅުވިއެވެ.\nޝައިނީ ވަނީ ތަކުރާރުކޮށް ކަންކަމުގެ ދެކޮޅު ބެއްލެވުމަށްފަހުގައި ނޫނީ ވައުދުތައް ނުވުމަށް އިބްރާހީމް މުޙައްމަދު ޞާލިޙަށް ގޮވާލައްވާފައެވެ.\n"އަޅިގަނޑު ވަރަށް އިހުލާސްތެރިކޮށް އިބޫއަށް ދަންނަވާލަން ބޭނުންވަނީ، ހަމަ ބޭފުޅަކު އެއްޗެއް ވިދާޅުވާއިރަށް އެ އެއްޗެއް ވިދާޅު ނުވާށޭ، ތިޔައީ މިހާރު ރިޔާސީ ކެންޑިޑޭޓެކޭ. އެހެންވީމަ ރެސްޕެކްޓް ހިފަހައްޓަވަންވާނޭ، އެ ދައްކާ ވާހަކައިގެ ދެކޮޅު ބައްލަވާފަ ވައުދުވެވަޑައިގަންނަވާށޭ." ޝައިނީ ވިދާޅުވިއެވެ.\nޝައިނީ އިތުރަށް ވިދާޅުވީ، ދިވެހި ސަރުކާރުން ހުއްދަ ދީގެން ދިވެހިރާއްޖޭގެ ކަނޑުގެ ސަރަހައްދުން މަސްވެރިކަން ކުރާ ރާއްޖެއިން ބޭރުގެ އެތަށް ބޯޓެއް އުޅޭ ކަމަށްބުނެ، އެ ބޯޓުތަކުގެ ހުއްދަ ބާތިލުކުރަން އިބޫ ވައުދުވީ ނަމަވެސް އެފަދަ ހުއްދައެއް ދީފައިވާ އެއްވެސް ބޯޓެއް ނޯންނާނެ ކަމަށެވެ. އަދި އެފަދަ ހުއްދަތަކެއް ދޫކޮށްފައިވާ 48 ބޯޓެއްގެ ވާހަކަ ދައްކަވާނަމަ އެއީ ކޮން ބޯޓުތަކެއްކަން އިބޫގެ ފަރާތުން ސާފުކުރެއްވުމުގެ ޝައުގުވެރިކަންވެސް ޝައިނީ ވަނީ ފާޅުކުރައްވާފައެވެ.\n"ރައީސް ޔާމީން މިއަދު ޕޯޑިއަމްއަށް އަރާވަޑައިގެން ކަމެއް ކުރާނަމޭ ބުނެފިއްޔާ ދިވެހި ރައްޔިތުން ޤަބޫލުކުރާނެ. އެއީ އެއްކަލަ އިންޖިނިއަރިން ވެސް ނެތި، ފައިނޭންސް ހޯދާނެ ގޮތެއްވެސް ނޭނގިފައި އޮތް އެއްކަލަ ބުރިޖުވެސް އަޅާދެއްވީ ރައީސް ޔާމީން ކަމަށްވާތީ. ސުނާމީގެ ހުރި ލޯނުތަކެއް ރައީސް ވަނީ މަޢާފު ކޮށްދެއްވާފައި، އެހެންވީމަ ދިވެހި ރައްޔިތުންނަށް މިގޮތަށް ކަންތައް ކޮށްދޭނެ ވެރިޔަކު ހުއްޓާ ހަމަ ބަޔަކު އައިސްފައި ވާހަކަތަކެއް ދެއްކިޔަސް ދިވެހި ރައްޔިތުން ޤަބޫލެއް ނުކުރައްވާނެ." ޝައިނީ ވިދާޅުވިއެވެ.\nރައީސް ޔާމީންގެ ސަރުކާރުން ދިވެހި ރައްޔިތުންނަށް ކޮށްދެއްވައި ނިންމަވާފައިވާ އެތައް ކަމެއް ކޮށްދެއްވަން އިބޫ ވައުދުވެފައިވާއިރު، މިހާރު މިވަނީ ބައިނަލްއަޤްވާމީގޮތުން މަނާ ކަންކަން ކުރަން ވައުދުވާ މައްސަލަވެސް ފެންމަތިވެފައެވެ. ހަމައެއާއެކު ކެމްޕޭނަށް ރަށްރަށަށް އަރާވަޑައިގެން ހިލޭ އަންހެނުންނާ ގައިގޯޅިކޮށް ނަގާފައިވާ ފޮޓޯތަކާއެކު، ވަރަށް ގިނަ ދިވެހި ރައްޔިތުންގެ ފާޑު ކިޔުން ވަނީ އިބޫއަށް އަމާޒުވެފައެވެ.\nސުލްހަ އާއި ހަމަޖެހުމަށް އިސްކަން ދިނުމަށް ރައީސް އެދިވަޑައިގެންފި\nއިދިކޮޅުން މަޝްވަރާ ކުރަންވީ ކޮން ރައީސަކާކަން އޮޅިއްޖެ: ޝުޖާއު\nރައީސްއާ ބައްދަލުކުރުމަށް އެދި ޖަވާބު ނުލިބޭތާ ތިން މަސްވެއްޖެ: އިދިކޮޮޅު\nސެޕްޓެމްބަރު 14, 2018 14:18\nއިބޫ....ސޯޓް ބޭލޭއިރު ވެސް ނޭނގޭދޯ\nސެޕްޓެމްބަރު 14, 2018 14:21\nބޮލިރޮދި ކެނޑިފަ ހުރި ބުރާނޗެއް ވީމަ ކޮންމެފަދަ ވާހަކައެއްވެސް ދައްކަފާނެ އެކަމަކާ ދިވެހިން މިހާރު ހައިރާނެއްނުވާނެ މިޒަމަނަކީ ކިޔަވަގެންތިބި ގާބިލް ކަމަށް އެކަށޭނަ މިހުން ކަނކަމާ ކުރިމަތިލާންޖެހޭނީ އމޑޕ އިން އެހެރީ ތާކުރި ބުރާންޗެއް ނެރެފަ އމޑޕ ގަ އެބަތިބި ކިޔަވާގެންތިބި ހަރުދަނާ މީހުން ވާގޮތަކީ އިބޫއަކީ އަންނިގެ ޕަޕެޓެއް އޭނަބުނާގޮތް ހަދާނީ މީނަ އެހެންވެ އެހެންމީހަކަށ ް ފުރުސަތު ނުދިނީ އަންނި ވެރިކަމަށްއަންނަން ވެގެން ބަލންތިބޭ މިގައު ހަލބޮލިވެ މަގުތައްމަތި ނާމާންވާނެ އަންނި ބޭނުންވާނީ ބަދަލް ހިފަން ވެރިކަންލިބިއްޖިއްޔާ2ތިންމސް ތެރޭ ގައުމު އޮޔާދާނެ މީ 100ގެ ވާހަކއެއް\nސެޕްޓެމްބަރު 14, 2018 14:24\nމިވަރުގެ ވާނުވާ ނޭންގޭ މީހުން ވެރިކަމަށް އަންނަން މިއުޅެނީ. ރައީސް ޔާމީން 2018\nސެޕްޓެމްބަރު 14, 2018 14:30\nކުރަފި ދެކެ މީހުން ބިރުން އުޅޭތީ އެއްގޮތަކަށް ވެސް ހައިރާނެއް ނުވެއެވެ. އެކަމަކު ރީނދޫ މަލެއް ދެކެ މީހަކު ބިރުން އުޅުނީމާ ވަރަށް ހައިރާންވިއެވެ.\nސެޕްޓެމްބަރު 14, 2018 16:42\nބިރުގަތުމަކީވެސް ފާޑެއްގެ ކަމެއް މަސްވެރިންނަށާ ގައުމަށް ގާނޫނީ ބޮޑުކުށެއް އަދި އެއީވެސް ބައިނަލްއަގުވާމީ ގާނޫނާ ހިލާފު ކަމެއް ކުރާތީ ބިރެއްނެތް.\nސެޕްޓެމްބަރު 14, 2018 14:33\nއޮޅޭނީ އޮޅުވާލަން މަސައްކަތް ކުރާ މީހުންނަށް. މިހާރުވެސް ބޯޓް ފަހަރު ކައިރިއަށް މަސް ދޯނި ފަހަރު ގޮސް ކަނޑު މެދުގައި ބޯޓު ފަަހަރަށް މަސް ކިރާ. މިއީ ނޭޝަނަލް ޓްރޭޑެއް. އެއީ ހުއްދަ ކަމެއް.\nސެޕްޓެމްބަރު 14, 2018 16:47\nމެރިޓައިމް ލޯގަ އެއްގައުމެއްގެ އުޅަނދަކުން އަނެއް ގައުމެއްގެ އުޅަނދަކަށް މުދާ ނުވަތަ އެގެންވެސް ވިޔަފާރީގެ އާލާތެއް ބަދަލުކުރުމަކީ ކަނޑައެޅިގެން މަނާކަމައެއް. ޢެއީ ބައިނަލްއަގްވާމީ ކޮންވެންޝަން ތަކުން މަނާކުރާ ވިޔަފާރީގެ މުއާމަލާތް. ދޮގުހަދާ ޕާޓީ ޖާހިލުންކައިރީ. ޢެކަމަކު މިފަދަ ޕްލެޓް ފޯމްތަކުގައި ތިދޮގެއްނުހިނގާނެ.\nސެޕްޓެމްބަރު 14, 2018 15:03\nސެޕްޓެމްބަރު 14, 2018 15:34\nބައިނަލް އަޤްވާމީ ޤާނޫނުތަކުގެ އިމުގެ ތެރޭގައި އެބާވަތުގެ ކަންތައްތައް ކުރެވޭނެ ކަމަށް އިބޫއަށް ޤަބޫލުކުރެވޭތީ، އަދި އެއީ ލިބިދާނެ ހުއްދައެއް ކަމަށް އިބޫއަށް ޔަޤީން ކަށަވަރުވާތީ، އިބޫ އެބުނަނީ، އެކަންތައްތައް ކޮށްދެއްވާނެ ވާހަކައެވެ. އެހެނީ، ހިއުމަން ލޯވއަކީ، ނުވަތަ މޭންމޭޑް ލޯވއަކީ، އިރުއިރުކޮޅާ ބަދަލު ގެނެވޭނެ އެއްޗެކެވެ. ޝައިނީ އަކީ، ތަޖުރިބާ މަދު ޢިލްމީ ޤާބިލުކަން ހުރި ބޭފުޅެއްކަން ފާހަގަކުރެވެއެވެ.\nސެޕްޓެމްބަރު 14, 2018 15:56\nއިބޫ ވީ ވަޢުދެއްނު ރީނދޫމީހުން ތިބޭނެ އަތްތިލަބަޑިޖަހަން....؟\nސެޕްޓެމްބަރު 14, 2018 16:02\nތަންދޮރުނޭގި ބަޔަކުބުނީމާ އެހެންމީހަކަން ވެރިކަން ހޯދައިދޭން އުޅޭެއިރު މިކަހަލަ ދެކޮޅުނުޖޭހޭ ވާހަކަދައްކާނެ. ސަބަބަކީ ކޯލިށަނުން ވެރިކަމައް އާދެވޭތޯ ބަލަނީ ކޮންމެހެން ދިވެހިންނައް ހިދުމަތްކުރާކައްނޫން. ކުރިން ވެރިކަން ކުރިއިރު ދޮންކުދިން ބުނިކަންތަކުގެ ތެރޭން ނުފެވަ ހުރިކަންތައް ރާއްޖޭގަ ތަންފީޒު ކުރަން. އޭރުންތާ ދޮންކުދިން ހިތްހަމަ ޖެހޭނީ\nސެޕްޓެމްބަރު 14, 2018 17:42\nޝައިނީ ކޮނުނު ތެޔޮވަޅު ކޮބާ... ޔާމިނުގެ ކިތަށް ވަޢުދު ފުއްދުނުތޯ މިވެސް ޖަވާބްދޭން ވާނެ ކަންކަން\nސެޕްޓެމްބަރު 14, 2018 18:38\nޝައިނީ ވިދާޅުދެއްވަބަލާ ޓްރާންޝިޕްމަންޓް މަނާކޮށްފަވާ ތިބުނާ މުއާހަދާއެއްގެ ނަން ނޫނީ ނަންބަރު ތީކަނޑައެޅިގެން ދޮގެއް އެފަދަ ބައިނަލް އަގުވާމީ ގަވާއިދެއް ނުވޭ\nސެޕްޓެމްބަރު 14, 2018 19:08\nއެމްޑީޕީން ތިޔަކަމަށް ތިޔަމީހާއަށްވުރެ ފުދޭމީހަކު ހަމަ ނުލިބުނީހެއްޔެވެ؟! އަހަރެން ހަމަ އަންތަރީސް ވެއްޖެއެވެ.\nސެޕްޓެމްބަރު 14, 2018 20:04\nތަންދޮރު ނުފިލާތިބޭމީހުން ވާނީވެސް ތަންދޮރު ނުފިލާ ވަޢުދު!\nސެޕްޓެމްބަރު 14, 2018 20:32\nބައިނަލްއަޤްވާމީ ކަނޑުތަކުގަ އެކަން މަނާވާނި.. އެއްވެސް ޤައުމެއްގެ އެސްއީޒެޑްގެ ތެރޭގަ އެކަން ކުރުން މަނަލެއް ނުވާނެ އެތަނެއްގެ ޤާނޫނަކުން މަނާ ނުކުރަނީސް. އިބޫ ނުބުނޭ ބައިނަލް އަޤުވާމީ ކަނޑުތަކުގަ އެކަން ކުރާނަމޭ..ޝައިނީ މޮޔަ ނުގޮވާ\nސެޕްޓެމްބަރު 14, 2018 21:06\nތިހުންނަނީ ހައްތާވެސް ޖެލަސްވާވަރުން ދައްކާނެ ނުދައްކާނެ ވާހަކައެއް ނޭގިނގެން ކިޔާ ހާސަރު. އިބޫ އަޅާލާނެ ކަމެއްނެތް. ބައިނަލް އަގުވާމީ ކުށެއް އިބޫގެ ސަރުކާރަކުން ނުކުރާނެ\nސެޕްޓެމްބަރު 14, 2018 21:12\nސެޕްޓެމްބަރު 15, 2018 14:02\nޢޭގެ މާނައަކީ ތަފާތު މާކެޓްހުޅުވާލާ އަދި ސަރުކާރާއި އަދި އާންމު ފަރާތްތަކާއި އަދި ބޭރުގެ ފަރާތްތަކަށް މަސްގަތުން ހުޅުވާލައި މަހުގެ އަގު މަތިކުރާނެ ކަމަށް. މިކަން ކުރާނީ ގާނޫނީ އިމުގެތެރެއިން.


Liyuntheriyaa Aasthaanaa Shakoor avahaaravejje | Mihaaru\nއަބްދުއް ޝަކޫރު އަލީ\nލިޔުންތެރިޔާ އާސްތާނާ ޝަކޫރު އަވަހާރަވެއްޖެ\n07 ޖުލައި 2018 - 12:546comments\nރާއްޖޭގެ ކުރީގެ މަޝްހޫރު ލިޔުންތެރިޔާ އަދި ރައީސް އޮފީހުގެ ލީގަލް އެފެއާޒް މިނިސްޓަރު އާޒިމާ ޝަކޫރު އާއި ސަރުކާރުގެ ބޮޑެތި ކުންފުނިތަކެއްގެ މެނޭޖިން ޑިރެކްޓަރުކަން ކުރެއްވި އާތިފް ޝަކޫރުގެ ބައްޕާފުޅު އަބްދުއް ޝަކޫރު އަލީ (އާސްތާނާ ޝަކޫރު) މިއަދު އަވަހާރަވެއްޖެ އެވެ.\nކުރީގެ ރައީސް މައުމޫން އަބްދުލްގައްޔޫމްގެ ސަރުކާރުގައި ރައީސް އޮފީހުގައި ވަރަށް ގިނަ ދުވަހު މަސައްކަތްކުރެއްވި ޝަކޫރު އައިޖީއެމްއެޗުގައި އަވަހާރަވި އިރު އުމުރުފުޅަކީ 79 އެވެ. އޭނާގެ އަންހެން ހަތަރެއް އަދި ފިރިހެން ހަތަރު ބޭފުޅުން ދުނިޔޭގައި އެބަ ތިއްބެވި އެވެ.\nއާޒިމާ އާއި އާތިފްގެ އިތުރުން ކުރިން ސްޓޭޓް މިނިސްޓަރުކަން ކުރެއްވި އާތިފާ ޝަކޫރަކީ ވެސް އޭނާގެ ބޭފުޅެކެވެ. އަދި އެންވަޔަރުމެންޓް މިނިސްޓްރީގެ ނައިބު އަލީ އާމިރަކީ ވެސް ޝަކޫރުގެ ދަރިކަލެކެވެ.\nޝަކޫރުގެ އާއިލާގެ ފަރާތުން ވާހަކަދެއްކެވި ބޭފުޅަކު ވިދާޅުވީ މިދިޔަ ދޮޅުމަހެއްހާ ދުވަހު އާލާސްކަންފުޅު ކުރިއަށް ވުރެ ބޮޑުވި ކަމަށެވެ. މީގެ ދެ އަހަރު ކުރިން ވެސް އާލާސްކަންފުޅު ބޮޑުވެ، އައިޖީއެމްއެޗުގައި އެޑްމިޓްކޮށްގެން ފަރުވާ ދިނެވެ.\nޝަކޫރަކީ 1970 އަދި 1980ގެ އަހަރުތަކުގެ ތެރޭގައި ލިއުންތެރިއެއްގެ ގޮތުން މަޝްހޫރުވި ބޭފުޅެކެވެ. އެގޮތުން އޭރުގެ މަޝްހޫރު މަޖައްލާ "އާބާރު" ގައި ގިނަ އަދަދެއްގެ ވާހަކަ، އުރުދޫބަހުން ދިވެހި ބަހަށް ތަރުޖަމާކުރެއްވި އެވެ.\nލިއުންތެރިކަމާއި ސަރުކާރުގެ ޚިދުމަތުގެ އިތުރުން ޝަކޫރަކީ ޗާޕްހާނާ ހިންގެވުމުގައި ވެސް އިސްކޮށް އުޅުއްވި ބޭފުޅެކެވެ. އެގޮތުން މަޝްހޫރު "އުއްމީދީ" ޗާޕު ޚާނާއަކީ އޭނާގެ އަމިއްލަފުޅު ޗާޕް ބަ އެވެ.\nލިއުންތެރިކަމުގެ ގޮތުން 1985 ވަނަ އަހަރު އާއްމު ހިދުމަތުގެ ގައުމީ އިނާމު ލިބިވަޑައިގެންފައިވާ ޝަކޫރު ގާތްގަނޑަކަށް 200 އެއްހާ ވާހަކަ ދިވެހި ބަހަށް ތަރުޖަމާކުރެއްވި ކަމަށްވެ އެވެ. އޭގެ ތެރެއިން ގިނަ ވާހަކަ އާންމުންނަށް ނެރެދެއްވީ "އާރު"ގެ އެކި ނަންބަރުތަކުގަ އެވެ. ގިނައިން ލިއުއްވީ ޖާސޫސީ އަދި ބިރުވެރި ވާހަކަ ނަމަވެސް އޭރު ރާއްޖެ އަށް މަޝްހޫރުވި ލޯބީގެ ބައެއް ވާހަކަތަކެއް ވެސް ތަރުޖަމާކުރެއްވި އެވެ.\nޝަކޫރުގެ ޖަނާޒާ އޮންނާނީ މިއަދުގެ އަސުރު ނަމާދަށް ފަހު، އާ ސަހަރާ މިސްކިތުގަ އެވެ.\nއިތުރު ލިޔުންތައް އާޒިމާ ޝަކޫރު މަރު އިބްރާހިމް އާތިފް ޝަކޫރު


ގްރެފިކްސް ޑިޒައިނަރ (ވަގުތީ)\nމަހަކު -/6295 (ހަ ހާސް ދުއިސައްތަ ނުވަދިހަ ފަސް ރުފިޔާ)\nމަސައްކަތަށް ނިކުންނަ ކޮންމެ ދުވަހަކަށް -/75 ރުފިޔާ\nނުރަސްމީގަޑީގައި ކުރާ މަސައްކަތަށް ކަނޑައެޅިފައިވާ އުސޫލުން އިތުރުގަޑީގެ ފައިސާ ދެވޭނެ\nކޮންޓްރެކްޓް (1 އަހަރުގެ މުއްދަތަށް) – ކޮމިޝަނަށް މުވައްޒަފުގެ ޚިދުމަތް އިތުރަށް ބޭނުންވެއްޖެނަމަ، މަސައްކަތުގެ ފެންވަރު ވަޒަންކުރުމަށްފަހު، ކޮންޓްރެކްޓުގެ މުއްދަތު އިތުރުކުރުމުގެ ފުރުޞަތު އޮންނާނެ\nކޮމިޝަނުގެ އިދާރާގެ ރަސްމީގަޑިއާއި ނުރަސްމީގަޑީގައިވެސް މަސައްކަތް ކުރުން.\n1- މަޤާމުގެ މަސައްކަތާ ގުޅޭ ދާއިރާއަކުން ދަށްވެގެން ޑިޕްލޮމާ (ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް6ނުވަތަ ލެވެލް5ގެ ސަނަދެއް) ހާސިލުކޮށްފައިވުން. ނުވަތަ؛\n2- މަޤާމުގެ މަސައްކަތާ ގުޅޭ ދާއިރާގައި މަދުވެގެން 01 (އެކެއް) އަހަރުދުވަހުގެ ތަޖުރިބާ ލިބިފައިވުން.\n3- ކޮމްޕިޔުޓަރ ގްރެފިކްސް އެޕްލިކޭޝަންސް ބޭނުންކުރަން އެނގުން. (މިކަން ބެލުމަށް ދެވޭ ޓެސްޓުން ކަނޑައެޅިފައިވާ މާކްސްގެ ½ (ދެބައިކުޅަ އެއްބައި) ލިބޭ ފަރާތްތައް ޝަރުޠު ފުރިހަމަވާ ކަމުގައި ބެލެވޭނެއެވެ.)\n4- މައިކްރޯސޮފްޓް އޮފީސް ޕްރޮގްރާމްތައް ބޭނުންކުރަން އެނގުން. (ޚާއްޞަކޮށް ތާނަ ޓައިޕްކުރަން އެނގުން)\n5- ކޮރަލްޑްރޯ އާއި ފޮޓޯޝޮފް ފަދަ ސޮފްޓްވެއަރގައި މަސައްކަތްކުރަން އެނގުން.\n6- ސިޔާސީ ޕާޓީއެއްގެ ރަޖިސްޓަރީގައި އެމީހެއްގެ ނަން ހިމެނިފައިވާނަމަ، ވަޒީފާއަށް ހޮވުމުން ޕާޓީން ވަކިވުން.\n7- ސިޔާސީ/ސިޔާސީ ޕާޓީއެއްގެ ހަރަކާތްތަކުގައި އިސްކޮށް ބައިވެރިވެއުޅޭ މީހަކުކަމުގައި ނުވުން.\n8- ޢުމުރުން 45 އަހަރުން ދަށުގެ މީހެއްކަމުގައިވުން.\n- ފޮޓޯގްރެފީ، ވީޑިއޯގްރެފީ އަދި ކޮމްޕިއުޓަރ އައިޑެޑް ޑިޒައިން ފަދަ މަޤާމާ ގުޅުންހުރި ހުނަރުތައް ހުރުން.\n- ޕްރެޒެންޓޭޝަން ތައްޔާރު ކުރުން.\n- އިންފޯގްރެފިކްސް އާއި ވީޑިއޯ ސްޕޮޓް ކްރިއޭޝަންގެ ދާއިރާއިން ތަޖުރިބާ ހުރުން\n- ޑިޒައިން ސޮފްޓްވެއަރތައް ފަރިތަކަމާއެކު ބޭނުންކުރަން އެނގުން. (އެޑޯބް އިލުސްޓޭޓަރ، ފޮޓޯޝޮޕް، އިން ޑިޒައިން ފަދަ ސޮފްޓްވެއަރ)\n- ސްޕޮޓްތަކުގެ ސްކްރިޕްޓް ތައްޔާރުކުރުން\n- އުފެއްދުންތެރި ޚިޔާލުގެ އަލީގައި ގްރެފިކްސް އާއި ލިޔެކިޔުންތައް ތައްޔާރު ކުރުން.\n- ދާއިރާގެ މަސައްކަތާ ގުޅޭގޮތުން ހަދާފައިވާ ތަމްރީނުތަކުގެ ސެޓުފިކެޓުތަކުގެ ކޮޕީ.\n- އެއްވެސް ތަނެއްގައި މަސައްކަތްކޮށް ތަޖުރިބާ ލިބިފައިވާނަމަ، ތަޖުރިބާގެ މުއްދަތު އެނގޭގޮތަށް އެތަނަކުން ދޫކޮށްފައިވާ ލިޔުން.\nމި މަސައްކަތްތަކަށް ޝައުޤުވެރިވާ ފަރާތްތަކުން 27 ޖޫން 2016 ވާ ހޯމަ ދުވަހުގެ 14:00ގެ ކުރިން އިޢުލާނުގައި ބަޔާންކޮށްފައިވާ ލިޔުންތައް، އިލެކްޝަންސް ކޮމިޝަންގެ އިދާރާއަށް ހުށަހަޅަންވާނެއެވެ.\nމި މަޤާމަށް ކުރިމަތިލާ ފަރާތްތަކުގެ ތެރެއިން ޝޯޓްލިސްޓުވާ ފަރާތްތަކާ އިންޓަރވިއު ކުރެވޭނެއެވެ. އަދި ޝޯޓްލިސްޓުވާ ފަރާތްތަކުން، އިންޓަރވިއުއަށް ވަޑައިގަންނަވާއިރު ހުށަހަޅުއްވާފައިވާ ސެޓުފިކެޓުތަކުގެ އަސްލު ގެންނަވަންވާނެއެވެ.\nވަޒީފާއަށް އެދި ހުށަހަޅާ ފޯމު މި ކޮމިޝަނުގެ ރިސެޕްޝަނުން (ޕޯޓް ކޮމްޕްލެކްސް އިމާރާތުގެ5ވަނަ ފަންގިފިލާއިން) ލިބެން ހުންނާނެއެވެ. އަދި މިކޮމިޝަނުގެ ވެބްސައިޓް www.elections.gov.mv އިންވެސް ޑައުންލޯޑް ކުރެވޭނެއެވެ.\n10 ރަމަޟާން 1437\nގްރެފިކްސް ޑިޒައިނަރގެ މަޤާމަށް މާކްސް ދިނުމުގައި ބަލާނެ މިންގަނޑު\nސުންގަޑި: 27 ޖޫން 2016 00:00


vnews - Rakhine State akee Myanmar ah ranbisalhaa kukulheh\nރާޚައިން ސްޓޭޓަކީ މިޔަންމާއަށް ރަންބިސްއަޅާ ކުކުޅެއް\n30 ސެޕްޓެމްބަރ 2017\nމެދުއިރުމަތިން ގެންނަ ސާފުނުކުރާ ތެޔޮ ރާޚައިން ސްޓޭޓްގެ ތެރެއިންލާފައި ޗައިނާގެ ޔުނާން ޕްރޮވިންސަށް އެތެރެކުރުމަށް ޗައިނާއިން ހިންގައި މިދިޔަ އަހަރުގެ އޭޕްރީލްމަހު އިފްތިތާހްކުރި މަޝްރޫއު:\nމިޔަންމާ ސިފައިން ރާޚައިން ސްޓޭޓަށް އަރައިގަނެ ރޮހިންގާ މުސްލިމުންނާ ދެކޮޅަށް ހިންގަމުންގެންދާ ގަތުލުއާންމުތަކާއި، މުސްލިމުންގެ އަވަށްތަކުގައި ހުޅުޖަހައި އެންދުމުގެ ޖަރީމާތަކާ ގުޅިގެން މުޅި ދުނިޔޭގައި އެކަމުގެ ކަންބޮޑުވުންތައް އުފެދިފައި ވީނަމަވެސް، އެކަމާ މިޔަންމާ އެއްވެސް ވަރަކަށް ކަންބޮޑެއްނުވެއެވެ. ސަބަބަކީ ޒަމާނުއްސުރެ މިޔަންމާއާއި ގާތް އެކުވެރި ގުޅުމެއްއޮންނަ ގައުމަކުން ޚާއްސަކޮށް ރާޚައިން ސްޓޭޓްގައި އެތައް ބިލިއަން ޑޮލަރެއް އިންވެސްޓްކޮށް، އޭގެ ސަބަބުން މިޔަންމާ ސަރުކާރަށް ބޮޑެތި މާލީ މަންފާތަކެއް ލިބެމުންދާތީއެވެ.\nމިޔަންމާ ސިފައިންނާއި ބުދިސްޓުންގެ ލާއިންސާނީ ޖަރީމާތަކާ ގުޅިގެން ފާއިތުވީ އޮގަސްޓްމަހުގެ 25 ވަނަ ދުވަހުން ފެށިގެން މިހާތަނަށް އެކަނިވެސް ގާތްގަނޑަކަށް ބައި މިލިއަނެއްހާ މުސްލިމުންވަނީ ފުރާނައިގެ ސަލާމަތަށް އެދިގެން ފިލައިގެން އަވަށްޓެރި ބަނގްލަދޭޝްއަށް ގޮސްފައެވެ.\nމިޔަންމާ ސިފައިން އިސްކޮށްތިބެ ހިންގަމުންގެންދާ މިއަނިޔާވެރިކަމުގައި މަރާލާފައިވަނީ ކިތައް މުސްލިމުންކަމެއް ކަށަވަރު ކުރެވޭނޭ ގޮތެއްވެސްނެތެވެ. އެކަމަކު، ކުއްކުއްޖެއް، އަންހެނެއް މުސްކުޅިއެއް ބެލުމެއްނެތި އަތުޖެހުނުހާ ބަޔަކަށް ކަނޑިއާއި ބަޑިން ހަމަލާދީ މަރައި، ދިރިތިއްބާ ހުޅުޖަހައި އަންދަމުން ގެންދިޔަކަން އެންމެނަށްވެސް އެނގެއެވެ. އެކަމުގެ ހެކިތައްވެސް ފެންނަމުންދެއެވެ. ނުވިތާކަށް މުސްލިމުންތައް އެތައް އަވަށެއްގައި ހުޅުޖަހައި އަންދާލާފައިވާކަން އެމްނެސްޓީފަދަ ބައިނަލްއަގްވާމީ ޖަމާއަތްތަކުން ކަށަވަރުކޮށްދެއެވެ.\nމިޔަންމާ ސިފައިންނާއި، އެމީހުންގެ ހިމާޔަތުގައި ނުކުމެގެންއުޅޭ ބުދިސްޓު ގްރޫޕުން ރާޚައިން ސްޓޭޓްގައި ރޮހިންގާ މުސްލިމުންނާ ދެކޮޅަށް ހިންގަމުންގެންދާ ޖަރީމާތަކަކީ ސީދާ ނަސްލު ނައްތާލުމުގެ ޖަރީމާތަކެއް ކަމަށް ޚުދު އދއިންވެސް ބުނެފައިވެއެވެ.\nރޮހިންގާ މުސްލިމުންގެ ހާލަތު މިހާ ނާޒުކު ފައްތަރަކަށް ވެއްޓިފައިވާއިރު، މިމައްސަލާގައި މަޝްވަރާ ކުރުމަށް އދގެ ސަލާމަތީ މަޖިލީސް ބައްދަލު ކުރިނަމަވެސް، އަދި މާބޮޑު ފިޔަވަޅެއް އެޅުމަކަށް ނުނިންމައެވެ. މިބައްދަލުވުމުގައި، ރޮހިންގާ މުސްލިމުންގެ މައްސަލާގައި ޗައިނާއިންވެސް ވާހަކަ ދެއްކިއެވެ. ކުރިންވެސް ހީކުރިގޮތަށް ޗައިނާގެ ބަސްމަގުހުރީ މިޔަންމާއާ އެއްކޮޅަށެވެ.\nރާޚައިން ސްޓޭޓްގައި ހިންގަމުންގެންދާ ލާއިންސާނީ ޖަރީމާތައް މުޅި ދުނިޔެއިން ކުށްވެރިކޮށް އެކަމާ ދެކޮޅަށް ވާހަކަ ދައްކަމުން ގެންދާއިރު، ޗައިނާ މިހާތަނަށްވެސް ފެންނަނީ ދުނިޔޭގެ ފާލުން ނެއްޓިފައިވާތަނެވެ. ޗައިނާއިން ދިފާއުކުރަނީ މިޔަންމާ ސަރުކާރާއި މިޔަންމާ ސިފައިންނެވެ. ޗައިނާއިން ބުނަމުން ގެންދަނީ މިޔަންމާ ސިފައިން ރާޚައިން ސްޓޭޓްގައި ހިންގަމުންގެންދާ ކަންތައްތަކަކީ ރާޚައިން ސްޓޭޓަށް ހަމަޖެހުން ގެނައުމަށް ކުރަމުންދާ ކަންތައްތަކެއް ކަމަށެވެ.\nޗައިނާ ޚާރިޖިއްޔާގެ ތަރުޖަމާނު ގެންގް ޝުއަންގް ވިދާޅުވެފައިވަނީ، ގައުމީ ތަރައްގީގެ ހަމަޖެހުމަށް މިޔަންމާއިން ކުރަމުންދާ މަސައްކަތްތަކަށް ބައިނަލްއަގްވާމީ މުޖުތަމައުންވެސް ތާއީދުކުރާން ޖެހޭނޭ ކަމަށެވެ.\nމިޔަންމާ ސިފައިންނާއި ބުދިސްޓުން ރޮހިންގާ މުސްލިމުންގެ އަވަށްތައް ހުޅުޖަހައި އަންދަނީ - ފޮޓޯ: އޭ.އެފް.ޕީ\nމިޔަންމާގެ އަސްކަރީން ވެރިކަމަށް އަތްގަދަކޮށް ފާއިތުވީ 50 އަހަރު މިޔަންމާގައި އަސްކަރީ ވެރިކަމެއްކޮށް، ރައްޔިތުންގެ އިންސާނީހައްގުތައް ނިގުޅައިގަނެ ގަދަބާރުން ވެރިކަން ކުރަމުންދިޔައިރުވެސް ޗައިނާއިން މިޔަންމާއަށް ފައިސާ އޮއްސަމުންދިޔަކަން އެއީ މުޅި ދުނިޔެވެސް ދަންނަ ހަގީގަތެކެވެ. އެމެރިކާއިން މިޔަންމާގެ އަސްކަރީ ވެރިކަމާ ދެކޮޅަށް ދަތިކުރުމުގެ އެތައް ފިޔަވަޅުތަކެއް އަޅާފައި އޮތްއިރުވެސް ޗައިނާއިން ގެންދިޔައީ އިންވެސްޓްމަންޓްގެ ނަމުގައި މިޔަންމާއަށް ފައިސާ އޮއްސަމުންނެވެ.\nމިޔަންމާގެ އަސްކަރީ ޖުންތާއިން ޑިމޮކްރަޓިކް އިންތިޚާބު ބާއްވައި މަދަނީއެއްގެ އަތްމައްޗަށް ވެރިކަން ފޮރުޅާލިނަމަވެސް، އެއީ ދުނިޔޭގެ ލޮލުގައި އަނދުން އަޅުވައި ނަމެއްގައި ކޮށްފައިވާ ކަމެއްކަން އެނގެއެވެ. އޭގެ ބޭނުމަކީ ދުނިޔެއިން މިޔަންމާއާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތަކަށް ލުއި ހޯދުންކަންވެސް އެނގެއެވެ.\nއަންގް ސަން ސޫކީގެ އަތްމައްޗަށް ވެރިކަން ދޫކޮށްލުމުން، މިޔަންމާއާ ދެކޮޅަށް ދުނިޔެއިން އަޅާފައިވާ ދަތިކުރުމުގެ ގިނަ ފިޔަވަޅުތައް 2014 ވަނަ އަހަރު އުވާލެވުނެވެ. ބައެއް ފިޔަވަޅުތައް އެމެރިކާއިން އަދިވެސް ގެންދަނީ ދަމަހައްޓަމުންނެވެ. މިކަމާވެސް ޗައިނާ ހިތްހަމައެއްނުޖެހެއެވެ.\nއެކަމަކު މިޔަންމާގައި އަސްކަރީ ޖުންތާއިން ވެރިކަންކުރަމުންދިޔަ މުއްދަތުގެ ތެރޭގައި 1988 ވަނަ އަހަރާއި 2014 ވަނަ އަހަރާ ދެމެދު އެކަނިވެސް ޗައިނާއިން މިޔަންމާގައި 15 ބިލިއަން އެމެރިކާ ޑޮލަރު އިންވެސްޓްކޮށްފައިވާކަމަށް ޗައިނާގެ ރަސްމީ ނޫސް އޭޖެންސީ ޒިންހުވާއިން ބުނެފައިވެއެވެ. ޗައިނާއިން ގިނައިން އިންވެސްޓް ކޮށްފައިވަނީ ބޯޓުދެލި ނެގުމާއި، ހަކަތައިގެ ސިނާއަތުގެ ދާއިރާގައެވެ. ހަމަ އެއާއެކު، މިޔަންމާގެ އަސްކަރިއްޔާއަށް ޒަމާނީ ހަތިޔާރުވެސް ޗައިނާއިން ފޯރުވައިދީފައިވެއެވެ.\nމިޔަންމާއިން ރޮހިންގާ މުސްލިމުން މަރައި، ދެންތިބި ބަޔަކު ފައްސާ ނަގާލަމުންގެންދާ ރާޚައިން ސްޓޭޓްގައި ޚާއްސަކޮށް ޗައިނާއިން ގެންދަނީ އިގްތިސާދީ ބޮޑެތި މަޝްރޫއުތަކެއް ހިންގަމުން އަދި ހިންގަން ރާވަމުންނެވެ. ރާޚައިން ސްޓޭޓްގެ ރަށެއް ކަމަށްވާ ކިޔައުޕިއުގައި9ބިލިއަން އެމެރިކާ ޑޮލަރުގެ ފުންކަނޑުގެ ބަނދަރެއް ހެދުމަށް ޗައިނާއިންވަނީ ރާވާފައެވެ. 2.45 ބިލިއަން އެމެރިކާ ޑޮލަރުގެ އަގުހުރި ވަރުގަދަ ހޮޅީގެ ނިޒާމަކުން ރާޚައިން ސްޓޭޓާއި ޗައިނާގެ ޔޫނާން ޕްރޮވިންސް މިދިޔަ އަހަރުގެ އޭޕްރީލްމަހު ވަނީ ގުޅުވާލާފައެވެ. މިއީ ސާފުނުކުރާ ތެޔޮ މެދުއިރުމަތިން ސީދާ ޗައިނާގެ ޔޫނާނަށް ގެނައުމަށް ރައްކާތެރި މަގެއް ގާއިމްކުރުމުގެ ގޮތުން ޗައިނާއިން ހިންގާފައިވާ މަޝްރޫއެކެވެ.\nމިޔަންމާ ސިފައިންނާއި ބުދިސްޓުން ގުޅިގެން ރޮހިންގާ މުސްލިމުން އެމީހުންގެ އުފަން ރަށުން ނިކަމެތިކޮށް ބޭރުކޮށްލަނީ - ފޮޓޯ: އޭ.އެފް.ޕީ\nރާޚައިން ސްޓޭޓަކީ ދަނޑުގޮވާންކުރުމަށް މުޑުވައް ރަނގަޅުބިމެކެވެ. ގުދުރަތީ ވަސީލަތްތައް ގިނަ ރަށެކެވެ. އެއީ ބޮޑު އައްސޭރި ފަށަކާއެކު ފަޅުވެސް ދުރުދުރަށް ފެތުރިފައި އޮންނަ ރަށެކެވެ. ޗައިނާއިން ރާޚައިން ސްޓޭޓްގައި ހިންގަމުންގެންދާ މަޝްރޫއުތަކުގެ ސަބަބުން ރާޚައިން ސްޓޭޓްގެ ބިން މިޔަންމާ ސަރުކާރަށްވެސް ވަރަށް މުހިންމުވެފައި ވެއެވެ.\nކޮލަމްބިއާ ޔުނިވަރސިޓީގެ ސޯޝިއޮލޮޖީ ޕްރޮފެސަރެއް ކަމަށްވާ ސަސްކިއާ ސަސެން ވިދާޅުވީ، މިޔަންމާގައި އިގްތިސާދީ ތަރައްގީގެ އެކިއެކި މަޝްރޫއުތައް ހިންގުމުގައި ރޮހިންގާ މުސްލިމުން ގަދަމުން ބޭރުކޮށްލެވި ހުސްކުރެވުނު ބިންތަކަށް އަސްކަރީންވެސް ޝައުރުވެރިވާ ކަމަށް ބެލެވޭކަމަށެވެ. ރާޚައިން ސްޓޭޓްގެ ބިން ހުސްކުރުމަކީ އަސްކަރީންވެސް ވަރަށް ބޭނުންވެފައިވާ ކަމެއްކަމަށް ބެލެވޭ ކަމަށެވެ.\nމިޔަންމާ ސަރުކާރުންވެސް ބުނެފައިވަނީ، ރާޚައިން ސްޓޭޓްގައި ހުޅުޖަހައި އަންދާލާފައިވާ ހުރިހާ ސަރަހައްދުތަކެއް އަލުން ތަރައްގީކުރުމަށްޓަކައި ސަރުކާރަށް ނެގޭނޭ ކަމަށެވެ. އިތުރު ތަފްސީލެއް ދީފައެއް ނުވެއެވެ. މާނައަކީ ބިންތައް ސަރުކާރަށް ނަގައިފިނަމަ މިޔަންމާއިން ބޭރުކޮށްލެވުނު ރޮހިންގާ މުސްލިމުންނަށް އެމީހުންގެ ވަޒަނަށް އެނބުރި އައުމުގެ ދޮރު މިޔަންމާއިން ދާއިމަށް ބަންދުކުރަން ބޭނުންވާ ކަމެވެ. މުސްލިމުން ފައްސައި މިހާރު ހުސްކޮށްފައިވާ ބިންތައް ނަގައި އަދި ރާޚައިން ސްޓޭޓްގައި ދެން ބާކީ ތިބި މުސްލިމުންވެސް ފައްސާ ނަގާލުމަށް މިޔަންމާއިން އުޅޭކަމެވެ.\nމިޔަންމާގެ އަނޔާވެރިކަމަށް ފިލައިގެން ބައިމިލިއަނެއްހާ މުސްލިމުން ބަނގްލަދޭޝްއަށް އެތެރެވެފައިވެއެވެ. އެމީހުން ފައްސާނަގާލާފައި މިޔަންމާއިން އުޅެނީ އެބިންތައް ޗައިނާއިން ހިންގާ ތަރައްގީގެ މަޝްރޫއުތަކަށް ދީގެން މާލީ މަންފާނެގުމަށެވެ. މިޔަންމާ ސަރުކާރާއި ސިފައިން ދެކެނީ ރާޚައިން ސްޓޭޓަކީ ރަންބިސްއަޅާ ކުކުޅެއްގެ ގޮތުގައެވެ. އެކަން އެގޮތަށް ކޮށްދެނީ ޗައިނާއިންނެވެ.\nއެނގޭކަމަކީ ޗައިނާއިން ރާޚައިން ސްޓޭޓްގައި މިހާތަނަށްވެސް ގިނަގުނަ މަޝްރޫއުތައް ހިންގަމުން ގެންދިޔަނަމަވެސް އެއްވެސް މަޝްރޫއަކުން ރޮހިންގާ މުސްލިމަކަށް ބައި ސެންޓްވެސް ނުލިބޭކަމެވެ. ރާޚައިން ސްޓޭޓްގައި ހިންގާ މަޝްރޫއުތަކުން މިޔަންމާ ސަރުކާރުން ބައި އަޅަނީ އެހެން ދަރިކޮޅުތަކުގެ މީހުންނަށެވެ. ރޮހިންގާ މުސްލިމުންނަކަށް އެކައްޗެއްވެސް ނުލިބެއެވެ.


"Chappaak" Nubalaa Dhookohlaa Varuge Filmeh Noon - Vaguthu\nޗަޕާކް" ނުބަލާ ދޫކޮށްލާ ވަރުގެ ފިލްމެއް ނޫން"\nއިންޑިޔާގެ ސިނަމާތަކުގައި މިދިޔަ ހުކުރު ދުވަހު ދައްކަން ފެށި ފިލްމް ޗަޕާކް ވެފައިމިވަނީ މިހާރު އެންމެ އަޑު ހަރުކޮށް އިންޑިއާގައި ދެކެވޭ އެއްވާހަކައަށެވެ. މެގްނާ ގުލްޒާރު ޑައިރެކްޓްކޮށް ދީޕިކާ ޕަދްކޯން ލީޑުން ފެނިގެންދާ މި ފިލްމަކީ ހަމަ ކޮންމެ މީހަކުވެސް ބަލާލަން ރަނގަޅު ފިލްމެއްގެ ގޮތުގައި އިންޑިޔާގެ ގިނަބަޔަކު ދަނީ ބުނަމުންނެވެ. އިންޑިއާގެ ބައެއް މަޝްހޫރު ޑައިރެކްޓަރުންނާއި ތަރިންގެ ސޯޝަލް މީޑިއާ ޕޯސްޓްތަކުގައި ފިލްމަށް ތަޢުރީފްކޮށްފައިވާއިރު މި ފިލްމަކީ އާންމުން ހޭލުންތެރިކުރުވުމަށް ހަދާފައިވާ ފިލްމެކެވެ.\nދީޕިކާ ޕަދްކޯންގެ ފުރަތަމަ ޕްރޮޑަކްޝަން ޗަޕާކުގެ ވާހަކަ ބިނާވެފައިވަނީ 2005 ވަނަ އަހަރު އިންޑިއާގައި ކުޑަކުއްޖަށް ދިން އެސިޑް އެޓޭކެއްގެ މައްޗަށެވެ. ލަކްޝްމީ އަގަރްވާލަށް އެސިޑް އެޓޭކެއް ދީފައިވަނީ އޭނާގެ އުމުރުން 15 އަހަރުގައެވެ. އުމުރުން 32 އަހަރުގެ ނައީމް ޚާން ލަކްޝްމީގެ މޫނަށް އެސިޑް ޖަހާފައި ވަނީ އޭނާގެ ލޯބި ޤަބޫލުނުކުރުމުންކަމަށް އިންޑިއާގެ ނޫސްތަކުގައި ބުނެފަވެއެވެ.\nޗަޕާކްގެ ސްކްރީން ޕްލޭ ތައްޔާރުކޮށްފައިވަނީ ފިލްމްގެ ޑައިރެކްޓަރ މެގްނާ ގުލްޒާރެވެ. މެގްނާބުނިގޮތުގައި މިފިލްމް އޭނާ ގެނެސްދީފައިވާނީ މީގެ ހަގީގީ ހާދިސާއާއި އެއްގޮތަށެވެ. އަދި ފިލްމްގައި ލަކްޝްމީ އޭނާގެ ހައްގު ހޯދަން ކުރި މަސައްކަތް ދީޕިކާ ބޭނުންކޮށްގެން ވަރަށް ފުރިހަމައަށް ގެނެސްދީފައިވާނެކަމަށް މެގްނާވަނީ ބުނެފައެވެ. މިދިޔަ އަހަރު އާލިއާ ބަޓް އަށް ފިލްމް ރާޒީން އެވޯޑް ހޯދައިދިން ޑައިރެކްޓަރ މެގްނާ ބުނީ މިއީ އަނެއްކާވެސް ދީޕިކާއަށް އެވޯޑް ހައްގުވާނެ ފިލްމެއްކަމަށެވެ. މެގްނާ މިހެން ބުނެފައިވާއިރު ގިނަ ބަޔަކުދަނީ ދީޕިކާ ފިލްމުގައި ދައްކުވައިދީފައިވާ އެކްޓިންގއަށް ތަޢުރީފްކޮށްފައެވެ.\nފިލްމް ބެލި ގިނަބަޔަކު ބުނާގޮތުގައި މި ފިލްމް ބަލާ ކޮންމެ މީހަކަށް ފިލްމުން ގިނަ އިބްރަތްތަކެއް ލިބޭނެއެވެ. މި ފިލްމަށް ދުނިޔޭގެ އެހެން ގައުމުތަކުންވެސް އަންނަނީ ބޮޑު ތަރުހީބެއް ލެބެމުންނެވެ. 45 ކްރޯޑް ރުޕީސްއިން އުފައްދާފައިވާ މި ފިލްމަށް މިހާތަނަށްވަނީ 23 ކްރޯޑް ރުޕީސް ލިބިފައެވެ. ބޮލީވުޑްގެ ބޮކްސް އޮފީސް ޚަބަރުތައް ބުނާގޮތުން ކުރިއަށް މިއޮތް ހަފްތާ ބަންދުގައި މި ފިލްމަށް ލިބޭ އާމްދަނީ ދެގުނައަށް އިތުރުވެގެންދާނެއެވެ.\nދިޕިކާ ރަންވީރު އާ ދިމާލަށް ހަޅޭލަވައިގަތީ އަޔުޝްމަންއާ ވީޑިއޯ ކޯލް ކުރުމުން؟\nކާރްތިކް ބޭނުންވަނީ ދިޕިކާ ކަހަލަ މީހަކާ އިންނަން


މި ދެ ސާޢަތުގައިވެސް ދުޢާކުރުން މޮޅު އިތުރު މި ދެ ސާޢަތުގައިވެސް ދުޢާކުރުން މޮޅު އިތުރު\nމި ދެ ސާޢަތުގައިވެސް ދުޢާކުރުން މޮޅު އިތުރު\nﷲއަށް ދުޢާ ދެންނެވުމަށް، އެކަލާނގެ އަޅުތަކުންނަށް ވަރަށް ބޮޑަށް ހިތްވަރު ދެއްވައި، ބާރުއަޅުއްވާފައިވެއެވެ. ދުޢާކުރުމުގެ ސަބަބުން، ދުނިޔެއާއި އާޚިރަތުގައި އެތައް ގިނަ މަންފާތަކެއް ލިބިގެންދާނެކަން ބަޔާންވެގެންވެއެވެ. ދުޢާކުރުމުގެ މާތްކަމާއިގުޅިގެން ހުކުރު ދުވަހު ދުޢާކުރުމަކީ ޚާއްޞަގޮތެއްގައި މާތްވެގެންވާކަމެއްކަން ކީރިތި ރަސޫލާ ޞައްލައްﷲޢަލައިހި ވަސައްލަމަ ޙަދީޘް ކުރައްވާފައިވެއެވެ.\nހުކުރު ދުވަހު ޚާއްޞަގޮތެއްގައި ދުޢާ އިޖާބަކުރައްވާ ސާޢަތެއް އޮންނަކަމަށް ރަސޫލާ ޙަދީޘުކުރައްވާފައިވެއެވެ.\n[يَومُ الجمُعةِ ثِنتا عشرةَ ساعةً، فيها ساعةٌ لا يوجَدُ عَبدٌ مسلِمٌ يسألُ اللَّهَ فيها شيئًا إلا آتاهُ إيَّاه] މާނައީ: ހުކުރު ދުވަހު، ބާރަ ގަޑިއިރެއް ވެއެވެ. އަދި އެ ބާރަ ގަޑިއިރުގެ ތެރޭގައި އަންނަ ގަޑިއެއްގައި، މުސްލިމަކު ﷲގެ ޙަޟްރަތުން ކަމަކަށް އެދި ދެންނެވުމުން، އެކަމެއް އެ މީހަކަށް ފުއްދަވައި ނުދެއްވާ އެއްވެސް މުސްލިމަކު ނުވެއެވެ.\nހުކުރު ދުވަހު، ދުޢާ އިޖާބަކުރައްވާ ސާޢަތަކާމެދު ތަފާތު ރައުޔުތަކެއްވެއެވެ. ބައެއް ރައުޔުގައި އެ ސާޢަތަކީ، ހުކުރު ނަމާދަށް ބަންގިގޮވައިލެވޭ ވަގުތުން ފެށިގެން، ހުކުރު ނަމާދު ނިމުމާ ހަމައަށެވެ. އަދި މި ރައުޔަކީ، ދަލީލުތަކަށް ބަލާއިރު، އެންމެ އިސްކަން ދެވޭ ރައުޔެވެ. އަދި އެހެން ރައުޔެއްގައި އޮންނަނީ، ހުކުރު ދުވަހުގެ އެންމެ ފަހު ސާޢަތުކަމުގައެވެ. ގިނަ ޢިލްމުވެރިން ބުރަވެވަޑައިގަންނަވާ ގޮތުގައި މި ދެންނެވި ދެ ރައުޔުގައިވާ ފަދައިން، މި ދެ ސާޢަތުގައިވެސް ދުޢާކުރުން މޮޅު އިތުރުވެގެންވެއެވެ. އަދި މި ދެ ސާޢަތަކީވެސް ދުޢާ އިޖާބަކުރެއްވުން ގާތް ސާޢަތުގެ ގޮތުގައި ބެލެވެއެވެ. އަދި ހަމައެހެންމެ، ބައެއް ރިވާޔަތްތަކުގައި އެ ސާޢަތަކީ ޢަޞްރު ނަމާދަށް ފަހު، އިރު އޮއްސުމުގެ ކުރީގެ ސާޢަތެއްކަމުގައިވެސް ބަޔާންވެގެންވެއެވެ.\nހުކުރުދުވަހުގައި އަންނަ ދުޢާ އިޖާބަކުރެއްވިގެންދާނޭ ސާޢަތަކާ ބެހޭގޮތުން ތަފާތު ރިވާޔަތްތައް ވާރިދުވެފައި ހުރެއެވެ. އޭގެތެރެއިން އެއް ރިވާޔަތެއްގައިވަނީ:\nއަބޫ މޫސާ އަލްޢަޝްޢަރީގެ ދަރިކަލެއްކަމުގައިވާ އަބޫ ބުރްދާގެ އަރިހުން ރިވާވެގެންވެއެވެ. ޢަބްދުﷲ ބިން ޢުމަރު، އަހުރެން ކުރެއް އެއްސެވިއެވެ، ހުކުރުދުވަހު، ދުޢާ އިޖާބަކުރައްވާ ސާޢަތަކާބެހޭގޮތުން، ތިބާގެ ބައްޕާފުޅު އަބޫ މޫސާ އަލްޢަޝްޢަރީގެ އަރިހުން އެއްވެސް ވާހަކައެއް އަޑުއެއްސެވީމުތޯއެވެ؟ އަހުރެން ދެންނެވީމެވެ. އާއެކެވެ. އަހުރެންގެ ބައްޕާ ވިދާޅުވާތީ އަޑުއެއްސެވީމެވެ. [ކީރިތި ރަސޫލާ ޙަދީޘްކުރެއްވި އަޑު އަހުރެން އެއްސެވީމެވެ. އެ ގަޑިއަކީ އިމާމު މިމްބަރުގައި އިށީންނަ ވަގުތުން ފެށިގެން ނަމާދު ނިމިއްޖެއުމާއި ހަމައަށެވެ.] މިއީ އަލްއިމާމު މުސްލިމުގެ ޙަދީޘްފޮތުގައި ރިވާކުރައްވާފައިވާ ޙަދީޘެކެވެ. އަދި ހަމައެހެން ރިވާޔަތެއްގައިވަނީ: އެ ގަޑިއަކީ: ހުކުރުނަމާދަށް ގަމަތްދެވޭ ވަގުތުން ފެށިގެން ހުކުރު ނަމާދު ނިމުމާ ހަމައަށެވެ.\nހުކުރު ދުވަހަކީ މާތް ދުވަހެއްކަމުގައިވުމާއެކު، އެ ދުވަހުގެ ކޮންމެ ސާޢަތަކީ، އަދި ގަޑިއަކީ ދުޢާކުރުން މުހިންމު ވަގުތުކޮޅެކެވެ. ހުކުރު ދުވަހުގެ ހެނދުނުގެވަގުތާއި، ހުކުރު ނަމާދަށް ބަންގިގޮވައިލެވިގެންދާ ވަގުތުން ފެށިގެން ހުކުރު ނަމާދު ނިމެންދެންނާއި، ހުކުރުދުވަހުގެ ޢަޞްރު ނަމާދަށްފަހު، އެ ދުވަހުގެ އިރުއޮއްސެންދެން އެއީ މާތް ވަގުތުތަކެވެ.\nހުކުރު ދުވަހު، ދުޢާ އިޖާބަކުރައްވާ ޚާއްޞަ ވަގުތެއް އޮންނާތީ، އަދި އެ ވަގުތަކީ ކަނޑައެޅިގެން ކޮން ގަޑިއެއްކަން ސާފުކޮށް ބަޔާންވެގެން ނުވުމާއެކު، މުސްލިމުންގެ އާދައަކީ، ހުކުރު ދުވަހު، ޚާއްޞަގޮތެއްގައި ދުޢާކުރުމުގައި ގިނަ ވަގުތު ހޭދަކުރުމެވެ. ހުކުރު ދުވަހުކުރުން ރަގަޅު ޛިކްރާއި ދުޢާތަކުގެ ތެރޭގައި މި ޛިކްރާއި ދުޢާ ހިމެނޭ. [لا إله إلا الله العظيم الحليم، لا إله إلا الله رب العرش العظيم]\nޙަލީމުވަންތަ ކެތްތެރިވެވޮޑިގަތުން ބޮޑު، މާތްވެގެންވާ ﷲފިޔަވައި އެހެން އެއްވެސް އިލާހަކު ނުވެއެވެ. އަދި މަތިވެރިވެގެންވާ، މާތްވެގެންވާ ޢަރުޝުގެ ވެރި ﷲ ފިޔަވައި އެއްވެސް އިލާހަކުނުވެއެވެ.\n[لا إله إلا الله رب السماوات ورب الأرض ورب العرش الكريم]\nދީލަތިވަންތަ ޢަރުޝުގެ ވެރިރަސްކަލާނގެ، ބިމުގެ ވެރި ރަސްކަލާނގެ އަދި އުޑުތަކުގެ ވެރި ރަސްކަލާނގެ ﷲ ފިޔަވައި އެއްވެސް އިލާހަކުނުވެއެވެ.\n[اللهم إني أسألك الجنة وأستجير بك من النار]\nއޭ ހައްދަވާ ބޮޑުކުރެއްވި ރަސްކަލާކޮ! އިބަ ﷲގެ ޙަޟްރަތުން މިއަޅާ އެދެނީ ސުވަރުގެއެވެ. އަދި ނަރަކައިގެ އަލިފާނުން މިންޖުކޮށްދެއްވުމެވެ.\nދުޢާކުރުމަކީ ވަރަށް މާތް އަޅުކަމެކެވެ. ދުޢާގެ ނަތީޖާއިން، ހެޔޮ ބަދަލެއް އަންނާނެކަން ޔަޤީނެވެ. ކޮންމެ ޙާޖަތެއްގައި އަދި ބޭނުމެއް ޖެހޭ ވަގުތުތަކުގައި ﷲއަށް ދުޢާ ދެންނެވުމަށްޓަކައި އެކަލާނގެ ޙަޟްރަތަށް ރުޖޫޢަވުން މުހިންމެވެ. ﷲއާ އަޅާއާ ދެމެދުގައި އޮންނަ ގުޅުން ދެމެހެއްޓުމުގެ ވަސީލަތެއްކަމުގައި ދުޢާކުރުން ހިމެނިގެންދެއެވެ. ދުޢާކުރުމުގެ މުހިންމުކަން އަންގައިދެނީ، އެންމެ މާތް އަދި މަތިވެރިވެގެންވާ އަޅުކަމެއްގެގޮތުގައި ހިމެނިފައިވާތީއެވެ. ދުޢާއަކީ، އަޅާގެ ހިތާއި ރޫޙުގައި، ﷲގެ ކުޅަދުންވަންތަކަމާއި އެކަލާނގެއަށް އަޅުވެތިވުމުގެ އިޙުސާސްތައް އުފައްދައިދޭ ވަސީލަތެވެ.\nދުޢާކުރުމުގެ ފައިދާތަކުގެ ތެރޭގައި:\n- ބަލާވެރިކަމާއި ﷲގެ ކޯފައިން ދިންނަވާނޭ ސަބަބެއްކަމުގައިވުން\n- ﷲއަށް ކިޔަމަންތެރިކަން އަދާކުރުމާއި އެކަލާނގެއަށް އަޅުވެތިވުމާއި އެކަންކަމުގެ އަޖުރާއި ޘަވާބުލިބޭކަމެއްކަމުގައިވުން\n- ﷲގެ ޙަޟްރަތަށް ކުއްތައްވުމާއި އެކަލާނގެ ރަޙުމަތާއި ނިޢުމަތާއި މަޣްފިރަތުގެ ނިވަލުގައި ވަގުތު ހޭދަކުރެވޭގޮތްވުން\n- އަޅާއަށް ކުރިމަތިވާ ނުކުޅެދުންތެރިކަމުން މިންޖުވުމުގެ ޛަރީޢާއެއްކަމުގައިވުން\nދުޢާ އިޖާބަކުރެއްވުމަށް މެދުވެރިވާ ސަބަބުތަކެއްވޭ. އޭގެ ތެރޭގައި:\n- ﷲގެ އިސްމުފުޅުތަކާއި ސިފަފުޅުތައް ބޭނުންކޮށްގެން ދުޢާކުރުމާއި އަދި އިޚްލާޞްތެރިކަމާއެކު، ﷲގެ ޙަޟްރަތަށް ރުޖޫޢަވުން\n- ދުޢާކުރާއިރު، ހިތް ޙާޟިރުކޮށްގެން އިނދެ ދުޢާކުރުމާއި ޚުޟޫޢަތާއެކު ދުޢާކުރުން\n- ދުޢާގައި ﷲ ނަހީކުރެއްވި އެއްވެސް ކަމެއްވުމަށް އެދި ދުޢާނުކުރުމާއި ރަޙިމުގެ ގުޅުން ކަނޑައިލުމަށް އެދި ދުޢާނުކުރުން\nހުކުރު ދުވަހަކީ މާތް ދުވަހެއްކަން އެނގެނީ ކީރިތި ރަސޫލާގެ މި ޙަދީޘުން\n[خَيْرُ يَوْمٍ طَلَعَتْ عَلَيْهِ الشَّمْسُ يَوْمُ الْجُمُعَةِ؛ فِيهِ خُلِقَ آدَمُ، وَفِيهِ أُدْخِلَ الْجَنَّةَ، وَفِيهِ أُخْرِجَ مِنْهَا، وَلَا تَقُومُ السَّاعَةُ إِلَّا فِي يَوْمِ الْجُمُعَةِ]\nއެ ދުވަހަކަށް އިރު އަރައިގެން އައި އެންމެ މާތް ދުވަހަކީ ހުކުރު ދުވަހެވެ. އާދަމުގެފާނު ޚަލްޤުކުރެއްވުނީ އެދުވަހުގައެވެ. އަދި އެކަލޭގެފާނު ސުވަރުގެ ވެއްދުނީވެސް އެދުވަހުގައެވެ. އަދި ސުވަރުގެއިން ނުކުމެވަޑައިގަންނަށް ޖެހިވަޑައިގަތީވެސް އެދުވަހުގައެވެ. އަދި ހުކުރު ދުވަހެއްގައި މެނުވީ ޤިޔާމަތެއް ނުވާނެއެވެ.


Miskihthakugai tharaavees namaadhu kuraane\nމިސްކިތްތަކުގައި ތަރާވީސް ނަމާދު ކުރާނެ\nމިސްކިތުގެ ޖަމާއަތުގައި ބަޔަކު މަޑުކޮށްލައިގެން -- ފޮޓޯ: އަވަސް\nކުރިއަށް އޮތް ރަމަޟާން މަހު މިސްކިތްތަކުގައި ތަރާވީސް ނަމާދު ކުރިއަށް ގެންދިއުމަށް ނިންމައިފި އެވެ.\nރައީސް އޮފީހުގެ ތަރުޖަމާން މުހައްމަދު މަބްރޫކް އަޒީޒު ވިދާޅުވީ ރޯދަ މަހު ތަރާވީސް ނަމާދު މިސްކިތްތަކުގައި ކުރިއަށް ގެންދިއުމަށް އިސްލާމިކް މިނިސްޓްރީން ނިންމާފައިވާ ކަމަށެވެ.\nރޯދަ މަހުގެ ފަހު 10 ގައި ދަމު ނަމާދު ވެސް މިސްކިތްތަކުގައި ކުރިއަށް ގެންދިއުމަށް އިސްލާމިކް މިނިސްޓްރީން ވަނީ ނިންމާފަ އެވެ.\nމަބްރޫކް އިތުރަށް ވިދާޅުވީ ރޯދަ މަހު އަސުރު ނަމާދަށް ފަހު މާލެ ސަރަހައްދުގެ ހަަތަރު މިސްކިތެއްގައި ދީނީ ދަރުސްތައް ވެސް ކުރިއަށް ގެންދިއުމަށް އިސްލާމިކް މިނިސްޓްރީން އިންތިޒާމުތައް ހަމަޖައްސާފައިވާ ކަމަށެވެ.\nމިސްކިތްތަކުގައި ތަރާވީސް ނަމާދު ކުރިއަށް ގެންދާނެ ކަމަށް އިއުލާންކޮށްފައި މިވަނީ ކޮވިޑް 19އާއި ގުޅިގެން އަޅާފައިވާ ބައެއް ފިޔަވަޅުތަކުގެ ތެރެއިން ރޯދަ މަހު މިސްކިތްތަކުގައި ތަރާވީހު ނަމާދު ނުކުރެވިދާނެ ކަމަށް ކުރިން މިނިސްޓްރީން ބުނެފައި ވަނިކޮށެވެ.\nމިސްކިތްތަކުގައި ތަރާވީސް ނަމާދު ކުރިއަށް ގެންދިއުމަށް ނިންމާފައިވީ ނަމަވެސް ކޮވިޑާ ގުޅިގެން މޮނިޓަރިންލާފައިވާ ރަށްތަކުގައި އެ އުސޫލުން އަމަލުކުރާނެ ކަމެއް ނުވަތަ ނުކުރާނެ ކަމެއް އަދި މިނިސްޓްރީން ބުނެފައެއް ނުވެ އެވެ.\nއިސްލާމިކް މިނިސްޓްރީ ރޯދަ މަސް\nސައުދީ ކަދުރު ލިބޭނެ ފަރާތްތައް ކަނޑައަޅައިފި\nހަނދު ސާބިތުކުރުން އާދީއްތަ ދުވަހުގެ ރޭ


Thinadhoo in Miadhu Fassivee Flu Clinic Ah Dhekki Faraatheh ތިނަދޫއިން މިއަދު ފައްސިވީ ފްލޫ ކްލިނިކަށް ދެއްކި ފަރާތެއް – Huvadhoo News Thinadhoo in Miadhu Fassivee Flu Clinic Ah Dhekki Faraatheh Huvadhoo News\nތިނަދޫއިން މިއަދު ފައްސިވީ ފްލޫ ކްލިނިކަށް ދެއްކި ފަރާތެއް\nގދ ތިނަދޫއިން މިއަދު ކޮވިޑް-19 ފައްސިވީ އެރަށުގައި ހުންނަ ފްލޫ ކްލިނިކަށް ދެއްކި ފަރާތެކެވެ.\nތިނަދޫގައި ހުންނަ ޑރ އަބްދުލްސަމަދު މެމޯރިއަލް ހޮސްޕިޓަލްއިން މިރޭ ނެރެފައިވާ އަދާހަމައިން ދައްކާގޮތުގައި އެރަށުން މިއަދު 1 ފަރާތެއް ކޮވިޑް-19 އަށް ފައްސިވެފައިވެއެވެ. އަދި ބަލިން ފަސޭހަވެފައިވަނީ 24 ފަރާތެކެވެ. އެއާއެކު އެރަށުގައި މިވަގުތު ބަލިޖެހިފައިވާ މީހުންގެ އަދަދަކީ 222 އެވެ.\nއިއްޔެއާއި މިއަދު އެރަށުން ޖުމްލަ 92 ސުންކު ނަގާފައިވާއިރު، އެއްވެސް ސުންކެއްގެ ނަތީޖާ ލިބިފައި ނުވެއެވެ.\nގދ ތިނަދޫއިން މިފަހަކުން އައިސް ކޮވިޑްގެ ވޭދަނަ ތަކެއްފެނި އެރަށުން ޖުމްލަ ވަނީ 830 ފަރާތެއް ކޮވިޑް-19 އަށް ފައްސިވެފައެވެ. އެގޮތުން އެރަށުން ޖުމްލަ 606 ފަރާތެއް ބަލިން ފަސޭހަވެފައިވާއިރު، ކޮވިޑް ބަލީގައި ފަރުވާދެމުންދަނިކޮށް އެރަށުގައި ހުންނަ ގދ އަތޮޅު ކޮވިޑް ފެސިލިޓީގައި3މީހަކުވަނީ ނިޔާވެފައެވެ.\nކޮވިޑް-19 އަށް ދިފާއުވުމަށް ވެކްސިންގެ ފުރަތަމަ ޑޯޒް 3808 ފަރާތެއް ޖަހާފައިވާއިރު، ވެކްސިންގެ ދެވަނަ ޑޯޒް ފުރިހަމަކޮށްފައިވަނީ 2375 ފަރާތެކެވެ.\nތިނަދޫގައި ބަލި ކޮންޓްރޯލް ނުވެ ގިނަދުވަސްވަމުންދާތީ އެރަށުގައިވަނީ 12 ގަޑިއިރު ކާފިއު ހިންގުމުގެ އިތުރުން ހަރުކަށި ފިޔަވަޅުތަކެއް އަޅާފައެވެ.


Dho?! Sherin ge veynee hayaathun Loaiybaa eku "Guldhasthaa" eh\nޝެރިންގެ ވޭނީ ހަޔާތުން ލޯތްބާއެކު "ގުލްދަސްތާ" އެއް\nބައި ގަރުނުވީ ހަޔާތުގެ އެކި މަރުހަލާތަކުގައި ތަހައްމަލުކުރަން ޖެހުނު ވޭނާއި ހިތްދަތިކަމުން، އާއިޝަތު ޝެރިން އަށް ދަސްވި އެންމެ އަގުހުރި ފިލާވަޅަކީ ކެތްތެރިކަމެވެ. ކުޑަ ދެ ދަރިންނާއެކު އެކަނިވީ ހަޔާތުން، މަންމަގެ ލޯބި ވެސް ބީވެގެން ދިޔައީ ކެންސަރު ބަލީގައި އެ މަންމަ ވަކި ދިއުމުންނެވެ. އޭގެ ފަހުން ކޮއްކޮ އާއި ލިބުނު ތިން ދަރިންގެ ތެރެއިން ދޮއްޓަށް ލިބުނު އަންހެން ދަރިފުޅު ވެސް ހަމަ އެފަދަ ވޭނެއްގައި އުޅެ، އޭނާގެ އުނގުތެރޭގައި މި ދުނިޔެ ދޫކޮށް ދިޔައީ އެވެ. އެއީ ތަގްދީރުގައި އޭނާ އަށް މިންވަރު ކުރެއްވި ގޮތެވެ. ކެތްތެރިވުން ނޫން އެހެން ގޮތެއް ނެތީ އެވެ.\nދިރިއުޅުމުގައި ހިތް ހަލާކުވެ މާޔޫސްވާ ނަމަ ޝެރިންގެ މި ދިރިއުޅުމާއި އާދަޔާ ހިލާފު ހިތްވަރުގެ ވާހަކަ ކިޔާލައި ހިނިތުންވެލާށެވެ.\nއާމްދަނީ ހޯދަން ޝެރިން ކުރާ މަސައްކަތަކީ ކޭކު އެޅުމެވެ. ކޭކު އަޅަން ޝައުގުވެރިވެ، ހޮބީއެއްގެ ގޮތުގައި އެކަން އޮންނަތާ އަހަރުތަކެއް ވެއްޖެ އެވެ. އެކަމަކު އާމްދަނީ ހޯދުމުގެ ގޮތަށް ކޭކު އަޅަން ފެށިތާ އަދި މިވީ ފަސް ވަރަކަށް އަހަރެވެ. އޭނާގެ އަންހެން ދަރިފުޅުގެ ދެ ކިޑްނީ، 2013 ވަނަ އަހަރު ފެއިލްވެ ކިޑްނީ ޓްރާންސްޕްލާންޓް ކުރަން ޖެހިގެން، އެކަމަށް ހަރަދުކުރާނެ ފައިސާ ނެތި އޮފަރޭޝަން ނުކުރެވިގެން އުޅެނިކޮށް ދަރިފުޅު ވަކިވެގެން ދިއުންވީ ކޭކު އެޅުމާއި ދަރުމަވެރިކަމަށް އޭނާގެ ހިތް ދޫވެގެން ދިޔަ އެންމެ ބޮޑު ސަބަބަށެވެ.\nކޭކު އަޅަން ފަށައިގެން، އާމްދަނީ އަށް ވެސް ކޭކު އަޅައިދެމުން، "ކޭކް ޑޯނާސް" ގެ ނަމުގައި އަމިއްލަ ގްރޫޕެއް އުފައްދައިގެން ޝެރިން ފެށީ ބޮޑެތި ބަލިތަކަށް އެހީ ބޭނުންވާ މީހުންނަށް ފަންޑު ހޯދަން ކަޕް ކޭކް ވިއްކާށެވެ. ދަރިފުޅުގެ ވަކިވެދިޔުމުން ދިރިއުޅުމަށް އައި ފަޅުކަމާއި ހިތުގައި އެޅި ވޭނަށް ޝިފާ ހޯދަން އޭނާ ހިޔާރު ކުރީ އެގޮތެވެ.\nޚައިވެންޏަކަށް ޝެރިން ތައްޔާރުކޮށްފައިވާ ކޭކެއް --\n"ޓްރާންސްޕްލާންޓް ހެދޭނެ ފަދައެއް ނެތިގެން އޭރު އަޅުގަނޑު ނިކުތީ ތައްގަނޑު ޖަހައިގެން ޓީޝާޓް ވިއްކަން. އެކަމަކު، އެހާ ލާރި އެއް ނުކުރެވެނީސް ދަރިފުޅު ނިއާވެގެން ދިޔައީ. ދެން ހިތަށް އެރި ހަމަ އެކަނި ވަޒީފާ އަދާކޮށްގެން މީހަކަށް އެހީއެއް ނުވެވޭނެއޭ. އެކަމަކު ކޮން ކަމެއް ބާއޭ ކުރެވޭނީ. ދެން އަޅުގަނޑަށް އެނގޭ ވަރަށް ގޭގަ ތިބެގެން ކޭކު އަޅާ ބައިވަރު ކުދިން. ކޭކު އަޅަން ފެއްޓީމަ ހިތަށް އެރި، ކަޕް ކޭކް ކަހަލަ އެއްޗެހި އަޅައިގެން ވިއްކައިފިއްޔާ، އެއިން، ކޮންމެވެސް ބަޔަކަށް އެހީތެރިކަމެއް ވެވިދާނެއޭ. އެގޮތަށް ވިސްނާފަ، ކޭކު އަޅާ ކުދިންކޮޅަކާ އެކު އެކަން ވެސް ފެށީ،" ކޭކު އެޅުމާއި ކޭކު ޑޯނާސް ފެށުނު ގޮތް ޝެރިން ކިޔައިދިނެވެ.\nޝެރިން ހަދާފައިވާ އެޑިބަލް މާތަކެއް --\nވަރުބަލިކަމެއް ނެތި މި ދެ މަސައްކަތް ވެސް ކުރަމުން ދަނިކޮށް މިދިޔަ އަހަރު ފެށުނުތަނާ، ގޮތް ނޭނގޭ އުނދަގޫތަކެއް އޭނާ އަށް ވާން ފެށި އެވެ. ހަށިގަނޑުގެ ހަރަކާތްތެރިކަން ކުޑަވެ، އެކި ގުނަވަންތަކުގައި އާދަޔާ ހިލާފަށް ރިއްސަން ފެށި އެވެ. މި އަހަރުގެ ކުރީ ކޮޅު އިންޑިއާ އަށް ގޮސް ޑޮކްޓަރަށް ދެއްކުމުން އެނގުނީ އެއީ ރޫމަޓޮއިޑް އާތުރައިޓިސްގެ އަލާމާތްތައް ކަމެވެ.\n"އާންމު ދިރިއުޅުން އެއްކޮށް ބަދަލުވީ އެހާ ހިސާބުން. ދެން ކޭކް އޯޑާސް ވެސް އަސްލު ނުނަގަން އެއްވެސް މަސައްކަތެއް ނުކުރެވޭތީ. އަޅުގަނޑަކަށް ގަލަމެއް އެއްޗެއްގަ ވެސް ހިފާ ނުލެވޭ. ހެނދުނު ނުތެދުވެވި، ހޭލާފަ ވެސް ގަޑިއެއް ދެގަޑި އިރު ވަރު ދޭ ތެދު ނުވެވި. މުޅި މީހާ ހުންނަނީ ސްޓިފް ވެފަ، މިކަންކަން މިހެންވީމަ، ﷲ ގެ ހަޟްރަތުން ވާގި އެދިގެން މަސައްކަތް ކުރުން އޮންނާނީ. ނަސީބަކުން އަޅުގަނޑުގެ ގާތުގައި އަޅުގަނޑަށް ލޯބި ދޭނެ ފިރިއަކު އެބަހުރި،" ޝެރިން ކިޔައިދނެވެ.\nޝެރިންގެ ދެމަފިރިން --\nކޭކު އެޅުމާއި ޝެރިންގެ ޝުގާ ފްލާވާސް\nމާލޭގައި އާންމުކޮށް ކޭކު އަޅާ މީހުންނާ ޝެރިން ތަފާތުކޮށްދެނީ އޭނާ ހަދާ އެޑިބަލް ޝުގަ ފްލާވާ ތަކުންނެވެ. ގުދުރަތީ މަލުގައި ހުންނަ ރީތި ބައްޓަމާއި ހިތްގައިމުކަން ފޮންޑެންޓުން ހަދާ، ކާލެވޭ ޝުގަ ފްލާވާތަކަށް ގެނައުމުގައި ޝެރިންގެ ޝައުގާއި ވިސްނުންތެރިކަމާއި ހުނަރާއި ފެނި ހައިރާން ވާނެ އެވެ.\nމިދިޔަ ނޮވެމްބަރު މަހު ދަރުބާރުގޭގައި އޮތް ފަންނު އެކްސްޕޯ އިން ވިދާލި އެންމެ ރީތި ތިން ކޭކުން އެއް ކޭކަކީ ވެސް އޭނާގެ "މާ ގުލްދަސްތާ" ކޭކެވެ. އެކްސްޕޯ އަށް ދިޔަ އެތައް ބަޔަކު އެ ގުލްދަސްތާ ރީތިވެގެން ފޮޓޯ ނަގައި ސްޓޯރީ އަށް ލައި ތައުރީފުކުރި އެވެ. އެކަމަކު އެ ހިތްގައިމު، ކަވި މަސައްކަތުގެ ފަހަތުގައި މީހުންނަށް ނުފެންނަ ފަޅި، އެއަށްވުރެ މާ ބޮޑަށް ހިތްގައިމު ވެފައި އިންސްޕަޔަރިން އެވެ.\nފަންނު އެކްސްޕޯ އަށް ޝެރިން ތައްޔާރުކުރި މާ ގުލްދަސްތާ: މިއީ އެ އެކްސްޕޯގެ އެންމެ ރީތި އެއް ކޭކު --\n"އޯޑަރަށް ކޭކު ނުނެގޭތީ އާއި ބަލީގައި މިހެން ހަރަކާތް ނުކުރެވި ދާތީ، އެކްސްޕޯގެ ޚަބަރު ލިބުނީމަ ހިތަށް އެރި، ހަނދާނަކަށް ނަމަވެސް، އަޅުގަނޑު ލޯބިވާ މަސައްކަތެއް ދޫކޮށްލާނަމޭ. އެހެންވެ މާކޮޅެއް ހަދަން ވިސްނީ. ފްލާވާ ވާސް އެއް، އަޅުގަނޑު އެއަށް ކީ ގުލްދަސްތާ، އެއީ ހަމަ އެންމެ ފުރަތަމަ ވެސް މައިންޑަށް އައި ނަން. ދެން އެއްބައި ދުވަސް ދުވަހު އެންމެ މަލެއް ވެސް ހެދޭ. އަނެއް ބައި ދުވަސް ދުވަހު މަލެއް ނުހެދި ވެސް ދޭ. މާ ބޮޑަށް ރިހުން ހުންނަ ދުވަހެއް ވެއްޖިޔާ މަސައްކަތް ބަހައްޓަން،" ޝެރިން ކިޔައިދިނެވެ.\n"މައުރަޒަށް ފަނަރަ ދުވަސް ވީއިރު ވެސް ނިމޭނެ ކަމުގެ ޔަގީން ކަމެއް ނެތް. އެހެންވެ، ވަރަށް ތަދު ވިޔަސް ހެޔޮ ކަމަށް ރޭގަނޑު ވެސް ދުވާލު ވެސް މަސައްކަތް ކުރީ. އެންމެ ބޭނުންވި ވަރަށް ރީތި ނުކުރެވުނު. އެއީ ގެންދަންވީ ވަގުތާ ހަމައަށް ކުރެވުނު ވަރު،"\nއާތުރައިޓިސް އާއި އެ ނޫން ވެސް ބަލިތަކުގައި ވޭން ތަހައްމަލުކުރަމުންދާ މީހުންނަށް ހިތްވަރެއްގެ ގޮތުގައި ދޫކޮށްލި އެ ތާރީހީ މަސައްކަތާއެކު އޭނާއަށް ލިބުނު ކާމިޔާބީއާ މެދު ޝެރިން ހުރީ އުފަލުން ފޮޅިފަ އެވެ.\nހަޔާތުގައި ނެގި އުސްމިން ނޭނގޭ ބިޔަ ރާޅުތަކުގެ ތެރޭގައި ނުގެނބި، މިހާރު ހުރި އައްސޭރި އަށް ވާސިލުވެވުނީ ޝެރިންގެ ގަދަ ހިތްވަރުންނެވެ. ގަދަ ހިތްވަރުން ކޮޅަށް ތެދުވެ ޝައުގުވެރިވާ މަސައްކަތުގައި ހުންނައިރު އަރިއަޅާލައި ގޮތެއް ވެދާނެ ކަމަށް ސަމާލުވެ ހުންނަ ފިރިމީހާ، ޝެހެޝާން އަލީ އަށް ޝެރިންގެ ހިތުގައި އޮތީ މުޅިން ތަފާތު ޝުކުރަކާއި ހާއްސަ ލޯތްބެކެވެ.\nސިއްހަތު ކޭކް ޑެކޮރޭޝަން ދަ ސެޝަން


ކާން ގޮސް ފޯނު ބޭނުންނު ނުކޮށް ހުރެވިއްޖެނަމަ ޕިއްޒާއެއް ހިލޭ! މިކަންވާނެ؟ – Haftha\nކާން ގޮސް ފޯނު ބޭނުންނު ނުކޮށް ހުރެވިއްޖެނަމަ ޕިއްޒާއެއް ހިލޭ! މިކަންވާނެ؟\nތަރައްގީ ވެފައިވާ މި ޒަމާނުގައި ފޯނާ ނުލާ އުޅުން މިވަނީ ދަތިވެފައެވެ. އާއިލާ އާއި ލޯބިވެރިން އަދި ދެ ރައްޓެހިން ބައްދަލުވި ނަމަވެސް އެ ދޭތެރެއަށް ފޯނު ވަދެއެވެ. ނުވިތާކަށް ފާހާނާގައި ހޭދަކޮށްލާ އެކަނިވެރި މަދު ވަގުތުކޮޅުގައި ވެސް މިއަދު ބައިވެރިއަކަށް ވެފައިވަނީ އަތުގައި އޮންނަ ސްމާޓް ފޯނެވެ.\nނަމަވެސް ފޯނާ ދުރުވާން އެބަ ޖެހެއެވެ. އެގޮތުން ކެލިފޯނިއާގެ ޕިއްޒާ ރެސްޓޯރެންޓަކުން މިވަނީ ހިލޭ ޕިއްޒާ ދޭން ފަށައިފައެވެ. ނަމަވެސް ޝަރުތަކާއެކުއެވެ. ކާ ގަޑީގައި ފޯނު ބޭނުން ކޮށްގެން ނުވާނެއެވެ.\nކެލިފޯނިއާގެ ސިޓީއެއް ކަމަށްވާ ފްރެސްނޯގައި ހުންނަ ކަރީ ޕިއްޒާ ކޮމްޕެނީ ނަމަކަށް ކިޔާ ރެސްޓޯރެންޓަކުން ހިންގާ އެ ޕްރޮމޯޝަނަށް ކިޔަނީ “ޓޯކް ޓު އީޗް އަދާ” އެވެ.\nއެ ޕްރޮމޯޝަންގެ މައުލޫމާތު ފޭސްބުކްގައި ހިއްސާ ކުރަމުން އެ ރެސްޓޯރެންޓުން ބުނީ، ޕްރޮމޯޝަންގެ ބޭނުމަކީ އާއިލާ އާއި ރަހްމަތްތެރިންނާއެކު ވަގުތު ހޭދަކުރާއިރު ފޯނާ ކުޅުމުގެ ބަދަލުގައި އެކަކު އަނެނަކާ ވާހަކަދައްކާ މުއާމަލާތްކުރުވުން ކަމަށެވެ.\nއެގޮތުން މަދުވެގެން ހަތަރު މީހުންގެ ގުރޫޕެއް އެތަނަށް ކާން ދިއުމުން ލޮކަރެއްގެ ތެރޭގައި އެ އެންމެންގެ ސްމާޓް ފޯނުތައް ލާ ތަޅުލުމުގެ ފުރުސަތު އެ ރެސްޓޯރެންޓުން ދެއެވެ. އަދި ކާ ގަޑި ނިމެންދެން ފޯނާ އެއްގޮތަކަށް ވެސް ނުކުޅެ ހުރެވިއްޖެނަމަ، ޓޭކްއަވޭ އެއްގެ ގޮތުގައި ނުވަތަ ދެން އެތަނަށް ކާން ދާ ފަހަރަކުން ހިލޭ ޕިއްޒާއެއް ލިބޭނެއެވެ.\nނުވަތަ ބޭނުންނަމަ އެ ޕިއްޒާ މަގުމަތީގައި އުޅޭ ފަގީރުންނަށް ހަދިޔާކުރުމުގެ ފުރުސަތު ވެސް އެ ރެސްޓޯރެންޓުން ކަސްޓަމަރުންނަށް ދެއެވެ. އެ ރެސްޓޯރެންޓަކީ މަހަކު އެއް ފަހަރު އެ ސިޓީގައި އުޅޭ ފަގީރުންނަށް ޕިއްޒާ ހަދިޔާކުރާ ރެސްޓޯރެންޓެކެވެ.\nއެ ރެސްޓޯރެންޓުގެ ކޯ އޯނަރު ވަރިންޑާ ބުނި ގޮތުގައި، ޕްރޮމޯޝަންގެ ތެރެއިން މިހާތަނަށް ވެސް 40 އާއި 50 އާ ދެމެދުގެ ހިލޭ ޕިއްޒާ އެ ރެސްޓޯރެންޓުން ވަނީ ދީފައެވެ.\nއެހެންކަމުން ރާއްޖޭގައި ވެސް މިއީ ކުރަން ރަނގަޅު ކަމެއް ނޫންތޯއެވެ؟


ދިވެހިރާއްޖޭގައި މިހާރު އޮތް އިންޑިއާގެ މިލިޓަރީގެ ބާރުވެރިކަން ގެއްލިގެން ހިނގައިދާނެ ކަމުގެ ބިރުހީވެއްޖެ | Sandhaanu\nދިވެހިރާއްޖޭގައި މިހާރު އޮތް އިންޑިއާގެ މިލިޓަރީގެ ބާރުވެރިކަން ގެއްލިގެން ހިނގައިދާނެ ކަމުގެ ބިރުހީވެއްޖެ\n1988 ނޮވެންބަރުގައި ރާއްޖެއަށް ގެންނަން މަސައްކަތްކުރި ބަޣާވާތް ހުއްޓުވަން އިންޑިއާއިން ދިވެހިރާއްޖެއަށް ސިފައިން ފޮނުވުމުން، އެސިފައިންނަށް ރާއްޖޭގެ މީހުން ހޫނު މަރުހަބާއެއް ކިޔެވެ.\nސްރީލަންކާގައި ދިރިއުޅެމުންދިޔަ ދިވެހި ވިޔަފާރިވެރިއަކު ރައީސް މައުމޫން ޢަބްދުލް ގައްޔޫމުގެ ވެރިކަން ވައްޓާލައި، ރާއްޖެ ހިފަން ކުލީ ސިފައިން ގޮވައިގެން އައިސް ދިވެހިރާއްޖެއަށް ދިން ހަމަލާތަކާއި ދެކޮޅަށް މަސައްކަތްކުރުމަށް “ކެކްޓަސް” ގެ ނަމުގައި އެއިރު އިންޑިއާއިން ހިންގި އޮޕެރޭޝަންގެ ސަބަބުން ދިވެހިރާއްޖެއަށް އެހީއަކަށްވިއެވެ. އެކަމުގެ ސަބަބުން މިނިވަންކަން ދެމެހެއްޓި، އެހެންބައެއްގެ އަޅުވެތިކަން ނުގޮސް ސަލާމަތްވިއެވެ.\nމިދެންނެވި ދުވަހުން ފެށިގެން މިއަދާހަމައަށް ނަޒަރު ހިންގާލާއިރު މިފެންނަނީ މިއަދު ދިވެހިން އިންޑިއާގެ މިލިޓަރީ ސިފައިން ދިވެހިރާއްޖޭގެ ރަށްތަކުގައި ތިބުމާއި ދެކޮޅަށް ވަރުގަދައަށް އަޑު އުފުލަމުންދާތަނެވެ. އެއްވެސް ޝަރުތެއްނެތި އިންޑިއާގެ ސިފައިން ދިވެހިރާއްޖެއިން ފޭބުމަށް ގޮވާލުން އިތުރުވަމުންނެވެ.\nފަހަކަށް އައިސް އިންޑިއާއަކީ ދިވެހިރާއްޖޭގެ މިނިވަން ކަމަށް އޮތް ނުރައްކަލެއްކަމަށް ގަބޫލުކުރެވި، ދިވެހިންދަނީ މީސްމީޑިއާގައްޔާއި މަގުތަކުގައި އަޑު އުފުލަމުންނެވެ. އިންޑިއިން ދޭ އެހީތަކާއި ދެކޮޅަށް “އިންޑިއާ ބޭރުކުރޭ” ހޭޝްޓެގް މީސްމީޑިއާގައި ބޭނުންކުރާވަރު ދަނީ އިތުރުވަމުންނެވެ.\nދިވެހިރާއްޖޭގައި އިންޑިއާގެ މިލިޓަރީ ސިފައިން ތިބުމާއިދެކޮޅު ހެދުމުގެ ގޮތުން، ސެޕްޓެންބަރު 12 ގައި ދިވެހި ޒުވާނުން އިސްނަގައިގެން މޮޓޯސައިކަލު ބުރެއް މާލޭގައި ބޭއްވިއެވެ. އެއީ މިފަހުން ބޭއްވި މިފަދަ ދެވަނަ ހަރަކާތެވެ.\nމިހަރަކާތުގައި އެތައް ސަތޭކަ ޒުވާނުންނާއި ކޮލެޖުތަކުގެ ދަރިވަރުން ބައިވެރިވިއެވެ. މި ހަރަކާތް ހިންގީ ކޮވިޑު-19 އާއި ގުޅިގެން ސަރުކާރުން ކަނޑައަޅާފައިވާ ގައިޑުލައިނާ އެއްގޮތަށެވެ. އެހެންނަމަވެސް ފުުހުން މި މުޒާހިރާ ބާރުގެ ބޭނުންކޮށްގެން ހުއްޓުވާ، 41 މީހަކު ހައްޔަރު ކުރިއެވެ. ހައްޔަރުކުރި މީހުންގެ ތެރޭގައި އަންހެނުންނާއި ކުޅިބަލަންތިބި މީހުންވެސް ހިމެނެއެވެ.\nމިއީ 2018 ވަނަ އހަރު %58.4 ވޯޓުން ހޮވިވަޑައިގަތް ރައީސް އިބްރާހީމް މުހައްމަދު ޞޯލިހުގެ ވެރިކަމުގައި ވެގެންވާނެ ގޮތެއްނޫނެވެ. ޗައިނާއާ ގާތް ގުޅުމެއް ބޭއްވި ޢަބްދުﷲ ޔާމީން ޢަބްދުލް ގައްޔޫމް ބަލިކުރައްވާ ވެރިކަމަށް ވަޑައިގެންނެވި ޞޯލިޙަކީ އިންޑިއާއި ވަރަށް ޚާއްސަ ގުޅުންތަކެއް ބާއްވާ ބޭފުޅެކެވެ.\nއިންޑިއާއި ދެކޮޅަށް ހިންގޭ ހަރަކާތްތައް ފެށެން މެދުވެރިވީ ވަރަށް ފަހުން ސިލްސިލާގޮތެއްގައި ހިނގި ކަންތައްތަކެއްގެ ސަބަބުންނެވެ.\nއެކަންތައްތަކުގެ ތެރޭގައި އިންޑިއާގެ ވެރިކަން ކުރާ ޕާޓީން ރާއްޖޭގެ ދާޚިލީ ކަންކަމާއި ބެހުމަށް ބާރު އެޅުމާއި، އިންޑިއާގެ ރައްޔިތުން ހިމާޔަތްކުރަން މިލިޓަރީގޮތުން ފިޔަވަޅުއެޅުމާއިބެހޭގޮތުން ދެއްކި ވާހަކަ ހިމެނެއެވެ.\nއިންޑިއާއިން ދެކޭގޮތުގައި، ކުރީގެ ރައީސް ޔާމީނަށް ނުފޫޒު ފޯރުވައިގެން ރާއްޖޭގެ ކަނޑުގެ ސަރަހައްދު ބެލެހެއްޓުމުގެ ނަމުގައި ޑޯނިޔާ މަތިންދާބޯޓެއް ގެނައުމަށް “ލެޓަރ އޮފް އެކްސްޗޭންޖު” ގައި ސޮއިކުރުވާ، އެކަން ތަންފީޒު ކުރިއެވެ. އޭގެފަހުން “ބޮޑުބޭބެ” ގެ ގަނާކުރުން ވެގެންދިޔައީ އިންޑިއާއީ ދެކޮޅަށް ހިންގޭ ހަރަކާތްތައް ފެށެން މެދުވެރިވި އެއް ސަބަބަށެވެ.\nމީގެ އިތުރުން، ރާއްޖޭގައި އިންޑިއާ ސިފައިން ބޭތިއްބުމަށާއި، 2018 ގައި ނެރުނު ކުއްލި ނުރައްކަލުގެ ހާލަތު އުވާލާ، ސިޔާސީ އަދި ގާނޫނީ ކުށްވެރިން ދޫކޮށްލަން ކުރީގެ ރައީސް އަދި މިހާރުގެ ރައްޔިތުންގެ މަޖްލިސްގެ ރައީސް ގޮވާލެއްވުމަކީ ވެސް ރޯކޮށްފައިވާ ހުޅުގަނޑު އިތުރަށް ބޮޑުވި ކަމެކެވެ.\nރާއްޖޭގައި ހިންގާ ކަމަކުން އިންޑިއާގެ އިގުތިސާދަށް އަސަރެއްކުރާނަމަ އެކަމާގުޅިގެން ދިވެހިންނާއިދެކޮޅަށް އިންޑިއާގެ ކޯޓުތަކުގައި މައްސަލަ ހިންގޭނެގޮތަށް އިންޑިއާއިން އެކުލަވާލި އާ އެއްބަސްވުން ތަންފީޒުކުރަން މިހާރުގެ ރައީސް ހުއްދަ ދެއްވުމަކީވެސް އިންޑިއާއީ ދެކޮޅަށް ހިންގޭ ހަރަކާތްތައް ފެށެން މެދުވެރިވި އަނެއް ސަބަބެވެ.\nމި އެގްރީމެންޓުގައި ބާރުއަޅާފައިވަނީ އިމާރާތްކުރުންފަދަ ތަރައްގީގެ މަޝްރޫޢުތަކުގެ މުއްދަތު ހަމަވުމުގެ ކުރިން އެގްރީމެންޓުތައް ބާޠިލު ކުރުންފަދަ ކަންކަން ހުއްޓުވުމަށެވެ. މިއީ ސަރުކާރު ބަދަލުވުމުން ކުރިން ވެފައިވާ ކަންކަމެވެ.\n“އިންޑިއާގެ ކޯޓުތަކުގައި ޝަރީޢަތްކުރެވޭގޮތަށް ވަރަށްފަހުން އިންޑިއާއިން ހެދި އެއްބަސްވުމުގެ ސަބަބުން، އެފަދަ އެއްބަސްވުންތައް ބާޠިލުކުރަން އިތުރަށް އުދަގޫވާނެ”. ކުރީގެ މިނިސްޓަރ ހުސައިން ޝަރީފު ވިދާޅުވިއެވެ. ކުރީގެ ސަރުކާރަކުންވަނީ ރާއްޖޭގެ އެއަރޕޯޓަށް އިންޑިއާއިން އިންވެސްޓުކުރަން ހެދި އެއްބަސްވުމެއް 2012 ވަނަ އަހަރު އުވާލާފައެވެ.\nއިންޑިއާ ކަނޑުގެ ސަރަހައްދުގެ ބާރުވެރިކަން ހޯދުމުގެ ވާދަވެރިކަން ޗައިނާއާއި އިންޑިއާއިންވެސް އޮތުމުން، ރާއްޖޭގައި އިންޑިއާއިން ވިއްދާފައިވާ ފައި އަދިވެސް ދޫކޮށްލަން އިންޑިއާއިން ބޭނުން ނުވެއެވެ.\nއިންޑިއާއިންވަނީ ރާއްޖޭގައި ދާއިމީގޮތެއްގައި ބޭއްވުމަށް ދެ ހެލިކޮޕްޓަރާއި ޑޯނިއާ ސަރވޭލަންސް މަތިންދާބޯޓެއް ދީފައެވެ. މިއީ އިންޑިއާއަށް އަންނަ ނުރައްކާތައް ފާހަގަކޮށް، ދެގައުމުގެ ސަލާމަތީ ކަންކަން ބެލެހެއްޓުމުގެ ގާބިލްކަން އިތުރު ކުރުމުގެ ނަމުގައި ކުރާކަމެކެވެ.\nމީގެ އިތުރުން އިންޑިއާއިންވަނީ އިންޑިއާގެ ރާޑަރުތަކާއި ގުޅިފައިވާގޮތަށް ރާއްޖޭގެ 26 އަތޮޅެއްގައި ރާޑަރު ހަރުކޮށް، ރާއްޖޭގެ ސަރަހައްދަށް ވަންނަ ކަނޑު އުޅަނދުތަކާއި މަތިންދާބޯޓު މޮނިޓަރ ކުރަން ފަށާފައެވެ.\nއެހެންނަމަވެސް، ރާއްޖޭގެ ސަރަހައްދު މޮނިޓަރކުރަން ބޭނުންކުރާ މަތިންދާބޯޓާއި ރާއްޖޭގެ އެކި ކަންކޮޅުތަކުގައި ބާއްވާފައިވާ ހެލިކޮޕްޓަރުތަކާއި އެތަކެތި ބަލަހައްޓާ، ދުއްވަންތިބި މިލިޓަރީ ސިފައިންގެ ސަބަބުން ދިވެހިން މިކަންކަން ދެކެނީ ޝައްކުގެ ނަޒަރަކުންނެވެ. އަދި މިހާރު ޝައްކުތައް އިތުރުވެ، އިންޑިއާގެ އިތުރު ސިފައިން ރާއްޖޭގައި އިތުރަށް ބޭތިއްބުމުގެ އާޕްލޭންތަކެއް އުޅޭކަމުގެ ކަންބޮޑުވުން ދިވެހިންދަނީ ފާޅުކުރަމުންނެވެ.\nމިކަންކަން މިހެން ހުރުމުން، ކުރީ ސަރުކާރުގެ މުވައްޒަފަކު ވިދާޅުވީ އިންޑިއާގެ މިލިޓަރީ ސިފައިން ތިބުމުން ދިވެހިން ކަންބޮޑުވާ ކަންބޮޑުވުން ގުޅިފައިވަނީ ދިވެހި ތާރީޚާއެވެ.\n1976 ގައި އިނގިރޭސި ސިފައިން ރާއްޖެއިން ފޭބިފަހުން، ދިވެހިރާއްޖޭގެ މުހިއްމު ސަރަހައްދުތަކުގައި ބޭރުގެ އެއްވެސް ގައުމެއްގެ މިލިޓަރީ ބަޔަކު ތިބެފައެއް ނުވެއެވެ. ކަން މިހެން އޮތްއިރު، މިހާރު އިންޑިއާއިން މިދަނީ މިގައުމުގައި ފައި ހަރުކުރަމުންނެވެ.\nއިންޑިއާގެ މިލިޓަރީ ސިފައިން ދިވެހިރާއްޖޭގައި ތިބުމާއި ދެކޮޅަށް މިހާރު ހިންގޭ ހަރަކާތްތައް މާލޭގެ މަގުތަކާއި ހަަމައަށް ފޯރުމަކީ މިކަން ބަދަލު ވެގެންދިއުމަށް އެޅޭ ފިޔަވަޅެއްކަން އަދި ފާހަގަނުވި ކަމުގައިވިއަސް، ކޮވިޑުގެ ސަބަބުން ހަލާކުވެފައިވާ އިގުތިސާދު ކޮޅަށް ޖެހުމަށް ބޭނުންވާ ފައިސާގެ އެހީތެރިކަން ހޯދުމަށް، ސޯލިހުގެ ސަރުކާރުން ޗައިނާއާއެކު ގުޅުން އިތުރަށް ބަދަހި ކުރުމަށް ސިއްރުން ވާހަކަތަކެއް ދެކެވޭކަމަށް ދަނީ ބެލެވެމުންނެވެ. އެހެންނަމަވެސް، ފެށުނީއްސުރެ އިންޑިއާއަށް އެންމެބޮޑަށް ތާއީދުކުރާ ސޯލިހުގެ ސަރުކާރާއި ޗައިނާއާއި ގުޅުން ރަނގަޅުކުރަން މާލަސްވެސް ވެއްޖެކަމަށް ހީވެއެވެ.\nދިވެހިރާއްޖެއަކީ ވަސީލަތްމަދު ގައުމެއް ނަމަވެސް، ދިވެހިރާއްޖެ މިއޮތީ އިންޑިއާކަނޑުގެ ބާރު އަތުލަން ޗައިނާއާއި އިންޑިއާއިން ކުޅޭ އާގޭމުގެ އެންމެ މުހިއްމު ސަރަހައްދުގައެވެ.\nTrue False އޮކްޓޯބަރ 10, 2020 At 3:49 އމ\nBiru heevejeyy alhey alhey ajibeh noon tha


Abha airport ah dhin hamalaa dhivehi sarukaarun kuvveri koffi - One Online\nސައުދީގެ އަބްހާ އެއާޕޯޓު -- ފޮޓޯ: ގޫގޫލް\nއަބްހާ އެއާޕޯޓަށް ދިން މިސައިލް ހަމަލާ ދިވެހި ސަރުކާރުން ކުށްވެރިކޮށްފި\nސައުދީ އަރަބިއާގެ އަބްހާ އިންޓަނޭޝަނަލް އެއާޕޯޓަށް ދިން މިސައިލް ހަމަލާ ދިވެހި ސަރުކާރުން ހަރުކަށި އިބާރާތުން ކުށްވެރިކޮށްފިއެވެ.\nއިއްޔެ ސައުދީ އަރަބިއްޔާގެ އަބްހާ އިންޓަނޭޝަނަލް އެއާޕޯޓަށް ދިން މިސައިލް ހަމަލާގެ ސަބަބުން ވަނީ 26 މީހުން ޒަހަމްވެފައެވެ. ޔަމަނުގައި ހަނގުރާމަ ކުރަމުންދާ ސައުދީ އިސްވެ އޮންނަ ކޯލިޝަނުން ނެރުނު ނޫސް ބަޔާނެއްގައި ބުނެފައިވަނީ އެ ހަމަލާ ދީފައިވަނީ ހޫޘީން ކަމަށެވެ.\nހަމަލާގައި އަނިޔާވި 26 މީހުންގެ ތެރޭގައި އިންޑިއާ އާއި ޔަމަނާއި ސައުދީއަށް ނިސްބަތްވާ މީހުން ހިމެނެއެވެ. ޒަހަމްވި މީހުންގެ ތެރޭގައި ދެ ކުޑަކުދިންނާއި އަންހެނަކު ހިމެނޭ ކަމަށް އަލްޖަޒީރާއިން ރިޕޯޓް ކުރެއެވެ. މިހާދިސާގައި ޒަހަމްވި 26 މީހުންގެ ތެރެއިން އަށް މީހުން ހޮސްޕިޓަލްއަށް ގެންގޮސް ފަރުވާދިން އިރު އަނެއް މީހުންނަށް ފަރުވާދީފައިވަނީ ހަމަލާދިން ސަރަހައްދުގައި ކަމަށްވެސް އަލްޖަޒީރާއިން ހާމަކޮށްފައިވެއެވެ.\nމި ހާދިސާއާ ގުޅިގެން ފޮރިން މިނިސްޓްރީން މިއަދު ނެރުނު ނޫސް ބަޔާނެއްގައި ބުނެފައިވަނީ، ޓެރެރިޒަމްގެ އެފަދަ އަމަލުތަކަކީ އެއްގޮތަކަށްވެސް ގަބޫލުކުރެވޭނެ އަމަލުތަކެއް ނޫން ކަމަށެވެ. އެފަދަ އަމަލުތަކުގެ ސަބަބުން އެ ސަރަހައްދުގައި އުފެދިފައިވާ ހަމަނުޖެހުންތަކަށް ހައްލު ހޯދުމަށް ކުރަމުން ގެންދާ މަސައްކަތަށް ހުރަސް އެޅޭ ކަމަށެވެ. އަދި ފޮރިން މިނިސްޓްރީން ނެރުނު ބަޔާނުގައި ވަނީ ސައުދީން ޓެރެރިޒަމާ ދެކޮޅަށް ކުރަމުންގެންދާ މަސައްކަތް ފާހަގަކޮށްފައެވެ.\nމިދިޔަ މަހު ހޫޘީން ވަނީ ސައުދީގެ ދެ ތެޔޮ ސްޓޭޝަނަކަށްވެސް ޑްރޯން ހަމަލާތަކެއް ދީފައެވެ.\nގުޅޭ ޓެގު ސައުދީ އަރަބިއާ ފޮރިން މިނިސްޓްރީ\nހުޅުމާލޭގައި ސައިކަލެއް ކޮންޓްރޯލް ނުވެ ގޮސް، ހިނގި އެކްސިޑެންޓެއްގައި މީހަކަށް އަނިޔާވެއްޖެ\nއެކްސިޑެންޓާ ގުޅިގެން ބަސް ޑްރައިވަރު ހައްޔަރުކޮށްފި\nބަޔަކު ކަންބޮޑުވިޔަސް ވެރިކަމަށް ކެންޑިޑޭޓަކު ނެރޭނަން: ގާސިމު\nހުޅުމާލެ ހައިވޭ ނިމޭ ސަރަހައްދުގައި އެކްސިޑެންޓެއްވެ، ކުޑަކުއްޖަކު މަރުވެއްޖެ


UN Aanmu Majlis Riyaasathugai Amilla Gaumuge Naainsaafu Haama Kuran Vaane: Nimal - Vaguthu\nކ. އަތޮޅުގެ ރައީސް ނިމާލް\nއދ. އާންމު މަޖިލީހުގެ ރިޔާސަތުގައި ހުންނަވައިގެން ފޮރިން މިނިސްޓަރ އަބްދުﷲ ޝާހިދު ގައުމުތަކުގެ ރައްޔިތުންގެ ހައްގުގައި ވަކާލާތު ކުރާއިރު، އަމިއްލަ ގައުމުގައި އޮތް ނާއިންސާފު ވެސް ހާމަކުރައްވަން ވާނެ ކަމަށް، ކ. އަތޮޅު ކައުންސިލުގެ ރައީސް މުހައްމަދު ނިމާލު ވިދާޅުވެއްޖެއެވެ.\nއދ. ގެ އާންމު މަޖިލީހުގެ ރައީސަށް މިނިސްޓަރު ޝާހިދު އިންތިޚާބުވެވަޑައިގަތީ 143 ވޯޓު ލިބިވަޑައިގެންނެވެ. ޝާހިދުއާ ވާދަކުރެއްވި އަފްޣާނިސްތާނުގެ ކުރީގެ ފޮރިން މިނިސްޓަރު ޑރ. ރަލްމައި ރަސޫލަށް ލިބިވަޑައިގަތީ 48 ވޯޓެވެ.\nމި ކާމިޔާބާ ގުޅިގެން މިނިސްޓަރު ޝާހިދު ވިދާޅުވެފައިވަނީ މިއީ ބައިނަލް އަގްވާމީ މުޖުތަމައުގައި ރާއްޖެއަށް އިތުރު ކުރިއެރުންތަކެއް ހޯދުމަށް ލިބުނު ދޮރެއް ކަމަށެވެ.\nޝާހިދުގެ ވާހަކައާ ގުޅިގެން ނިމާލް ޓްވީޓެއް ކުރެއްވިއެވެ. އެ ޓްވީޓްގައި އޭނާ ވަނީ ރާއްޖޭގައި އޮތް ނާއިންސާފުގެ ވާހަކަ ދައްކަވައިފައެވެ.\nއެ ޓްވީޓާ ގުޅޭ ގޮތުން ނިމާލް "ވަގުތު" އަށް ވިދާޅުވީ، އދ. އަކީ ރައްޔިތުންގެ ހައްގުގައި ވަކާލާތު ކުރާ ބައެއް ކަމުން މި ގައުމުގައި ނާއިންސާފާއި ކުރިމަތިލާން ޖެހިފައި ތިބި މީހުންގެ ހައްގުގައި ވަކާލާތު ކުރަން ޝާހިދަށް ޖެހޭނެ ކަމަށެވެ.\nނިމާލް އިޝާރާތް ކުރެއްވި "ނާއިންސާފު" ގެ ތެރެއިން އެއް މައްސަލައަކީ އިދިކޮޅު ކޯލިޝަންގެ ލީޑަރު އަދި ކުރީގެ ރައީސް އަބްދުﷲ ޔާމީންގެ މައްޗަށް އިއްވާފައިވާ ފަސް އަހަރުގެ ޖަލު ހުކުމެވެ.\nނިމާލް ވިދާޅުވީ އެ ރިޔާސަތުގައި އިންނަވާއިރު ޝާހިދު ތަމްސީލް ކުރައްވަން ޖެހޭނީ އިންސާފާއި އިންސާނީ ހައްގާއި ގައުމުތަކުގެ ހައްގެވެ. އެހެންކަމުން ރައީސް ޔާމީނަށް ކުރިމަތި ކުރުވަމުންދާ އަނިޔާގެ ވާހަކަތައް އެ ރިޔާސަތުގައި ހާމަކުރަން ޖެހޭނެ ކަމަށެވެ.\n"ދިވެހި ދައުލަތް ތަމްސީލް ވާން ވާނެ، އިސްލާމް ދީނުގެ ހައްގުގައި ހުންނަން ވާނީ، ދިވެހި ދައުލަތް އެ ދައުލަތުގެ ގޮތުގައި ބާއްވަން ވަކާލާތު ކުރެވެން ޖެހޭނެ، އަމިއްލަ ގައުމުގައި އޮތް ނާއިންސާފު ވެސް ހާމަ ކުރަން ވާނެ، ރައީސް ޔާމީނަށް ދެވޭ އަނިޔާ ފޮރުވައިގެން ނުވާނެ." ނިމާލް ވިދާޅުވިއެވެ.\nޝާހިދު އެ ރިޔާސަތުގައި ހުންނަވައިގެން ދިވެހި ރައްޔިތުންނަށް ވެސް އިތުރު ފައިދާއެއް ވާނެ ކަމުގައި ނިމާލް ގަބޫލެއް ނުކުރައްވައެވެ. މި ގޮތުން މީގެ ކުރިން ވެސް އެކި ފޯރަމްތަކުން ލިބުނު ބައިނަލްއަގްވާމީ އެހީތައް ގިނަ ކަމަށާއި އެކަމަކު ރައްޔިތުންގެ ބޭނުމަށް އެ ފައިސާ ހޭދަ ކުރެވިފައި ނުވާ ކަމަށް ވިދާޅުވިއެވެ.\n"މީގެ ކުރިން ވެސް ބުނި މިއިން ދުވަހަކު ވެސް ރާއްޖެއަށް ނުލިބޭ ވަރަށް ފައިސާ ލިބިގެން ހިނގައްޖެއޭ، އެތައް ބިލިއަން ޑޮލަރުގެ ވާހަތައް ދެއްކީ، އެކަމަކު އޭގެ ދެ އަހަރު ފަހުން ބަލާލާ ދިވެހި ރައްޔިތުން މިއަދު އެ ތިބި ހާލަތެއް،" ނިމާލް ވިދާޅުވިއެވެ.\nމިއީ އދ. ގެ މިހާ އިސް މާގަމަކަށް ދިވެއްސަކު އިންތިޚާބުވި ފުރަތަމަ ފަހަރެވެ. މި ކަމުގައި ސަރުކާރު ކޯލިޝަނުން މަރުހަބާ ވިދާޅުވާއިރު އިދިކޮޅު ކޯލިޝަންގެ ބޭފުޅުން ގެންދަވަނީ ދިވެހި ދައުލަތުގެ ހިމާޔަތުގައި ޝާހިދު މަސައްކަތް ކުރައްވަން އިލްތިމާސް ކުރައްވަމުންނެވެ.\nޖޫން 9, 2021 20:44\nކަލޭ ގެ ކޮރަފްޓް ވާހަކަ ވެސް ހާމަ ކުރާނެ.\nޖޫން 9, 2021 21:04\nޖޫން 9, 2021 21:09\nޔާމީނު ޖަލުގައި ހުރީމަ އެކަނިތަ ނާއިންސާފަކީ ؟ ޔާމީނު ވެރިކަމުގައި ޖަލަށް ލި އެންމެންނަކީ ހަމަ އިންސާފުން ޖަލަށް އަޅާލި ބައެއްތަ ؟ ކަލޭގެ ލަދުހާތް މަދަސް ތީ ބޮޑުވަރު !\nޖޫން 9, 2021 23:27\nމާލެ80 ނަމްބަރު ފިހާރަ ކައިރީ މާ ސިންގާ ދެ ވަގު މީހުންނަށް ދުއްޕާން ކޮށް ފިހާރަ ތައް ލޫޓުވަމުން ގޭގޭ ދޮރު ވައްޓަމުން މިރެ ޔާ ރޭ ގަވެސް އެބަހަރަގެން ދުވޭ ރައްޔިތު މީހާ ގެދޮރާ މުދާ ސަލާމަތް ކުރުމަށް ސަމާލު ކަންދީ މި ގައުމުގައި ގާނޫނު ހިގާނީ ތޮށަލި ދުޅަޔައްކަން ދަނެ ބިސްމި ކިޔާފައި ގެތަކުގެ ދޮރުލައްޕާ\nޖޫން 9, 2021 23:51\nޔާންޓޭގެ ވިޔާނުދާ ވާހަކަތޯ؟\nޖޫން 10, 2021 00:48\nޖޫން 10, 2021 00:55\nނިމާލުގެ ވައްކަމުގެ ވާހަކަވެސް ދައްކަންވާނެ..\nޖޫން 10, 2021 05:54\nޔާމީން ވެރިކަމުގަވެސް މީހުން ޖލށްލިގޮތް ވެސް ހާމަކުރަން ޖެހޭނެ. ލަދެެެޢއއއއއހަޔާތެޢްވެސް ނެތްސޮރެޢް\nޖޫން 10, 2021 11:16\nކޯބާ ކާލިލާރިގަޑު ޑޮލަރުގަންނަންތަ\nޖޫން 13, 2021 17:59\nނާއިންސާފާއި ވައްކަމުގެ ވާހަކަ ދެއްކެންވާނެ ތި އީވެސް ލަދުހު ކުޑަ މީހެއްވީމާ ހަދާންވާނެ ދޯ ނިމިދިޔަ ސަރުކާރުގައި ހަވާލުވާ ކޮންމެ މުއައްސަސާއެއް ބޮޑުތަނުން ފޮޅިއްސާލި ކަން ނުދަންނަ ދިވެއްސަކު ނުހުނނަަނެކަނ އެގޭ ދޯ


Hinnavaru2counciloraku MDP soikoh, councilge majority MDP ah\nހިންނަވަރު ދެ ކައުންސިލަރަކު އެމްޑީޕީއަށް ސޮއިކޮށް، ކައުންސިލްގެ މެޖޯރިޓީ އެމްޑީޕީއަށް\nކައުންސިލްގެ ހަތަރު ގޮނޑި އެމްޑީޕީ\nކައުންސިލްގައި މިހާރު ހިމެނެނީ ޕީޕީއެމްގެ އެންމެ ކައުންސިލަރެއް\nކ. މާލެ 15 މާރޗް 2019 | ހުކުރު 22:35 7,667\nއެމްޑިޕީއާއި ގުޅިވަޑައިގަތް މެމްބަރުން - އާކައިވް\nޅ. ހިންނަވަރު ކައުންސިލްގެ ދެ މެމްބަރަކު އެމްޑީޕީއަށް ސޮއިކޮށް، އެ ކައުންސިލްގެ މެޖޯރިޓީ އެ ޕާޓީން ހޯދައިފިއެވެ.\nރައްޔިތުންގެ މަޖިލީހުގެ އިންތިހާބުގައި ހިންނަވަރު ދާއިރާއަށް އެމްޑީޕީގެ ޓިކެޓްގައި ވާދަކުރައްވާ ޖީހާން މަހުމޫދުގެ ކެމްޕެއިން އިފްތިތާހު ކުރުމުގެ ޖަލްސާގައި ވަނީ ޕީޕީއެމަށް ނިސްބަތްވާ ހަތަރު މެމްބަރެއް އެމްޑީޕީއަށް ސޮއިކޮށްފައެވެ. އޭގެތެރޭގައި ޕީޕީއެމްގެ ޓިކެޓްގައި ކައުންސިލަށް ހޮވިވަޑައިގަތް މުހައްމަދު ސޯލިހު އަދި ކައުންސިލް މެމްބަރު އާދަމް އަނީޒް ވަނީ އެމްޑީޕީއާ ގުޅިވަޑައިގެންފައެވެ. އަދި ޕީޕީއެމްގެ އިސް ދެ އެކްޓިވެސްޓެއް ވަނީ އެމްޑީޕީއާ ގުޅިވަޑައިގެންފައެވެ. ހާއްސަ އައިޓަމެއްގެ ގޮތުގައި ހުކުރު ދުވަހުގެ ރޭ ބޭއްވި ކެމްޕެއިން ޖަލްސާގައި އަލަށް ސޮއި ކުރި ކެންޑިޑޭޓުންގެ ފޯމާއި ހަވާލުވެވަޑައިގެންނެވީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުއެވެ.\nހިންނަވަރު ކައުންސިލްގެ ދެ މެމްބަރަކު އެމްޑީޕިއަށް ސޮއި ކުރެއްވުމުން، އެ ކައުންސިލްގެ ސާފު އަގުލަބިއްޔަތު އެމްޑީޕީއަށް ވަނީ ލިބިފައެވެ. އެ ދެ މެމްބަރުންނާ އެކު، އެ ރަށު ކައުންސިލްގައި މިހާރު ހިމެނިވަޑައިގަންނަވަނީ އެމްޑީޕީގެ ހަތަރު ކައުންސިލަރުންނާއި ޕީޕީއެމް ކައުންސިލަރެކެވެ.\nރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު، ފާއިތުވި 25 އަހަރު ދިފާއު ކުރެއްވި ހިންނަވަރު ދާއިރާގެ ގޮނޑިއަށް އެމްޑީޕީން ވާދަކުރާނެ ކެންޑިޑޭޓަކު ހޮވުމަށް ބޭއްވި ޕްރައިމަރީން ބޮޑު ތަފާތަކުން ޖީހާން މަހްމޫދު، ކާމިޔާބު ކުރެއްވީ ހަތަރު ކެންޑިޑޭޓުންނާ ވާދަކޮށް، 103 ވޯޓުގެ ތަފާތުންނެވެ.


ނަމޫނާ ލިޔުން – ދަރިން ނުލިބެނީ ކީއްވެ؟ – Uthuru Oivaru\nފުރަތަމަ ސަފުހާ / އާޓިކަލް / ނަމޫނާ ލިޔުން – ދަރިން ނުލިބެނީ ކީއްވެ؟\nUO Webmaster 26/05/2017\tއާޓިކަލް, ސިއްޙަތު ކޮމެންޓު ކުރައްވާ 121 ވިޔު\n“އަޅަމެންގެ ވެރިރަސްކަލާކޯ އެވެ. އިބަރަސްކަލާނގެ ހަޟުރަތުން، ހެޔޮލަފާ ރަނގަޅު ދަރިފަސްކޮޅެއް އަޅަމެންނަށް ދެއްވާނދޭވެ.” ދެމަފިރިން ދުއާ ކުރެ އެވެ. ލޮލުން ކަރުނަ ހުސްވެ ވަރުބަލި ވަންދެނެވެ. ދަރިއެއް ލިބުމަށް އެދި ރޯރުއިމާއި، ކުރާ ހިތާމަ އާއި، އުފަލާ ބުރަ މޮޅަށް ދެނެވޮޑިގެންވާނީ މާތްﷲ ކަން ޔަގީނެވެ. ކެއުމަށް އެތައް ބަދަލެއް ގެނެސްފި އެވެ. ފައިދާހުރި މޭވާ އާއި ތަރުކާރީ އާއި، މަހާއި ފެހިކަން ގަދަ ފަތްޕިލާވެލި ކެއުމުގައި ބޭނުންކުރެ އެވެ. ފަތިހު ހިނގާލަން ދެ އެވެ. ކަސްރަތު ކުރެ އެވެ. އެތައް ޑޮކްޓަރުންނަށް ދައްކައި އެތައް ބޭހެއް ކައެވެ. ސިގިރޭޓް ހުއްޓާލިތާ ކޮން ދުވަހެއް ހެއްޔެވެ؟ ކޮފީއަކަށް އަރާނުލާތާ ކޮންދުވަހެއް ހެއްޔެވެ؟ ލިބޭހާ ލާރި ޚަރަދުކުރަނީ ދަރިޔަކު ލިބޭތޯ ފަރުވާ ކުރުމުގަ އެވެ. ނަމަވެސް އަދިވެސް މަންމާއޭ ކިޔާ ގޮވައެއް ނުލައެވެ. ބައްޕަ ގަޔަކަށް ހީހެއް ނުލައެވެ. ދަރިން ނުލިބުމަކީ ކޮބައިބާއެވެ؟\nއަންހެންމީހާ ބުންޏެވެ. “މޭވާ ނާޅާގަހެއް ހައްދަން ބޭނުންވާނީ ކާކު ހެއްޔެވެ؟ އަމުދުން މަލެއް ވެސް ނޮފޮޅޭ ގަހެއް ބޭނުން ވާނީ ކޮން ޑަރޯގާއެއް ހެއްޔެވެ؟” “ތިހެން ނުބުނޭ . ތިޔަ ބުނާ ޑަރޯގާ މި ހުރީ.. ކައިރީގައި މިހުރީ،” ފިރިމީހާ އަސަރާއެކު ޖަވާބު ދިނެވެ. “ކޮންމެ ފަހަރަކު ގޮވާން ކަނޑާކަށެއް ވެސް ނުލިބޭ. އޭގެ މާނަ އަކީ ދެން ފަސްގަނޑު ނުޖަހާށޭ ވެސް ނޫން،” އެ އަޑުގައި ވަނީ ހިތްދަތިކަމެވެ.\n“ހިތް ކުދިކުދި ވެއްޖެ. ކޮންމެ ފަހަރަކު ވެސް ޑޮކްޓަރަށް ދައްކަނީ ވަރަށް ފޮނި އުންމީދުގައި. އެކަމަކު ނުކުންނައިރު މި ހުންނަނީ ދެ ލޯ ފެންކަޅިވެފައި. ނަމަވެސް ބުނަން ހެއްޔެވެ؟ ތި ފަދަ ހިތްވަރުގަދަ ފިރިއަކު ލިބުނީތީވެ އަހަރެން ވަރަށް އުފާވޭ،” “ހިތްވަރުގަދަ ނުކޮށް މަ ކުރާނީ ވަކި ކީއް؟ މި ފަހަރު އަހަރެންނަށް ވެސް އެ ދިނީ ބޭސް. ދައްކަވަން ހުރި ތަނެއް ދައްކަވާނެ. އިރާދާކުރެއްވިއްޔާ ހިތްވަރު އެލުވައެއް ނުލާނަން،” އެ ދެމަފިރިން އަޒުމް އާކުރި އެވެ. ހިތްވަރުގަދަ ކުރި އެވެ.\nބައެއް ފަހަރު ކުޅިވަރު ކުޅެ އުޅުމުގައްޔާއި އެކްސިޑެންތަކުން ލަދުވެތި ގުނަވަން ހިމެނޭ ސަރަހަށްދަށް ލިބޭ ގެއްލުންތަކުގެ ސަބަބުން ވެސް ދަރީން ލިބުމަށް ދަތިވާ ގޮތް ވެ އެވެ. އެހެންކަމުން ކުޅިވަރު ކުޅެ އުޅުމުގައި “މަރަށް” ކުޅުމުގެ ސިޔާސަތު ނުގެން ގުޅޭށެވެ. ދުއްވާ އެއްޗެހި ދުއްވާއިރުގައި، އެންމެންގެ ސަލާމަތާއި ރައްކާތެރިކަމަށްޓަކައި ހަދާފައިވާ ގާނޫނާއި ގަވާއިދުތަކަށް ބޯލަބާށެވެ.\n“ކިހާ ވަރަކަށް ދުއްވިއްޖެ! ކިހާ ދަތުރެއް ކުރެވިއްޖެ؟ އަހަރެމެން މިހާރު ވަރުބަލި ވެއްޖެ. މޮޔަވާ ހިސާބަށް ގޮސްފި. އުމުރު ހުސް މިވަނީ ދަރިޔަކު ލިބުން އެދި މަސައްކަތް ކުރާތާ. އަހަރެމެންގެ ނަސީބުގައި ދަރިއަކު ހަމަ ނެތީ ހެއްޔެވެ؟” ހިތުގައި ޖެހިފައިވާލެއް ބޮޑުކަމުން އެ ދެމަފިރީންނަށް ބުނެވުނެވެ.


BREAKING NEWS: Kulhudhuffushi Gai Nurakkaatheri Accident Eh Hingai Meehaku Serious Haalathugai - Vaguthu\nކުޅުދުއްފުށީގައި ނުރައްކާތެރި އެކްސިޑެންޓެއް ހިނގައި މީހަކު ސީރިއަސް ހާލަތުގައި\nކުޅުދުއްފުށީގައި ނުރައްކާތެރި އެކްސިޑެންޓެއް ހިނގައި މީހަކަށް ސީރިއަސް އަނިޔާތަކެއް ވެއްޖެއެވެ.\nމައުލޫމާތު ލިބިފައިވާ ގޮތުގައި މި އެކްސިޑެންޓް ހިނގާފައިވަނީ އެރަށު އަމީނީ މަގުން، ޒޯން ސްޓޭޑިއަމާއި އަފީފުއްދީން ސްކޫލާ ދިމާލުގައެވެ.\nމި އެކްސިޑެންޓް ހިނގާފައިވަނީ ދެ ސައިކަލު ޖެހިގެންކަމަށްވާއިރު، އެއް ސައިކަލު ދުއްވަން އިނީ މެދު އުމުރުގެ ފިރިހެނެއްކަމަށް މައުލޫމާތު ލިބެއެވެ. އަދި، އަނެއް ސައިކަލު ދުއްވަން އިނީ ޒުވާން އަންހެނެއްކަމަށްވެސް ވަނީ މައުލޫމާތު ލިބިފައެވެ.\nމި އެކްސިޑެންޓުގައި ބޮޑަށް އަނިޔާވެފައިވަނީ މެދު އުމުރުގެ ފިރިހެން މީހާއަށްކަމަށްވާއިރު، އޭނާގެ ބޯ ފަޅައިގެން ގޮސް އެހެން ބައެއް އަނިޔާތައްވެސް ވަނީ ވެފައެވެ. މައުލޫމާތު ލިބިފައިވާ ގޮތުގައި އެމީހާއަށް މިހާރު ފަރުވާ ދެމުން ދަނީ ކުޅުދުއްފުށީ ރީޖަނަލް ހޮސްޕިޓަލުގެ އައިސީޔޫގައެވެ.\nމަންޒަރު ދުށް ބައެއް ފަރާތްތަކުން ބުނި ގޮތުގައި މި އެކްސިޑެންޓް ހިނގާފައިވަނީ މި ފިރިހެން މީހާ ދުއްވާފައި ދިޔަ ސައިކަލު، އެތަނުން ދިޔަ އަންހެނެއްގެ ސައިކަލުގައި ޖެހުމުންކަމަށެވެ. އަދި، ސައިކަލު ޖެހުމުން، ފިރިހެން މީހާއަށް އޭނާގެ ސައިކަލު ކޮންޓްރޯލް ނުކުރެވުނުކަމަށާއި ކޮންޓްރޯލް ނުކުރެވުމުން ގޮސް ޖެހުނީ ދުވާރު މަތީގައެވެ. އަދި، އެމީހާގެ ބޯފަޅައިން ގޮސްފައިވަނީ ދުވާރު މަތީގައި ޖެހި، ސްޓޭޑިއަމްގެ ގޭޓު ތިރީ ކޮންކްރީޓް ގަނޑުގައި ޖެހިގެންކަމަށްވެސް އެފަރާތްތަކުން ބުންޏެވެ.\nމިކަން ހިނގާފައިވަނީ މިއަދު މެންދުރު 12 ޖަހާކަށް ހާއިރުކަމަށްވާއިރު، އެވަގުތަކީ އެސަރަޙައްދުގައި ހުންނަ ސްކޫލު ކައިރިއަށް ގިނަ ބަޔަކު ޖަމާވާ ވަގުތެކެވެ.\nއިއްޔެ އައްޑޫ ސިޓީގައިވެސް ވަނީ ނުރައްކާތެރި ދެ އެކްސިޑެންޓެއް ހިނގާފައެވެ.\nކުޅުދުއްފުށި ސިޓީއަކަށް ބަދަލުކުރާނެ ތާރީޚެއް އަދި އަންގާފައެއް ނެތް\nޖުލައި 12, 2018 14:11\nރަގަޅޭ ރަގަޅޭ އަދިވެސް މަގުގަ ތާރު ނޭޅިގެން އުޅޭ!\nޖުލައި 12, 2018 14:29\nކިހާ ރަނގަޅު، މިހާރު މަގު ގޯސްމިވީ، މިގޮތަށް އަޅުގަނޑުމެންގެ ވިސްނުން ހުރެގެން ދުވަހަކުވެސް ކަމެއް ރަނގަޅު ނުވާނެ،\nޖުލައި 12, 2018 14:37\nމަގުގަ ތާރު އެޅުމެއްނޫން މަސްއަލައަކީ\nތާރު އަޅައިން ވާކަމެއް ނޫން އެޔަކީ..ވާން ހުރި ކަމެއް ވާނެ..


BREAKING: Ithuru6Meehaku Positiveve, Jumal Adhadhu 551 Ah | Hathaavees\nއިތުރު6މީހަކު ޕޮޒިޓިވްވެ، ޖުމްލަ އަދަދު 551 އަށް\nރާއްޖެއިން ކޮވިޑް19 އަށް އިތުރު6މީހަކު ޕޮޒިޓިވްވެއްޖެއެވެ.\nހެލްތު ޕްރޮޓެކްޝަން މިއަދު ކުރި ޓްވީޓެއްގައި ވަނީ 10 މީހަކު ޕޮޒިޓިވްވި ކަމަށެވެ. ނަމަވެސް އެއީ މިރޭ ނޭޝަނަލް އިމަޖެންސީ އޮޕަރޭޝަން ސެންޓަރުން ނޫސްވެރިންނާއި ބައްދަލުކުރިއިރު ޕޮޒިޓިވްވި ކަމަށް ބުނާ ހަތަރު މީހުންނާއި ލައިގެންނެވެ.\nމިއަދު ރައީސް އިބްރާހީމް މުހައްމަދު ސޯލިހު ގައުމާއި މުހާތަބު ކުރައްވަމުން ވިދާޅުވީ 14 މީހަކު ޕޮޒިޓިވްވި ކަމަށެވެ. އެއާއި އެކު މިއަދު މުޅި ޖުމްލަ 24 މީހަކު މިވަނީ މި ބައްޔަށް ރާއްޖެއިން ޕޮޒިޓިވްވެފައެވެ. މިއަދު ފަހުން ޕޮޒިޓިވްވި މީހުންގެ ތެރޭގައި ހިމެނެނީ ފަސް ދިވެހިންނާއި ފަސް ބަންގްލަދޭޝް މީހުންނެވެ.\nމިއާއި އެކު މުޅި ރާއްޖެއިން މި ބައްޔަށް ޕޮޒިޓިވްވި މީހުންގެ އަދަދު މިވަނީ 551 އަށް އަރާފައެވެ.


Mi aharu Rajjey ge investment tah ithuruvaane: IMF\nމި އަހަރު ރާއްޖޭގައި އިންވެސްޓްމަންޓްތައް އިތުރުވާނެ: އައިއެމްއެފް\nރާއްޖެއަށް ޒިޔާރަތްކުރި އައިއެމްއެފްގެ ވަފުދުން މީޑިއާއަށް މައުލޫމާތު ދެއްވަނީ: މި އަހަރު އިގްތިސާދު ކުރިއަރާނެ ކަމަށް އެ ޖަމިއްޔާއިން ދެކޭ- އަވަސް ފޮޓޯ: އަހުމަދު ޝުރާއު\nމި އަހަރު ރާއްޖޭގެ މައިގަނޑު ސިނާއަތްތަކަށް ކުރިއެރުން ލިބި އިންވެސްޓްމަންޓްތައް އިތުރުވާނެ ކަމަށް އިންޓަނޭޝަނަލް މަނިޓަރީ ފަންޑް (އައިއެމްއެފް) އިން ބުނެފި އެވެ.\nއައިއެމްއެފް އިން ނެރުނު ބަޔާނެއްގައި ބުނި ގޮތުގައި މި އަހަރު ރާއްޖޭގެ ޓޫރިޒަމް ދާއިރާ ފުޅާވެ، އިމާރާތް ކުރުމުގެ ދާއިރާ ކުރިއަރައި އިންވެސްޓްމަންޓްތައް އިތުރު ވެގެންދާނެ އެވެ.\nރާއްޖޭގެ އިގްތިސޯދު ދިރާސާ ކުރުމަށްފަހު އައިއެމްއެފް އިން ބުނެފައިވާ ގޮތުގައި އިންފްލޭޝަން މަތި ނަމަވެސް ރާއްޖޭގެ އިގްތިސޯދީ ކުރިއެރުން ހުންނާނީ 6.5 ޕަސެންޓުގަ އެވެ. ރާއްޖޭގައި މިދިޔަ އަހަރު އިގްތިސޯދު ކުރިއެރުން ހުރީ 7.5 ޕަސެންޓުގަ އެވެ.\nއައިއެމްއެފް އިން ބުނެފައިވާ ގޮތުގައި ރާއްޖޭގައި އާ ސަރުކާރުން ފަށާ އުމްރާނީ ތަރައްގީގެ އާ މަޝްރޫއުތަކާއެކު، ކަރަންޓު އެކައުންޓުގެ ޑެފިސިޓް ކުޑަ ކުރެވޭނެ އެވެ. ނަމަވެސް އާ ސަރުކާރުގެ ސިޔާސަތުތަކާއެކު ވެސް ހަރަދުތައް އިތުރުވެގެންދާނެ ކަމަށް ބެލެވެ އެވެ. އަދި ޓެކްސްގެ ނިޒާމު އިސްލާހުކޮށް ކަނޑައަޅާ އާ އުސޫލުތަކާއެކު ދަރަންޏަށް ލުޔެއް ލިބޭނެ ކަމަށް ބެލެވެ އެވެ.\nއެ ޖަމިއްޔާ އިން ވަނީ ސަރުކާރު ކުންފުނިތަކުގެ ހިންގުން މިހާރަށް ވުރެ ހަރުދަނާ ކުރުމަށް ސަރުކާރަށް ލަފާ އަރުވާފަ އެވެ.\nއައިއެމްއެފް އިން ވަނީ ދަރަނި މެނޭޖު ކުރުމަށް ސަރުކާރުން ގާއިމް ކޮށްފައިވާ ސޮވެރިން ޑިވްލޮޕްމަންޓް ފަންޑް (އެސްޑީއެފް) އަށް ތައުރީފު ކޮށްފަ އެވެ. ނަމަވެސް އެ ޖަމިއްޔާ އިން ބުނެފައިވާ ގޮތުގައި މި ފަންޑު ބެލެހެއްޓުމުގައި މަރުކަޒީ ބޭންކް އަށް އެހީތެރިކަން ބޭނުންވެ އެވެ.\nއައިއެމްއެފް އިގްތިސޯދު ޓޫރިޒަމް + އިމާރާތް ކުރުން


BREAKING: Miadhu 99 meehun covid ah positive ve 174 meehun balin rangalhu vi | ThePress\nމިއަދު 99 މީހުން ކޮވިޑަށް ޕޮޒިޓިވްވެ 174 މީހުން ބަލިން ރަނގަޅުވި\n16 September 2020, 22:03\nކުޑަކުއްޖެއްގެ ހަށިގަނޑުން ކޮވިޑް-19އަށް ސާމްޕަލް ނަގަނީ--\nމިއަދު ކޮވިޑަށް 99 މީހުން ޕޮޒިޓިވްވެ 174 މީހުން ބަލިން ރަނގަޅު ވެފައިވާ ކަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ބުނެފިއެވެ.\nއެޗްޕީއޭ އިން ބުނީ މިއަދު ކޮވިޑަށް ޕޮޒިޓިވްވި 99 މީހުންގެ ތެރޭގައި މާލެ ސަރަހައްދުން ޕޮޒިޓިވް ވި 92 މީހަކާއި އަތޮޅު ތެރެއިން ޕޮޒިޓިވް ވި7މީހެކެވެ. އެގޮތުން މިއަދު ޕޮޒިޓިވްވެފައި ވަނީ 65 ދިވެހިންނާއި 34 ބިދޭސީންނެވެ.\nމިއަދު ޕޮޒިޓިވްވި 99 މީހަކާއި އެކު ރާއްޖެއިން ޕޮޒިޓިވްވި މީހުންގެ ޖުމްލަ އަދަދު ވަނީ 9427 އަށް އަރާފައެވެ. މިއަދު ބަލިން ރަނގަޅުވި 174 މީހުންނާއެކު ބަލިން ރަނގަޅުވި ޖުމްލަ މީހުންގެ އަދަދު ވަނީ 7903 އަށް އަރާފައެވެ.\nމިހާރު ހޮސްޕިޓަލުގައި 115 މީހަކަށް ފަރުވާ ދެމުން ދާއިރު އައިސޮލޭޝަން ފެސިލިޓީތަކުގައި ތިބީ 727 މީހުންނެވެ.\nމިހާތަނަށް އައި އިރު ރާއްޖެއިން ކޮވިޑް ބަލީގައި 33 މީހަކު ވަނީ ނިޔާވެފައެވެ. އަދި ޕޮޒިޓިވްވެފައި ވަނިކޮށް6މީހަކު ނިޔާވެފައި ވާއިރު، އެމީހުން ނިޔާވެފައި ވަނީ ކޮވިޑްގައި ނޫން ކަމަށް ވަނީ ނިންމާފައެވެ.\nމިވަގުތު އެކްޓިވް ކޭސްގެ ގޮތުގައި 20 ރަށަކާއި 29 ރިސޯޓެއް ވާއިރު، ރިސޯޓުތަކުން ހިމެނެނީ 20 ޓޫރިސްޓަކާއި 47 ސްޓާފުންނެވެ.\nރާއްޖޭގައި މިވަގުތު އެކްޓިވް ކޭސް ފެނިފައިވާ ރަށްރަށުގެ ތެރޭގައި ހިމެނެނީ ހއ އަތޮޅުން ދިއްދޫ އާއި އިހަވަންދޫއާއި ކެލާ، ހދ. ހިރިމަރަދޫ، ށ. އަތޮޅުން މިލަންދޫ ފީވަށް، ނ. އަތޮޅުން މަނަދޫ، ރ. އަތޮޅުން ރަސްމާދުއާއި ދުވާފަރު، ޅ. އަތޮޅުން ނައިފަރު، ކ. އަތޮޅުން ހިންމަފުއްޓާއު ހުރާ، ދ. އަތޮޅުން ހުޅުދެލި، ލ. ގަން، ގދ. އަތޮޅުން ހޯޑެއްދޫއާއި ތިނަދޫ، ސ. އަތޮޅުން ގަން އަދި ހުޅުދޫއެވެ.\nމި ރަށްރަށުގެ ތެރެއިން މޮނިޓަރިންގެ ހާލަތުގައި އޮތީ ގދ. ހޯޑެއްދޫ އާއި ގދ. މަޑަވެލި ކަމަށް އެޗްޕީއޭއިން ބުނެއެވެ. އަދި ސަރަހައްދީ ކޮވިޑް ފެސިލިޓީތަކުގެ ތެރެއިން އެކްޓިވް ކޭސްތަކަށް ފަރުވާ ދެމުން ދަނީ ށ އަތޮޅު ކޮވިޑް ފެސިލިޓީ އާއި ގއ. ވިލިގިނލި ކޮވިޑް ފެސިލިޓީއެވެ.\nހަބަރު ކޮވިޑް-19 އެޗްއީއޯސީ އެޗްޕީއޭ


Adheeb ah haassa himaayatheh dheveykah neiy: Corrections | Mihaaru\nކްރިމިނަލް ކޯޓުގައި ބޭއްވި އަޑުއެހުމަކަށް ފަހު ކުރީގެ ނައިބު ރައީސް އަހުމަދު އަދީބު ކްރިމިނަލް ކޯޓުން ނިކުމެވަޑައިގަންނަަވަނީ.-- ފޮޓޯ: ހުސެއިން ވަހީދު/ މިހާރު\nއަދީބަށް ޚާއްސަ ހިމާޔަތެއް ދެވޭކަށް ނެތް: ކަރެކްޝަންސް\n18 ޖޫން 2018 - 14:235comments\nއަދީބުގެ އާއިލީ ބައްދަލުވުންތައް މަދުކޮށް، ޚާއްސަ ހިމާޔަތް ނުދޭ ކަމަށް ބުނެ، އެމަނިކުފާނުގެ އަނބިކަނބަލުން މަރިޔަމް ނަޝްވާ ވަނީ ކަރެކްޝަނަލް ސާވިސް އަށް ސިޓީއެއް ފޮނުއްވައި، އަދީބަށް ޚާއްސަ ހިމާޔަތާއި އާއިލީ ބައްދަލުވުންތައް އިތުރު ކޮށްދިނުމަށް އެދިވަޑައިގެންފަ އެވެ.\nނަޝްވާގެ އެދިވަޑައިގަތުމާ ގުޅިގެން، ކަރެކްޝަނަލް ސާވިސް އިން އޭނާ އަށް ފޮނުވި ސިޓީއެއްގައި ބުނީ އަދީބަކީ ސްޕެޝަލް ޕްރޮޓެކްޝަން ދޭން ޖެހޭ ބޭފުޅަކަށް ނުވާތީވެ، އަދީބަށް ޚާއްސަ ހިމާޔަތެއް ދެވެން ނެތް ކަމަށެވެ. އަދި އެހެން ގައިދީންނެކޭ އެއްގޮތަށް އަދީބަށް މަހަކު، އާއިލީ އެއް ބައްދަލުވުން ހަމަޖެހޭނެ ކަމަށް ސިޓީގައި ވެ އެވެ.\nއަދީބަކީ ރައީސް އަބްދުﷲ ޔާމީންގެ ސަރުކާރުގައި ނައިބު ރައީސް ކަން ކުރެއްވުމުގެ އިތުރުން، ރައީސް ޔާމީނާއި ކުރީގެ ރައީސް ޑރ. މުހައްމަދު ވަހީދުގެ ސަރުކާރުގައި ޓޫރިޒަމް މިނިސްޓަރު ކަން ވެސް ކުރެއްވި ބޭފުޅެކެވެ. އެހެންވެ، އަދީބަށް ޚާއްސަ ހިމާޔަތެއް ދޭން ޖެހޭނެ ކަމަށް އާއިލާ އިން ގަބޫލު ކުރެ އެވެ.\nކަރެކްޝަނަލް ސާވިސް އިން ގައިދީންނާ ގުޅޭ ގޮތުން އާންމުކޮށްފައިވާ އުސޫލުގައި ބުނަނީ، ޚާއްސަ ހިމާޔަތުގެ ދަށުން، ކޮންމެ ހަފުތާ އަކު އާއިލީ ބައްދަލުވުމަކާއި ފޯން ކުރުމުގެ ފުރުސަތު ލިބޭނެ ކަމަށެވެ.\nއެގޮތުން، ފޯން ކޯލްގެ ގޮތުގައި ގައިދީންނަށް 10 މިނިޓް ލިބޭއިރު، އެ މީހުން ޚާއްސަ ގޮޅިތަކެއްގައި ބަހައްޓަން ޖެހޭނެ އެވެ. އަދި ވަކި ވަގުތެއް ވަންދެން ގޮޅިން ބޭރަށް ގައިދީން ނެރެ އެވެ.\nކަރެކްޝަނަލް ސާވިސްގެ ސިޓީއާ ގުޅިގެން ނަޝްވާ ވިދާޅުވީ، ސްޕެޝަލް ޕްރޮޓެކްޝަނާއި އިނާޔަތްތައް ހަމަޖައްސައި ނުދެނީ އަދީބަށް އެކަނި ކަމަށެވެ. އަދި އަދީބު ފިޔަވައި، ޖަލަށް ލާފައި ތިއްބެވި ސިޔާސީ ބޭފުޅުންނަށް ސްޕެޝަލް ޕްރޮޓެކްޝަން ލިބޭ ކަމަށް ވެސް ނަޝްވާ ވިދާޅުވި އެވެ.\nއަދީބަށް ސިއްހީ ގޮތުން އެތައް މައްސަލަތަކެއް ދިމާވެފައިވާ ކަމަށް އާއިލާ އިން އަންނަނީ ބުނަމުންނެވެ. އަދީބުގެ ސިއްހީ މައްސަލަތަކުގެ ތެރޭގައި ގްލުކޮމާ ޖެހުމާއި އެތެރެހަށީގައި ސިސްޓެއް އުފެދިފައިވުން ހިމެނެ އެވެ. އެހެންވެ، ބޭސްފަރުވާ އަށް ރާއްޖެ އިން ބޭރަށް ވަޑައިގަތުމުގެ ހުއްދަ އަށް އަދީބު އެދިވަޑައިގެންފައިވެ އެވެ. އެކަމަކު ސަރުކާރުން އެ ހުއްދައެއް ނުދެ އެވެ.\nއަދީބަށް އެކަށީގެންވާ ބޭސްފަރުވާ ނުކޮށްދޭ ކަމަށް އާއިލާ އިން ބުނާއިރު، ސަރުކާރުގެ ރައްދަކީ އެމަނިކުފާނު ބޭސްފަރުވާ އިން މަހްރޫމް ނުކުރާ ކަމަށާއި ރާއްޖެ އިން ލިބެން ހުރި ހުރިހާ ފަރުވާއެއް ދެމުން އަންނަ ކަމަށެވެ.\nއިތުރު ލިޔުންތައް ސިއްހަތު ކޮރަޕްޝަން މާފުށީ ޖަލު ކަރެކްޝަނަލް ސާވިސް އަހުމަދު އަދީބު ކުރީގެ ނައިބު ރައީސް އަދީބު ގައިދީން


April 10 gai Council inthihaabu beyvvumah Raees Nasheed edhivadaigenfi - One Online\n31 ޖަނަވަރީ 2020، މާލެ، ލޯކަލް ކައުންސިލް އިންތިހާބުގެ ކެމްޕެއިން ފެށުމާ ގުޅޭގޮތުން އެމްޑީޕީގެ ރައީސް އަދި ރައްޔިތުންގެ މަޖިލީހުގެ ރައީސް މުހައްމަދު ނަޝީދު މީޑިއާއަށް މައުލުމާތު ދެއްވަނީ--- ވަން ފޮޓޯ މުހައްމަދު އައުޒަމް\nއޭޕްރީން 10 ގައި ކައުންސިލް އިންތިހާބު ބޭއްވުމަށް ރައީސް ނަޝީދު އެދިވަޑައިގެންފި\nމިހާރު ކަނޑައަޅާފައިވާ ތާރީހުގައި ލޯކަލް ކައުންސިލް އިންތިހާބު ބޭއްވުމަށް، ރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު ނަޝީދު އެދިވަޑައިގެންފިއެވެ.\nކައުންސިލް އިންތިހާބާބެހޭ ހާއްސަ ގާނޫނަށް އެންމެ ފަހުން ގެނައި އިސްލާހުގެ ދަށުން، އަންނަ އޭޕްރީލް މަހުގެ 10 ގައި އިންތިހާބު ބާއްވަން އިލެކްޝަންސް ކޮމިޝަން (އީސީ)ން ވަނީ ކަނޑައަޅައިފައެވެ. ނަމަވެސް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ނެރުނު ލޯކަލް ކައުންސިލް އިންތިހާބާ ގުޅޭ ގައިޑްލައިނުގައި ކަންބޮޑުވުންތަކެއް އެބަހުރި ކަމަށާއި އެ ގައިޑްލައިންގައި އިންތިހާބަށް ލުއިތަކެއް ދީފައިވާ ކަމަށް ގަބޫލު ނުކުރެވޭ ކަމަށްވިދާޅުވެ އިންތިހާބު ފަސްކުރަން ރައްޔިތުންގެ މަޖިލީހަށް ހުށަހަޅާނެ ކަމަށް އީސީން އިއްޔެ ވަނީ ބުނެފައެވެ.\nއެކަމާ ގުޅިގެން މަޖިލިސް ރައީސް ނަޝީދު މިއަދު ކުރެއްވި ޓުވީޓެއްގައި ވިދާޅުވީ، "ކައުންސިލްތަކުގެ އިންތިހާބު ލަސް ކުރުމަށް ސަބަބާއި ހުއްޖަތް ހޯއްދެވުމަށްވުރެ ބޮޑަށް އެދެވެނީ މިހާރު އޮތް ދުވަހަށް އެކަން ކުރެވޭނެ އިންތިޒާމެއް ހަމަޖެއްސުމަށް،" ކަމަށެވެ.\nކައުންސިލް އިންތިހާބު ބޭއްވުމަށް އެޗްޕީއޭ އިން އެކުލަވާލަން ޖެހޭ ގައިޑްލައިން އާއްމުކޮށްފައިވާއިރު، އެ ގައިޑްލައިނުގައި އީސީން ހަމަޖައްސަން ޖެހޭ ގިނަ ކަންތައްތަކެއް ވަނީ ފާހަގަކޮށްފައެވެ. އެގޮތުން ޕޮޒިޓިވް ވެފައިވާ މީހުންނާއި ކޮންޓެކްޓުން އަދި ބަލީގެ އަލާމާތްތައް ހުރި މީހުންނަށް ވެސް އެމީހަކު އެވަގުތަކު ހުރި ރަށެއްގައި ހުރެގެން ވޯޓުލެވޭ ގޮތަށް ހަމަޖައްސައިދިނުން ހިމެނެއެވެ.\nއެކަމާ ގުޅިގެން "ވަން އޮންލައިން" އަށް އީސީގެ ރައީސް އަހްމަދު ޝަރީފް ވިދާޅުވީ އެކަމަކީ ގާނޫނީ ގޮތުން ކުރެވޭނެ ކަމެއް ނޫން ކަމަށާއި ވޯޓުލުމުގެ ފުރުސަތު ދެވޭނީ އެމީހަކު ވޯޓުލުމަށް ރަޖިސްޓަރީކޮށްފައިވާ ރަށަކަށް ކަމަށެވެ.\nއެޗްޕީއޭގެ ގައިޑްލައިނުގައިވާ ގޮތުން އިންތިހާބުގެ އިންތިޒާމުތަކަށް އީސީގެ ފަރާތުން ރަށްރަށަށް ދާ މީހުން ވެސް ކަރަންޓީނު މުއްދަތު ފުރިހަމަކުރަން ޖެހޭނެއެވެ. ނަމަވެސް އީސީގެ ފަރާތުން ދަތުރުކުރާ ފަރާތްތަކަށް ހާއްސަ ހުއްދައިގެ ދަށުން ފަސް ދުވަހަށް ވުރެ ދިގު ނޫން މުއްދަތަކަށް މާލެއިން ރަށްރަށަށް ދެވޭނެއެވެ.\nރައްކާތެރިކަމުގެ ފިޔަވަޅުތަކާއެކު ކައުންސިލް އިންތިހާބު ބޭއްވުމުގެ ގައިޑްލައިނުގައި ވަނީ އިންތިހާބުގެ ކެމްޕޭންގެ ކަންކަން އޮންލައިން ޕްލެޓްފޯމްތަކުގައި ކުރިއަށްގެންދިއުމަށް ބާރު އަޅައިފައެވެ. އަދި ކެމްޕޭން ކުރުމަށް މާލެއިން އަތޮޅުތެރެއަށް ދާނަމަ ކަރަންޓީނުގެ މުއްދަތު ފުރިހަމަ ކުރަން ޖެހޭނެ ކަމަށް ވެސް ވަނީ ބުނެފައެވެ.\nޝަރީފް ވިދާޅުވީ ގައިޑްލައިނުގައި ކަންބޮޑުވުންތައް އެބަހުރި ކަމަށާއި އިންތިހާބަށް ވަކި ލުއިތަކެއް ދީފައިވާ ކަމަށް ގަބޫލު ނުކުރެވޭ ކަމަށެވެ. އަދި ގައިޑްލައިނު އޮތީ އިންތިހާބުގެ ވަރަށް ހަރަދު ބޮޑުވާ ގޮތަށް ކަމަށާއި އިންތިހާބު ބާއްވަން ޖެހޭ މުއްދަތުގައި ނުބޭއްވޭނެތީ އިންތިހާބު ފަސްކުރަން އަންނަ ހަފުތާގެ ތެރޭގައި މަޖިލީހަށް ހުށަހަޅުއްވާނެ ކަމަށް ވިދާޅުވިއެވެ.\n"އިންތިހާބު ބާއްވަން ޖެހޭ މުއްދަތުގައި ނުބޭއްވޭނެ. ކަންބޮޑުވުންތަކާއެކު އިންތިހާބު ފަސްކުރަން އަންނަ ހަފުތާގައި މަޖިލީހަށް ހުށަހަޅާނަން،" ޝަރީފް ވިދާޅުވިއެވެ.\nލޯކަލް ކައުންސިލް އިންތިހާބުގެ ގާނޫނުގައި ބުނާގޮތުން، ކައުންސިލް އިންތިހާބު ބާއްވަން ޖެހެނީ މިދިޔަ އަހަރުގެ އޭޕްރީލް މަހުގެ ހަތަރުވަނަ ދުވަހުގައެވެ. ނަމަވެސް ކޮވިޑް-19ގެ ސަބަބުން ލޯކަލް ކައުންސިލް އިންތިހާބާއި އަންހެނުންގެ ތަރައްގީއަށް މަސައްކަތްކުރާ ކޮމެޓީތަކުގެ އިންތިހާބު އެމަހުގެ 18 އަށް ފަސްކޮށްގެން ވެސް އިންތިހާބެއް ނުބޭއްވުނެވެ. އެއީ ކޮވިޑުގެ ހާލަތު އިތުރަށް ގޯސްވެ، ސިއްހީ ކުއްލި ނުރައްކަލުގެ ހާލަތު އިއުލާން ކުރުމާ ގުޅިގެންނެވެ.\nނަމަވެސް މިހާތަނަށް އައި އިރުވެސް ކޮވިޑާ ގުޅިގެން އިއުލާންކޮށްފައިވާ އާއްމު ސިއްހަތުގެ ކުއްލި ނުރައްކަލުގެ ހާލަތު އުވާލައިފައެއް ނުވެއެވެ. އެހެންކަމުން އިންތިހާބު ބޭއްވުމާ ގުޅޭ އެއްވެސް ކަމެއް ގާނޫނުގައި ބުނާގޮތުން އީސީއަށް ކުރެވެން ނެތުމުން މިހާރު މިއޮތް ކޮވިޑުގެ ހާލަތުގައި އިންތިހާބު ބޭއްވުމަށް ދިމާވެފައިވާ ގާނޫނީ ހުރަސްތަކަށް ހައްލެއް ހޯދައި، ވީ އެންމެ އަވަހަކަށް އިންތިހާބު ބޭއްވުމަށް "ލޯކަލް ކައުންސިލްތަކުގެ އިންތިހާބުގެ ހާއްސަ ގާނޫނު 2020" އަށް ސަރުކާރުން އިސްލާހު ހުށަހަޅައި މަޖިލީހުން އެ އިސްލާހު ފާސްކުރި އެވެ.\nއަންނަ އެޕްރީލްމަހުގެ 10 ގައި އިންތިހާބު ބޭއްވުމަށް އީސީން ކަނޑައެޅީ އެ އިސްލާހުގެ ދަށުންނެވެ.\nގުޅޭ ޓެގު ސިޔާސީ އިލެކްޝަންސް ކޮމިޝަން ރައްޔިތުންގެ މަޖިލިސް ސްޓެލްކޯގެ މެނޭޖިން ޑިރެކްޓަރު އަހުމަދު ޝަރީފް މަޖިލީހުގެ ރައީސް ލޯކަލް ކައުންސިލް އިންތިޚާބު ލާމަރުކަޒީ ނިޒާމް ލާމަރުކަޒީ ނިޒާމް


ކޯވިޑް-19 : ލުއި ފިޔަވަޅުތަކަށް، ފަރުވާކުޑަކުރުމުގެ ނަތީޖާ ރަނގަޅެއް ނޫން ކޯވިޑް-19 : ލުއި ފިޔަވަޅުތަކަށް، ފަރުވާކުޑަކުރުމުގެ ނަތީޖާ ރަނގަޅެއް ނޫން\nކޯވިޑް-19 : ލުއި ފިޔަވަޅުތަކަށް، ފަރުވާކުޑަކުރުމުގެ ނަތީޖާ ރަނގަޅެއް ނޫން\nވޭތުވެދިޔަ ހަފްތާވެގެންގޮސްފައިވަނީ ކޯވިޑްގެ ނުރައްކާ މުޅި ދުނިޔެއަށްވެސް ބޮޑުވި ހަފްތާއަކަށެވެ. ކޯވިޑްގެ ނުރައްކާ ދުނިޔޭގެ ބޮޑެތި ޤައުމުތަކަށް ބޮޑުވެފައިވާ މިދަނޑިވަޅުގައި ރާއްޖޭގައިވެސް އާބާދީގެ ގޮތުން ކޯވިޑަށް ޕޮޒިޓިވްވާ ނިސްބަތް ކަންބޮޑުވާ ދަރަޖައަކަށް ގޮސްފައިވާކަމުގެ ކަންބޮޑުވުން ސިއްހީ ފަރާތްތަކުން އަންނަނީ ފާޅުކުރަމުންނެވެ.\nކޯވިޑް-19ގެ ޙާލަތު ގޯސްވަމުން އަންނަކަން ކޮންމެ ދުވަހަކުވެސް އަދަދުތަކުން ފެނިދަނީ ހާމަވަމުންނެވެ. އެހެންނަމަވެސް މުޖުތަމަޢުތެރޭގައި ހުރި އެއްވެސް ކަމަކަށް ބަދަލެއް ނާދެއެވެ. މިރޯދަމަހު ރޯދަ ވީއްލުމާއި ތަރާވީސްދަމާއި ކުޅިވަރާއި ސިޔާސީ ޙަރަކާތްތަކާއި ޕާޓީތަކާއި ޙަފްލާތައް އަދިވެސް ބާއްވަމުން އަންނަކަން ފާހަގަކުރެވެއެވެ. ރައްކާތެރިކަމުގެ ފިޔަވަޅުތައް އެޅިނަމަވެސް އޭގެ ފައިދާ ނުކުރަނީ ފިޔަވަޅުތަކަށް ސަމާލުވާންޖެހޭ މިންވަރަށް ނުވެވޭތީކަމަށް ތަޖުރިބާކާރުން ވިދާޅުވެއެވެ.\nކޯވިޑްގެ ދުނިޔޭގެ ތަފާސްހިސާބު ދައްކާގޮތުން މިހާތަށް 152 މިލިއަނަށްވުރެ ގިނަ މީހުންނަށް ބަލިޖެހި 3.2 މިލިއަނަށްވުރެ ގިނަ މީހުން މިބަލީގައި މިދުނިޔެ ދޫކޮށްފިއެވެ. ބަލީގައި މިވަގުތު އެންމެ ގިނަބަޔަކު ޕޮޒިޓިވްވެފައިވާ އެމެރިކާގައި 32 މިލިއަން މީހުންނަށް ބަލިޖެހިފައިވާއިރު އެޤައުމުގެ ކަރވް މަޑުމަޑުން މިހާރުވަނީ ދަށްވާން ފަށާފައެވެ. އެހެންނަމަވެސް ބަލީގެ އިތުރު ވޭރިއެންޓް ފެނި ވެކްސިންއާއެކުވެސް އެމެރިކާގައި ބަލި އާއްމު ޙާލަތަކަށް ނުވަތަ ހާޑް އިމިއުނިޓީއަކަށް ދިޔުމާމެދު މިހާރު ސުވާލު އުފެދިފައިވާކަމަށް އެޤައުމުގެ ކަމާބެހޭ ފަރާތްތަކުންވަނީ ހާމަކުރައްވާފައެވެ. މިއީ ނުރައްކާ ވާހަކައެކެވެ. އެންމެ ކުރިއަރާފައިވާ އަދި ވަޞީލަތުގެ ގޮތުން ބޮޑު ޤައުމެއް މިޤައުމަށް ބަލިން އަރައިގަނެވޭނެ ކަމުގެ އުއްމީދު އަންނަނީ ގެއްލެމުންނެވެ.\nމާލޭގެ މަގެއްމަތީގައި ބަޔަކު ހިނގަނީ .- ފޮޓޯ: މުޙައްމަދު ވަޙީދު / ޕީ.އެސް.އެމް ނިއުސް.\nކޯވިޑް ބަލީގައި މިވަގުތު މުޅި ދުނިޔޭގެ ސަމާލުކަން ހުއްޓިފައިވަނީ ޙާލަތު އެންމެ ގޯސްވަމުން އަންނަ އިންޑިއާއަށެވެ. އަވަށްޓެރި އިންޑިއާގައި ބަލީގެ ނުރައްކާ ބޮޑުވެ މެޑިސިން ހަދަމުން އަންނަ ދަރިވަރުން ޚިދުމަތަށް ނެރެފައިވާއިރު މުޅި ދުނިޔޭގައިވެސް ސިއްޙީ ފަރުވާގައި ކުރިއަރާފައިވާ އިންޑިއާގެ ސިއްޙީ ނިޒާމަށްވަނީ ބޮޑު ލޮޅުމެއް އަރާފައެވެ. އިންޑިޔާއިން ދުވާލެއްގެ މައްޗަށް3ލައްކަ މީހުން ޕޮޒިޓިވްވަމުން އަންނައިރު އެއީ ރާއްޖޭގެ އާބާދީގެ ދެބައިކުޅަ އެއްބަޔަށްވުރެ އިތުރު ޢަދަދެކެވެ. އެޤައުމުގައި ފަރުވާ ދޭނެ އެނދާއި އިންސާނީ ވަޞީލަތާއި އޮކްސިޖަން ނެތި މަގުމަތީގައި އެތައްބަޔަކު އަންނަނީ މަރުވަމުންނެވެ.\nއިންޑިއާގެ ޙާލަތު ގޯސްވުމުގެ ސަބަބުން މުޅި ދުނިޔެއަށްވަނީ އިތުރު ނުރައްކަލަކާ ކުރިމަތިވެފައެވެ. މުޅި ދުނިޔެއަށް ބަލީގެ ދެވަނަ ރާޅެއް އައިސްފައިވާއިރު ކޯވިޑްގެ ފުރަތަމަ6މަސްދުވަހު ކޭސްތައް ފެނުނު މިންވަރަށްވުރެ މިދިޔަ އެއްހަފްތާތެރޭގައި ރިޕޯޓްކޮށްފައިވާ ކޭސްތަކުގެ އަދަދު އިތުރުވެފައިވާކަން ޑަބްލިއުއެޗްއޯގެ ތަފާސް ހިސާބުތަކުން ދައްކައެވެ.\nމިއީ ރާއްޖެ ފަދަ ވަޞީލަތް މަދު ޤައުމުތަކަށް އެހީތެރިވެދޭން ތިބި ދުނިޔޭގެ ބޮޑެތި ބާރުތަކުގެ ހާލަތެވެ. ދުނިޔޭގެ ސިއްޙަތު ޖަމިއްޔާއިން ހާމަކުރައްވާފައިވާގޮތުގައި ބަލީގެ ނުރައްކާ ބޮޑުވެފައިވާ ހުރިހާ ޤައުމަކަށް ކުރިމަތިވެފައިވާ އެންމެ ބޮޑު މައްސަލައަކީ ރައްކާތެރިކަމުގެ ފިޔަވަޅުތަކަށް ބޮޑެތި ލުއިތައް ދިނުމުން އާއްމުން ބަލީގެ ބިރުވެރިކަންމަތިން ހަނދާން ނެތުމެވެ.\nރާއްޖެއިންވެސް ފެނިގެން މިދަނީ މިފަދަ ޙާލަތެކެވެ. އެންމެންވެސް ޝަކުވާކުރަނީ ޚިދުމަތްތައް ލަސްވެގެންނެވެ. ސާމްޕަލްތައް ނަގާނެ ތަންތަން ނެތުމާއި ނަތީޖާ ލަސްވެގެންނެވެ. ބައްޔަށް ފަރުވާ ދޭނެ މީހުންގެ ޢަދަދު ރާއްޖޭގައި މަދުއިރު ބަލި ދެނެގަތުމަށް ސާމްޕަލް ނެގުމަށްވެސް މަސައްކަތްކުރަމުން އައީ ވޮލަންޓިއަރުންނެވެ. ސިއްޙީ ޚިދުމަތްތެރިން ވަރުބަލި ވެފައިވާކަމާއި މުޅި އާބާދީއަށް ބޭނުންވާ ވަރަށް ޑޮކްޓަރުންނާއި ނަރުހުން ނެތްކަން އަންނަނީ ހާމަކުރައްވަމުންނެވެ. އެއްފަހަރާ ބަލި ޖެހޭ ނިސްބަތް އިތުރުވެއްޖެނަމަ ފަރުވާ ދޭނެ ވަޞީލަތްތައް ނެތްކަން ސިއްހީ ފަރާތްތަކުން ތަކުރާރުކޮށް އަންނަނީ ހާމަކުރައްވަމުންނެވެ.\nރާއްޖޭގައި ކޯވިޑަށް ފަރުވާދިނުމަށް ސެންޓްރަލް އޭރިއާގައި ވަޞީލަތްތަކާއެކު ހުރީ 249 އެނދެވެ. މިވަގުތުވެސް 170އަށްވުރެ ގިނަ މީހުން އެޑްމިޓްކޮށްގެން ފަރުވާދެމުން އަންނައިރު މިއަދަދު މަދުވެފައިވަނީ އެޑްމިޓްކުރަންޖެހޭ މީހުންގެ އަދަދު އިތުރުވުމުގެ ސަބަބުން އެޑްމިޝަން ކްރައިޓީރިއާ ބަދަލުކޮށްގެންނެވެ. ގޮތް ނޭނގޭ ބައްޔެއްގެ ތެރޭގައި ތިބި ދަނޑިވަޅެއްގައި މިއީ ބިރުވެރި ވާހަކަތަކެކެވެ. ބަލި އިތުރުވެގެންދަނީ ކުއްލިއަކަށެވެ. އެފަދަ ދަނޑިވަޅެއްގައި ކަމާބެހޭ ފަރާތްތަކާމެދުގައާއި ކަންކަން އިންތިޒާމުވަމުންދާ ގޮތާމެދު ކިތަންމެ ޝަކުވާއެއް ކުރިނަމަވެސް ބަދަލެއް ނާންނާނެއެވެ. މިއީ ޙާލަތު ގޯސްވެފައިވާ ޤައުމުތަކުން ފެނިފައިވާ ހަގީގަތެވެ. މިއީ ސިއްޙީ ކުއްލި ނުރައްކަލެކެވެ. މިކަމަށް ފާޑުކިޔުމާއި ބަސްބުނަން އިނގޭނީ ސިއްޙީ މާހިރުންނަށެވެ. އެހެން ފަރާތްތަކުން ބަސްބުނެ ގޮތް ނިންމަން ވެއްޖެނަމަ ކުރިމަތިވާނީ ބޮޑެތި ޤައުމުތަކުން މިއަދު އެފެންނަ ޙާލަތެވެ.


Male' dhaairaa thah ithuru kurumaa medhu gotheh nimmun Party thakah | Mihaaru\nރައްޔިތުންގެ މަޖިލީހުގެ މާލޭ ދާއިރާތައް ކަނޑައެޅުމާ ގުޅޭ ގޮތުން އީސީން މެމްބަރުންނާ މަޝްވަރާ ކުރަނީ. --ފޮޓޯ: އަހްމަދު ނިޝާތު/މިހާރު\nމާލޭގެ ދާއިރާތައް އިތުރުކުރުމާ މެދު ގޮތެއް ނިންމުން ޕާޓީތަކަށް\n18 އޮކްޓޯބަރ 2018 - 13:48 29 comments\nމަޖިލިސް އިންތިޚާބު އަންނަ މާޗް މަހުގެ ތެރޭގައި ބާއްވަން އީސީން އަންނަނީ މަސައްކަތް ކުރަމުންނެވެ. ރައްޔިތުންގެ މަޖިލީހުގައި 85 މެމްބަރުން މިހާރު ތިއްބަވާއިރު މާލޭގެ 13 ދާއިރާއަކުން މެމްބަރުން ތިއްބަވަ އެވެ. ދާއިރާގެ އަދަދު 14 ނުވަތަ 15 އަށް އިތުރުކުރަން ބޭނުންވާ ނަމަ އެ ފުރުސަތު އޮތް ކަމަށް އީސީން ބުންޏެވެ.\n"ޕާޓީތަކުން ކަނޑައަޅަންވީ މިހާރު އޮތް އަދަދަށް ދާއިރާތައް ބާއްވާނީތޯ ނުވަތަ ދާއިރާތައް އިތުރުކުރާނީތޯ. މި މަހުގެ 21 ގެ ކުރިން ގޮތެއް ނިންމުމަށް އަޅުގަނޑުމެން ވާނީ ޕާޓީތަކަށް ސިޓީ ވެސް ފޮނުވާފައި،" އީސީގެ މެމްބަރު އަހްމަދު އަކްރަމް ވިދާޅުވި އެވެ.\nއީސީން ބޭއްވި ބައްދަލުވުމުގައި މާލޭ ދާއިރާތަކުގެ ބައެއް މެމްބަރުން ބައިވެރިވެވަޑައިގަންނަވަނީ. --ފޮޓޯ: އަލީ ނިޝާތު/މިހާރު\nމާލޭގެ ދާއިރާތައް ކަނޑައެޅުމާ ގުޅޭ ގޮތުން ޚިޔާލު ހޯދަން އެ ކޮމިޝަނުން މިއަދު ވަނީ މަޖިލީހުގައި މާލެ ތަމްސީލް ކުރައްވާ ބައެއް މެމްބަރުންނާ އެކު މިއަދު ބައްދަލުވުމެއް ވެސް ބާއްވަވައިފަ އެވެ. އެ ބައްދަލުވުމުގައި އިދިކޮޅު ގިނަ މެމްބަރުންތަކެއް ބައިވެރިވެވަޑައިގެންނެވިއިރު، ވެރިކަން ކުރާ ޕީޕީއެމްގެ މެމްބަރުންގެ ތެރެއިން ބައިވެރިވެވަޑައިގަތީ މަޖިލީހުގެ ނައިބު ރައީސް އަދި ހުޅުހެންވޭރު ދާއިރާގެ މެމްބަރު ރީކޯ މޫސާ މަނިކު އެކަންޏެވެ.\nމާލޭގެ ދާއިރާތައް ތަމްސީލްކުރައްވާ ބައެއް މެމްބަރުން އިލެކްޝަންސް ކޮމިޝަންގައި. --ފޮޓޯ: އަލީ ނިޝާތު/މިހާރު\nދާއިރާތައް އިތުރުކުރުމާ މެދު ގޮތެއް ކަނޑައަޅައި އަންގަން ޕާޓީތަކަށް އީސީން ވަނީ ސިޓީ ވެސް ފޮނުވައިފަ އެވެ.\nއިތުރު ލިޔުންތައް އެމްޑީޕީ ސަރުކާރު ރައްޔިތުންގެ މަޖިލިސް އަދާލަތު ޕާޓީ އިލެކްޝަންސް ކޮމިޝަން ޖުމްހޫރީ ޕާޓީ ޕީޕީއެމް ރައްޔިތުންގެ މަޖިލީހުގެ އިންތިޚާބު 2019


ވަޒީފާގެ ފުރުޞަތު: ސީނިއަރ ޕްރޮކިއުމަންޓް އޮފިސަރ\nޤާނޫނު ނަންބަރު 2013/10 (އާބިޓްރޭޝަނުގެ ޤާނޫނު) ގެ 75 ވަނަ މާއްދާގައި ބަޔާންކުރާ މޯލްޑިވްސް އިންޓަރނޭޝަނަލް އާބިޓްރޭޝަން ސެންޓަރުގެ ޕްރޮކިއުމަންޓް އެންޑް ލޮޖިސްޓިކް މަސައްކަތްތަކާއި ގުޅޭ އިދާރީ އެންމެހައި ކަންކަން ހިންގައި ބެލެހެއްޓުމަށްޓަކައި ސީނިއަރ ޕްރޮކިއުމަންޓް އޮފިސަރ ގެ މަޤާމަށް ކުރިމަތިލުމުގެ ފުރުޞަތު ހުޅުވާލައި އާންމުކޮށް އިޢުލާންކުރަމެވެ.\nޕްރޮކިއުމަންޓް އެންޑް ލޮޖިސްޓިކް ސެކްޝަން\nސެކްޝަނުގެ މަސައްކަތްތަކުގެ ގޮތުގައި ކަނޑައެޅިފައިވާ އެންމެހައި މަސައްކަތެއް، ސެކްޝަން ވެރިޔާގެ ލަފަޔާއި އިރުޝާދުގެ ދަށުން، ހިންގައި ބެލެހެއްޓުން.\nސެކްޝަނުގެ ޕެންޑިންގ ބަލަހައްޓައި، ލަސްވަމުންދާ ކަންކަން ސެކްޝަން ވެރިޔާގެ ސަމާލުކަމަށް ގެނެސް، މަސައްކަތް ހަލުވިކުރެވޭނެގޮތްތައް ހޯދުން.\nއޮފީހަށް ބޭނުންވާ ޚިދުމަތާއި ތަކެތި ދައުލަތުގެ މާލިއްޔަތު ޤާނޫނާއި ގަވާއިދާ، އަދި ކަމާބެހޭ އިދާރާތަކުގެ އެންގުންތަކާއި އެއްގޮތްވާގޮތުގެ މަތިން ހޯދުމާއި، އެކަމާބެހޭ ލިޔެކިޔުންތައް ގަވާއިދުން ބެލެހެއްޓުމާއި، މަސައްކަތްތައް ސުޕަވައިޒްކޮށް ބެލެހެއްޓުން.\nއޮފީހުގެ އިންވެން.ޓްރީ ދައުލަތުގެ މާލިއްޔަތު ޤާނޫނާއި ގަވާއިދާ، އަދި ކަމާބެހޭ އިދާރާތަކުގެ އެންގުންތަކާއި އެއްގޮތްވާގޮތުގެ މަތިން ބަލަހައްޓައި، މަހަކު އެއް ފަހަރު އިންވެންޓަރީގެ ރިކޯޑްތައް އަޕްޑޭޓްކޮށް ސެކްޝަންގެ ވެރިޔާއަށް އިންވެންޓަރީގެ ރިޕޯރޓް ހުށަހަޅައި، އެކަމާބެހޭ ލިޔެކިޔުންތައް ގަވާއިދުން ބެލެހެއްޓުމާއި، މަސައްކަތްތައް ސުޕަވައިޒްކޮށް ބެލެހެއްޓުން. އޮފީހުގެ ގިނަދުވަސްވީ ލިޔެކިޔުންތައް ކަނޑައެޅިފައިވާ ގަވާއިދުތަކާއި އެއްގޮތްވާގޮތުގެ މަތިން އަރުޝީފުކުރުމާއި ނައްތާލުމުގެ މަސައްކަތްތައް އިންތިޒާމްކުރުމާއި، އެ މަސައްކަތް ކުރުން.\nއޮފީހުގެ ޕްރޮކިއުމަންޓް އަދި އިންވެންޓަރީއާ ގުޅުންހުރި މަސައްކަތްތައް އޮޑިޓަރ ޖެނެރަލް ދެއްވާ ލަފަޔާއި އިރުޝާދުގެ ދަށުން، އަދި އެނޫންވެސް ސަރުކާރާއި ދައުލަތުގެ ކަމާބެހޭ މުއައްސަސާތަކުން އަންގާއެންގުންތަކާ އެއްގޮތަށް، ހަމަޖައްސައި ބެލެހެއްޓުން.\nއޮފީހުގެ ބިޑް ކޮމިޓީގެ އެންމެހައި އިދާރީ މަސައްކަތްތަކެއް އިންތިޒާމްކުރުމާއި، ބިޑް ކޮމިޓީއަށް ހުށަހަޅައި ލިޔެކިޔުންތައް ތައްޔާރުކުރުމާއި، ބިޑް ކޮމިޓީގެ ޖަލްސާތައް ބާއްވައި ޖަލްސާގެ ޔައުމިއްޔާތައް ތައްޔާރުކުރުމާއި، ކަމާގުޅޭ ލިޔެކިޔުންތައް ގަވާއިދުން އަޕްޑޭޓްކޮށް ބެލެހެއްޓުމާއި، މަސައްކަތްތައް ސުޕަވައިޒްކޮށް ބެލެހެއްޓުން.\nއޮފީސް ފޮޅާސާފުކުރުމުގެ މަސައްކަތް ޙަވާލުކޮށްފައިވާ ފަރާތުގެ ކޮންޓްރެކްޓް ހަމަވުމުގެ ކުރިން ގަވާއިދުން އައު ކުރުން.\nއޮފީހުގެ އިކުއިޕްމަންޓް/މެޝިނަރީ ސަރވިސްކުރުމުގެ މަސައްކަތް ޙަވާލުކޮށްފައިވާ ފަރާތްތަކުގެ ކޮންޓްރެކްޓް ހަމަވުމުގެ ކުރިން ގަވާއިދުން އައު ކުރުން.\nއޮފީހުގެ މުވައްޒަފުން އޮފީހުގެ ރަސްމީ މަސައްކަތުގައި ރާއްޖޭގެ އެތެރޭގައާއި ރާއްޖޭން ބޭރަށް ކުރަންޖެހޭ އެންމެހައި ދަތުރުފަތުރުގެ އިންތިޒާމްތައް ރާވައި ހަމަޖައްސައި، އެކަމާބެހޭ ލިޔެކިޔުންތައް ގަވާއިދުން ބެލެހެއްޓުމާއި، މަސައްކަތްތައް ސުޕަވައިޒްކޮށް ބެލެހެއްޓުން.\nއޮފީހުގެ މުވައްޒަފުންނާ މަސައްކަތް ޙަވާލުކުރުމާއި، މުވައްޒަފުންގެ މަސައްކަތް ހިނގާނުހިނގާގޮތް ބެލުމާއި، މުވައްޒަފުންގެ މަސައްކަތުގެ ފެންވަރު ބެލުން.\nސެކްޝަނުގެ ލިޔެކިޔުންތައް ތަރުތީބުކޮށް ބަލަހައްޓާ ޔުނިޓުގެ ފައިލިންގ ސިސްޓަމް ގަވާއިދުން ބެލެހެއްޓޭކަން ކަށަވަރުކުރުން.\nސެކްޝަނުގެ މަސައްކަތްތަކާ ގުޅިގެން ދުވަހު ޔައުމިއްޔާ ތައްޔާރުކުރުމާއި އަހަރު ރިޕޯޓްތައްޔާރުކުރުމަށް ބޭނުންވާ މަޢުލޫމާތު ތައްޔާރުކުރުން.\nސެކްޝަންގެ މަސައްކަތްތައް ހިންގުމަށް ބޭނުންވާ އަހަރީ އެކްޝަން ޕްލޭންއާއި އަހަރީ ބަޖެޓު ތައްޔާރުކުރުމަށް ސެކްޝަންގެ ވެރިޔާއަށް އެހީތެރިވުމާއި، ޕްލޭންއާ އެއްގޮތަށް މަސައްކަތް ހިންގުން.\nސެކްޝަނުގެ އެހެން ޔުނިޓެއްގެ ހިންގުމާ ވަގުތީ ގޮތުން ޙަވާލުވާންޖެހިއްޖެނަމަ، ޙަވާލުވެ މަސައްކަތްކުރުން.\nޑިވިޜަންގެ އެހެން ސެކްޝަން އަދި ޔުނިޓުތަކުގެ މަސައްކަތުގައި އެހީތެރިކަން ބޭނުންވެއްޖެ ޙާލަތެއްގައި އެހީތެރިކަން ފޯރުކޮށްދިނުން.\nމިނޫންވެސް އޮފީހުން ކަނޑައަޅައި ރަސްމީ އެންމެހައި މަސައްކަތެއް ކުރުން.